ޙަރަމްފުޅު ސާފުކުރަން ދުވާލަކު 2،400 ލީޓަރުގެ ސެނިޓައިޒަރ ޙަރަމްފުޅު ސާފުކުރަން ދުވާލަކު 2،400 ލީޓަރުގެ ސެނިޓައިޒަރ\nޙަރަމްފުޅު ސާފުކުރަން ދުވާލަކު 2،400 ލީޓަރުގެ ސެނިޓައިޒަރ\nސެނިޓައިޒަރ ބޭނުންކޮށްގެން މަސްޖިދުލް ޙަރާމް ސާފުކުރަނީ - ފޮޓޯ: ރޮއިޓަރސް\nމިއަހަރުގެ ޙައްޖު މޫސުމުގައި މައްކާގެ މަސްދިޖުލް ޙަރާމުން ޖަރާސީމު ފިލުވުމަށް ދުވާލެއްގެ މައްޗަށް 2،400 ލީޓަރުގެ ސެނިޓައިޒަރު ބޭނުންކުރަމުންދާކަމަށް އެ ޤައުމުން ބުނެފިއެވެ.\nއޭގެ ތެރެއިން 1،500 ލީޓަރު ބޭނުންކުރަނީ އަތްޖެހޭ ފަށަލަތަކުން ޖަރާސީމު ފިލުވުމަށެވެ. އަދި 900 ލީޓަރު ބޭނުންކުރަނީ އަގުބޮޑު ޢަތަރާ އެއްކޮށްގެން މިސްކިތުގައި ބޭނުންކުރާ ކާޕެޓުތަކާއި މުޞައްލަތަކުން ޖަރާސީމު ފިލުވުމަށެވެ. އެ މަސައްކަތުގެ މަޤްޞަދަކީ މަސްޖިދުލް ޙަރާމަށް ޒިޔާރަތްކުރާ މީހުންނާއި އެ މިސްކިތުގައި މަސައްކަތްކުރާ މުވައްޒަފުންގެ ސަލާމަތާއި ރައްކާތެރިކަން ޔަޤީންކުރުމެވެ.\nއެގޮތުން ކޮންމެ ދުވަހަކުވެސް މިސްކިތާއި މިސްކިތުގެ ހަރިންމަ ސާފުކޮށް ޖަރާސީމު ފިލުވައެވެ. އޭގެ ތެރޭގައި މާތްވެގެންވާ ކައުބަތުﷲ ގެފުޅު ވަށައިގެން ޠަވާފުކުރާ ސަރަޙައްދާއި ޞަފާއާއި މަރުވާއާ ދެމެދު ސަޢުޔުކުރާ ސަރަޙައްދުވެސް ހިމެނެއެވެ.\nދުވާލަކު 10 ފަހަރަށް މިސްކިތް އެއްކޮށް ފުރިހަމައަށް ސާފުކުރުމުގެ މަސައްކަތްވަނީ 3،500 މުވައްޒަފުންނާއި ޙަވާލުކޮށްފައެވެ. އެ މަސައްކަތުގައި ބޭނުންކުރަނީ އެންމެ ފެންވަރު ރަނގަޅު އަދި މިސްކިތުގައި ބޭނުންކުރުމަށް ޚާއްޞަކޮށް ތައްޔާރުކޮށްފައިވާ ތިމާވެއްޓާ ރައްޓެހި ޒަމާނީ އުފެއްދުންތަކެވެ.\nމިއަހަރުގެ ހައްޖުގެ އަޅުކަން ކުރިއަށްދިޔަ ގޮތް ބެލުމަށް މިސްކިތާއި މުޤައްދަސް ބިނާތަކުގައި 6،250 ކެމެރާ ހަރުކޮށްފައިވެއެވެ. އަދި. މައްކާގެ އަލްއަވާލީގައި ޤާއިމްކޮށްފައިވާ މަރުކަޒަކުން ދިޔައީ ޙައްޖުގެ އަޅުކަން ކުރިއަށްދިޔަ ހުރިހާ ސަރަޙައްދުތަކުން ފޮޓޯއާއި ވީޑިއޯ ވަގުތުން ވަގުތަށް އެއްކުރަމުންނެވެ.\nކޯވިޑް-19 : މިއަދު ރާއްޖެއިން ޕޮޒިޓިވްވި ދިވެހިންނާއި ބިދޭސީންގެ އަދަދު އެއްވަރު\nމޫސުމީ ބަދަލުތަކުން ލިބޭ ގެއްލުން ކުޑަކުރުމަށް ރާއްޖެއަށް މާލީ އެހީ ބޭނުންވޭ - ޑރ. ޙުސެއިން\nޒިކުރާ މިސްކިތުގެ މައްސަލާގައި ކުރީގެ އިސްލާމިކް މިނިސްޓަރ ޑރ.ޒިޔާދުގެ މައްޗަށް ދައުވާކުރަނީ\nސުޕްރީމް ކޯޓުގެ ތާރީޚުގައި އެންމެ ގިނަ މައްސަލަ ބެލިފައިވަނީ މިއަހަރު - އުއްތަމަ ފަނޑިޔާރު\n"ދި ނެލްސަން މަންޑޭލާ ރޫލްސް"ގެ ދިވެހި ތަރުޖަމާ ކަރެކްޝަނަލް ސަރވިސްއަށް ހަވާލުކޮށްފި


25 kulhuntherin ge squad aai eku gaumee team Dubai ah furaifi\n25 ކުޅުންތެރިންގެ ސްކޮޑާއި އެކު ގައުމީޓީމު ޑުބާއީއަށް ފުރައިފި\nޝާއިޢުކުރީ: ޙަންނާން މެއި 22, 2021, 07:36\nކުރިއަށް އޮތް ފީފާ ވޯލްޑް ކަޕާއި އޭއެފްސީ އޭޝިއަން ކަޕުގެ ޖޮއިންޓް ކޮލިފިކޭޝަން މެޗުތަކަށް ތައްޔާރުވުމަށް 25 ކުޅުންތެރިންނާއި އެކު ގައުމީ ފުޓްބޯޅަ ޓީމު ދުބާއީއަށް ފުރައިފިއެވެ.\nކުޅުންތެރިންނާއި އިފިޝަލުން މިއަދު ޑުބާއިއަށް ފުރިއިރު، އޭގެ ކުރިން ގައުމީ ޓީމު ތަމްރީނުތަށް ބާއްވާފައިވަނީ އެޓީމު ކޭމްޕް ކޮށްގެން ތިބި ހޮޓެލް ޖެންގައެވެ.\nކޮލިފައިން މެޗުތަކަށް ތައްޔާރުވުމުގެ ގޮތުން 10 ދުވަހުގެ ތަމްރީނުތަކެއް ޑުބާއީގައި ހަދާއިރު، ޑުބާއީގައި ހަދާ މި ތަމްރީނުތަކަށް ފަހު ގައުމީޓީމުގެ ކުޅުންތެރިންނާއި އޮފިޝަލުން ދާނީ ސީދާ ޗައިނާއަށް ކަމަށް މައުލޫމާތު ލިބެއެވެ.\nކޮވިޑް-19 އާއި ގުޅިގެން ޗައިނާގައި ކޮލިފައިން މެޗުތައް ކުޅެން ހަމަޖައްސާފައިވާއިރު، ކޮލިފައިންގައި ރާއްޖެއަށް ބާކީ އޮތީ ތިން މެޗެވެ. އެއީ ޗައިނާ އާއި، ސީރިއާ އަދި ފިލިޕީންސާ ދެކޮޅަށް ކުޅެން އޮތް މެޗުތަކެވެ. ފުރަތަމަ މެޗުގައި އަންނަ މަހުގެ3ވަނަ ދުވަހު ޗައިނާއާއި ދެކޮޅަށް ރާއްޖެ ނިކުންނައިރު، ޖޫން7ވަނަ ދުވަހު ނިކުންނާނީ ސީރިއާއާއި ދެކޮޅަށެވެ. އަދި ޖޫން 15 ވަނަ ދުވަހު ރާއްޖެ ނިކުންނާނީ ފިލިޕީންސާއި ދެކޮޅަށެވެ.\nރާއްޖެ ހިމެނެނީ ކޮލިފައިން ގުރޫޕް އޭގައެވެ. މި ގުރޫޕުގައި ރާއްޖޭގެ އިތުރުން ދެން ހިމެނެނީ ޗައިނާ، ގުއާމް، ފިލިޕީންސް އަދި ސީރިއާއެވެ.\nމި ގުރޫޕަށް ބަލާއިރު، ގުރޫޕުގެ އެއްވަނާގައި15 ޕޮއިންޓާއި އެކު އޮތީ ސީރިއާއެވެ. ޗައިނާ އާއި ފިލިޕީންސްއަށް އެއް ވަރަކަށް ޕޮއިންޓު ލިބިފައިވާއިރު، ގޯލުގެ ތެފާތުން ކުރިލިބިގެން ގުރޫޕުގެ ދެވަނާގައި އޮތީ ޗައިނާއެވެ. މި ގުރޫޕުގައި ރާއްޖެ އޮތީ ހަތަރު މެޗުން ލިބުނު ހަ ޕޮއިންޓާއެކު ގްރޫޕުގެ ހަތަރުވަނައިގައެވެ. ގުރޫޕުގެ އެންމެ ފުލުގައި ޕޮއިންޓެއް ނުލިބި އޮތީ ގުއާމެވެ.


SunOnline: snow there 26\nއައިޝާ ނަސީމް 20 Jun 2022, 08:38\n"ބައްޔަކީ ތިބާދެކެ ﷲ ސުބުހާނަހޫ ވަތައާލާ ލޯބިވެވޮޑިގެންވާ ކަމުގެ އަލާމާތެކެވެ."\n"އަޑުއަހާ ހިތުން ދެން އެންމެ މިނިޓަކަށްވެސް ކެތްނުލަވާނެ." ޚައިރާ ސިއާރާގެ ކޮނޑުގައި އެލިގަތެވެ.\n"އެކަމަކު އެންމެ ކުރިން ނަމާދުކޮށްގެން....." ސިއާރާ ޚައިރާގެ ކޮލުގައި ބާރަކަށް ހިފައިލިއެވެ.\n"ޔަޕް. ކެތްތެރިކަމަކީވެސް އަޅުކަމެއް. އަދި ނަމާދު ގާއިމުކުރާ މީހުންނަށް ﷲ ތައުރީފުގެ ބަސްފުޅު ވަހީކުރައްވާފައިވޭ. އެހެންވީމަ އެހެން ހުރިހާކަމެއް ހުއްޓާލާފައި ބަންގީގެ އަޑަށް ނަމާދުކުރުން އެންމެ އިސްކަމަކަށް ހަދަން އެބަޖެހޭ......" ޚައިރާ ވުޟޫކުރަންވެގެން ހެދުމުގެ އަތުކުރި އޮޅާލައިފިއެވެ.\nނަމާދުކޮށް ނިމިގެން ސުފުރާ ތައްޔާރުކުރުމުގައި ދެކުދިން އަވަދިނެތި އުޅުނުއިރު ސިއާރާ އުފާވެރި ޚަބަރުދިނެވެ. އޭނަ ބަލިވެއިނީއެވެ. އަދި އެނިމުނީއެއް ނޫނެވެ. އުފާވެރިކަން އެތައް ގުނަ އިތުރުވީ އެއްމާބަނޑު ދެކުދިންކަން އެނގުމުންނެވެ. އެއަށްވުރެ ސިއާރާގެ ހިނިތުންވުން ފުޅާވެ ލޮލަށް އުފާވެރިކަމުގެ ކަރުނަ ގެނުވީ އޭނަގެ މާމައާއި ކާފަ އިސްލާމްދީންގެ ހިދާޔަތް ލިބި ޝަހާދަތުގެ ކަލިމަ ކީ ވާހަކަ ބުނި ވަގުތުގައެވެ.\n"އެންމެން އެކީ ޖަންނަތުގައި ލެއްވުމަށް އަބަދާ އަބަދު ދުޢާކުރިން. ކާފަ ސްޓަބްންކަމުން ކާބަފައިންގެ ދީނުގައި ސާބިތުވެ ހުރީ. ގުރުއާނުގެ އާޔަތްތައް ކިޔާދީ ދީ ވަރުބަލިވީއިރުވެސް ބުނީ ކާބަފައިން ޖަހަންނަމަށް ދިޔައްޔާ އެމީހުންނާއެކުގައި ވާށޭ ކާފަވެސް ބޭނުމީ. ފަހުން ކާފައަށް ތަރުޖަމާ ދިނިން. ހިދާޔަތް ދެއްވުމަށް އެދި ދުޢާކުރިން...."\n"އަލްހަމްދުލިﷲ. އަހަންނަށްވެސް އޯސީޑީއިން އަރައިގަނެވުނީ އެކަހަލަ ގޮތަކަށް. ކުރީކޮޅު ތެރަޕީ ހޯދިން. އަސަރެއްނުކުރި. އޭރު ހާރިސްވެސް ފޫހިވެގެން ދޫކޮށްލާފައި ގޮސްދާނެހެން ހީވި ހިސާބަށްވެސް ހާލަތު ގޯސްވި. އޭނަ މަގޭ ސްޓަފްގައި އަތްލިޔަސް ހުންނަގޮތަށް ބަހައްޓަން ބުނިން. އޭނަގެ އަތުގައި އަތްލިޔަސް ދޮރުތަޅުގައި ތިންފަހަރު އަތްލާގޮތަށް ޓަޗް ކޮށްފައި އަނެއްކާ އަތް ދުރުކޮށްފައި އެކަހަލަ މޮޔަގޮތަކަށް އުޅެވުނު. ބްރީތިން އެކްސަސައިޒްއިން ޕެނިކް ރަގަޅުވާނެކަމަށް ތެރަޕިސްޓް ބުނެފައި އޮތުމުން އެހެން އުޅެން ހަދައިގެން ނޭވާ ލެވެނީ ނުބައިކޮށްކަމަށް ހީކޮށް އިތުރަށް ގޯސްވި ފަހަރުވެސް އައި.ފަހުން ހާރިސް ބުނިގޮތަށް ރުގުޔާކުރިން. ﷲއަށް ބަރޯސާވެ ތަވައްކަލުކުރަން ފެށުމުން ވަރަށް ބޮޑަށް އިމްޕްރޫވްވި..."\nހާރިސްއާއި އެލިޔަސް އައިއިރު ސުފުރާ ތައްޔާރުކޮށްފައި ހުރީ ބޮޑުކޮޓަރިތެރޭގައެވެ. ރީތި ކުއިލްޓެއް ފަތުރައިލުމަށްފަހު ކާތަކެތި އަތުރައިލީ އަލިފާން އަންދާތަނުގެ ކައިރީގައެވެ. އަލިފާނުގެ ހުޅުތަކުގެ އޮރެންޖް އަލި އެތަނުގައި ފިޔަޖަހަމުން ދިޔައިރު ދޮރުތަކުން ފެންނަނީ ސްނޯ ފައިބާ ހުވަފެނީ މަންޒަރެވެ. ދުވާ މީރުވަހުން ބަނޑު ފުރިގެން އަރާވަރުވެއެވެ. އެލިޔަސްއަކީ މަހުރަމަކަށް ނުވާތީ ޚައިރާއަށް އޭނައާއިއެކު ކާން ފަސޭހަނުވާނެތީ ފަހުން ކާންވެގެން އެތެރެއަށް ވަނެވެ.\n"އަހަންނަކަށް ނޭގޭ. މަގޭ ހިތް ބުނަނީ ކޮންމެވެސް ބޮޑުކަމެއްވާން އެބައުޅެއޭ. ސިކުނޑީގެ ކޮންމެވެސް ދިމާލަކުން އެހެން އެބަބުނޭ. އެޕެޓައިޓްވެސް ގެއްލިއްޖެ......." ހާރިސް ކާ ހިތްނުވެފައި ހަމައެކަނި ބާންޓް ކެރެމެލް ލާޓޭތަށި ބޯންފެށިއެވެ.\n"ނޫން ހާރިސް ދޮންބެ. އެހާވަރުން ކެއްކީމަ ނުކައިފިއްޔާ ހިތް ހަލާކުވެދާނެ..." ސިއާރާ ތުން ފިތައިލިއެވެ.\n"އެންމެ ރަގަޅު. އެކަމަކު މި ލާޓޭތަށިވެސް ހާދަ މީރޭ މާޝާﷲ. ކޮއްކޮވެސް ކައްކަން ވަރަށް މޮޅުވެއްޖެދޯ..."\n"އީޒީ ރެސިޕީއެއް..."ސިއާރާ ހާރިސްއާއި އެލިޔަސްގެ ދެމެދުގައި އިށީދެ ހާރިސްގެ ތަށްޓަށް ރޯސްޓްކޮށްފައިވާ ކުކުޅު ފަޔެއްލިއެވެ."މިވެސް ވަރަށް މީރުވާނެ...ސްޕައިސީކަމުން ހަމަ ވިންޓަރއަށް އެންމެ އެކަށީގެންވާގޮތަށް ހުރިހާ އެއްޗެހި ހުންނާނީ..."\nސިއާރާ ކޮންމެ ވައްތަރަކުން އެއްޗެއް ހާރިސް އަދި އެލިޔަސްގެ ތަށްޓަށް އަޅާދެމުން ދިޔައިރު ބޮޑު ބޮޑު އަޅި ދެލޯ އުޖާލާކަމާއެކު ވިދަވިދާ ހުއްޓެވެ. އުފާވެރިކަމުގެ އިންތިހާ މޫނެކެވެ.\n"އެލިޔަސްއާއި ދޮންބެއަށްވެސް ޗެރީ މީރުވީމަ މިހިރީ ހޯދާފައި..."\n"ސިއާރާއަށް ޗެރީ ނުބައި ވީމަ ހަމަ ޝޮކިން........"އެލިޔަސް ޗެރީއެއް އަނގަޔަށް ލާފައި ހަފަންފެށިއެވެ. އަދި އެކަތި ސިއާރާގެ އަނގައިގާ ލައްވަން އުޅުމުން ހީގަނެފައި އެއަތުގައި މަޑުމަޑުން ހިފާ ދުރުކޮށްލިއެވެ. ނިކަން މަޑުންނެވެ. ލޯބިންނެވެ. ހާރިސްއަށްވެސް އެދެމަފިރިން އެކަކު އަނެކަކަށް ކުރާ އިހުތިރާމްއާއި ލޯބިވާވަރު އަންދާޒާކުރެވުނެވެ. އެކަކު އަނެކަކަށް ބަލާގޮތުންވެސް މެއެވެ.\n"ބައެއް މޭވާ އެއްގޮތަކަށްވެސް ނުކެވޭ...."\n"އަދި ކޮންމެވެސް ދުވަހަކުން މީރުވެދާނެ. ލައިކް ޕްރެގްވީމަވެސް.."ހާރިސް ބުމަ އަރުވައިލިއެވެ.\n"ހޫމް..އައި ތިންކް...އެލިޔަސްއަށް ނުހުރެވިގެން މާ ކުރިން ބުނެފި........" ސިއާރާއަށް ހާރިސްގެ ތުންފަތަށް ވެރިވި ލާނެތް ހިނިތުންވުން ފެނުނެވެ.\n"ޔަޕް...މަރުހަބާ ސިސް. އަންކަލްއަށްވާން އުޅޭތީ ﷲއަށް ހަމްދުކުރަން. އަމިއްލަ ދަރިއެއްލިބުމުންވެސް އުފާވާނީ މިހާވަރަށް ކަން ނޭގޭ. މަންމަވެސް އަބަދު ސިއާރާ ނުފެނިގެން އެވާހަކަ ވަރަށް ދައްކާ..." ހާރިސް ބުނެލިއެވެ.\n"ޖަޒާކަﷲ ޚައިރަން..." ސިއާރާ ހުރިހާ ދަތްތައް ފެންނަވަރަށް ހީލިއެވެ.\n"މަންމަ އަދިވެސް ދީނާއިބެހޭގޮތުން ރިސާޗް ހަދަނީ ދޯ.ދޮންބެއާއެކު މިހާ ގިނަ އަހަރުވީއިރު މަންމައަށް އަދިވެސް ދީން ނޭގެނީބާވައޭ ހިތަށް އެރި. އެހެނެއްނޫން ދޯ އެވަނީ. ހިދާޔަތަކީ އަދި މުޅިން އެހެން ކަމެއް.އަހަރެމެންނަށް އޮތީ މަންމައަށްޓަކާ ދުޢާކުރުން. މަންމަ މަތިން މިސްވޭ އެކަމަކު އަހަރެމެންނަށް މިހާރު އޮތީ ކެތްކުރުން...މިދިރިއުޅުންވެސް ހިތްހަމަޖެހޭ. މަންމައާއެކު ޖަންނަތުގައި އެކީވާނެ އިންޝާﷲ. މިއީ ވަގުތީ ފާލަމެއް. އެންމެނަކީ ދަތުރުވެރިން. ވަރަށް ގިނަ އިމްތިހާނުތަކާއި ކުރިމަތިލާން ޖެހޭނެ. ދާއިމީ ގޮވަތީގައި ލޯބިވާ މީހުންނާއެކު އުޅެވުމަށް އެދި މި މަސައްކަތްކުރަނީ......" ސިއާރާގެ ވާހަކަތައް ހުރީ އެލިޔަސްއާއި ހާރިސް އުފާވާފަދަ ގޮތަށް ކަން އެދެޒުވާނުންގެ މޫނަށް ބަލައިލި ކޮންމެ މީހަކަށް އެނގޭނެއެވެ.\nއެލިޔަސް ނިދާކޮޓަރިއަށް ވަނުމުން ޚައިރާ ކާން ނުކުތެވެ.\nއުފާވެރި މާހައުލެއްގައި ކެއުން ނިންމައިލުމަށްފަހު ތަށިތައް ނަގަން ހާރިސްވެސް އެހީވެދިނެވެ. ކިރިޔާ އަޑެއް އިވިލިޔަސް ހާރިސް އެދިމާލަށް ބަލައިލަނީ ކޮންމެވެސް ވަރަކަސް ހާސްވެފައި ހުރެއެވެ. ކޮންމެވެސް ކަމަކާއި ނުތަނަވަސްވެފައި ހުރި ފަދައިންނެވެ. މިހުރިހާއިރުވާންދެން އެ އިހުސާސްތައް އޭނައާއި ވަކިވެފައި ހުރުމަށްފަހު އަނެއްކާވެސް އެ ބިރުވެރިކަން ހިތަށް އުދަގޫކުރުވިއެވެ.\nދަންވަރު ސިއާރާ ހަޅޭއްލަވައިގެންފާ އެނދުގައި އިށީންއިރު ފިނި ދަލެއް ހިއްލާލައިފިއެވެ. އަވަހަށް ކިޔައިލެވުނީ ބިރުވެރި ހުވަފެނެއް ގައި ހޭލެވުމުން ކިޔަން ޖެހޭ ދުޢާއެވެ. أَعُوذُ بِكَلِمَاتِ اللَّهِ التَّامَّةِ مِنْ غَضَبِهِ وَعِقَابِهِ وَشَرِّ عِبَادِهِ وَمِنْ هَمَزَاتِ الشَّيَاطِينِ وَأَنْ يَحْضُرُونَ.އެލިޔަސްއަށް ހޭލެވިގެން ސިއާރާ މަސަލަސްކުރަން އުޅުނެވެ.\n"لَا حَوْلَ وَلَا قُوَّۃَ اِلَّا بِاللّٰهِ الْعَلِیِّ الْعَظِیْمِ .ކޮންފަދަ ބިރުވެރި ހުވަފެނެއް ފެނުނީ....." ސިއާރާއަށް މަޑުމަޑުން އަތް ޖައްސައިލެވުނީ ބަނޑުގައެވެ.\n"ހުވަފެނަކީ ބިލާހެއް.. ގޯސް ހުވަފެން ދައްކަނީ ޝައިތާނާ. ކުރުސި ކިޔަވައިގެން ނިދާލީމަ ރަގަޅުވާނެ.." އެލިޔަސް ރަޖާގަނޑު ރީތިކޮށްލަދިނެވެ.\n"އެންމެ ހައިރާންވަނީ ހުވަފެން ހަނދާންނެތުނީމަ. އެނގޭކަމަކީ ނުރައްކާތެރި ހާދިސާއެއް ހިނގިކަން. ދޮންބެ މެންނަށް ގެއަށް ފޯރަފާނެތަ؟ ގަޑިން ކިހާއިރެއް؟" ސިއާރާ ކަންބޮޑުވީ ހާރިސްއާއި ޚައިރާއާއިމެދުގައެވެ. ބޯކޮށް ސްނޯފައިބަމުން ދާއިރު ހާރިސްމެންނަށް ސަލާމަތުން ދެވިއްޖެއްޔާ ކިތަންމެހާވެސް ރަގަޅެވެ. ސަލާމަތް ދަތުރަކަށް އެދި އަނެއްކާވެސް ދުޢާކުރެވުނެވެ.\nޚައިރާ ލައިގެން އިން ބޯ ކެހެރި ކޯޓާއެކުވެސް ފިނިވެގެން އުޅެން ފެށުމުން ހާރިސް އޭނަގެ ކޯޓުވެސް ލައްވާދިނެވެ. ކާރުގެ ވައިޕަރުން މަޑުމަޑުން ސްނޯގެ އެތިކޮޅުތައް ފޮހެމުންދިޔައިރު ކޮންމެވެސް ކާރެއް އޭނަގެ ފަހަތުން އަންނަކަން ޔަގީންވިއެވެ. ފާރަލަނީ ކާކުހެއްޔެވެ؟ ކަޅުކުލައިގެ ކާރު ފަހަތުން އަންނަ ވާހަކަ ބުނެގެން ޚައިރާ ބިރުގަންނަވަން ބޭނުމެއްނުވިއެވެ. އެއާއެކު ޚައިރާގެ ސަލާމަތާއިމެދުވެސް ވިސްނިއެވެ. ތަންކޮޅެއް ދުވެލި ބާރުކޮށްލައިފިއެވެ.\n"ޕަރަނޮއިޑްވަނީއެއް ނޫން. ޔަގީނުންވެސް އެ ކާރު އެބަ ފޮލޯ ކުރޭ.އަހަންނާއި ޖައްސާލައިގެން މިއުޅެނީ ކާކުބާ.." ހާރިސް ހިތާހިތުން ކިޔައިލިއެވެ.\nދެއަހަރުވާންދެން އެއް ފުރާޅެއްގެ ދަށުގައި ވޭތުކުރެވުނުއިރު އަލާނާގެ މަޑުމައިތިރި މިޒާޖާއި ބަސް އަހާވަރާއި އަޅުވެރިކަން އެރިކްއަށް ކޮންމެވެސް ވަރަކަށް ފެނުނެވެ. ކަންދިމާވިގޮތުން އެއް ދުވަހު އެކުއްޖާގެ ލޯ ފެނުމާއެކު އެރިކްގެ ހިތަށް ވީގޮތް ދެނެވޮޑިގެންވަނީ ހެއްދެވި ފަރާތެވެ. އެހާ ރީތި ވިދުންގަދަ ލޮލެއް ހަޔާތުގައިވެސް އޭނަ ދެކެފައެއްނެތެވެ. އެރިކްއާއި ހަތަރުކަޅި ބައްދަލުވީހިނދު ސިހިފައި އަލާނާ މޫނުފޮތިކޮޅު ވައްޓައިލިއެވެ. އެރިކްގެ ހިތަށް ވީ އާދަޔާ ޚިލާފު ގޮތެކެވެ.ސިއްރު ސިއްރުން އަލާނާއަށް ހިތްދެވުނުއިރު މި ލޯބީގެ ނަތީޖާ ނިކުންނާނެގޮތެއް ޚިޔާލަކަށްވެސް ނުގެނެވެއެވެ. އެނގުނީ އެންމެ ގާތްއެކުވެރިޔާގެ އަންހެނުންދެކެ ލޯބި ވެވުނުކަމެވެ. ސިއްރުން އެކުއްޖާއަށް ފާރަލަވެންފެށިއެވެ.ކޮޓަރިން އަލާނާ ނިކުންނަނީ ކަޅުހެދުމުގައި މޫނުވެސް ނިވާކޮށްގެން ކަމުގައިވިޔަސް އެކުއްޖާ ހިނގާމަގުގައިވެސް ލިލީ ފިނިފެންމާ ގާޑެނިއާފަދަ މީރުވަސް ހިފާލާފައި ހުންނަކަން އެނގެއެވެ. ހިގުމާއި ހަށިގަނޑުގެ ސީދާކަންވެސް ހިތަށް އުދަގޫކުރުވައެވެ. އެރިކްގެ ހިތުގައި ހަމްދަރުދީ އުފެދެނީ އަލާނާއާއިމެދުގައެވެ. އަސްލަން އެކުއްޖާއާއިމެދު އަޅާލާ ލޯބިވާކަމުގެ ނިޝާނެއް ނުފެންނާތީއެވެ.\nއެރިކް ކޮފީއެއް ބޯލަންވެގެން ކާބަޔާއި ދިމާލަށް ދިޔައިރު އަލާނާ އެތާ ހުރެދާނެކަމަށް ހީކޮށްފައެއްނެތެވެ. ނަމަވެސް ނުނިދާ އޮވުމުގެ ސިއްރަކީ އެ އަންހެންކުއްޖާއެވެ. މީހެއްގެ ހިލަންވުމާއެކު އަލާނާ އަވަހަށް މޫނުފޮތިކޮޅު ވައްޓައިލަމުން ކުޑަކޮށް އަނެއްފަރާތަށް އެނބުރުނީ މޫނު ނުދައްކަން ވެގެންނެވެ. ނަމަވެސް ލޯ ފޮހެލިހެން ހީވިއެވެ.\n"ސުބުހާނަﷲ. އަލާނާ ރޮނީތަ؟ އަލާނާ ހުމާއި އުޅޭ ވާހަކަ މަންމަ ކި. އަސްލަން ކޮބައިތަ؟ އަލާނާ މިހާ ބަލިއިރުވެސް އަޅާނުލާ އޭނަ ހުރިތަނެއް ނޭގޭ.."އެރިކް ކޮފީ ތަށްޓެއް އަޅައިގެން އެނބުރި ދާން އުޅެނިކޮށް އަސްލަން ދޮރުމައްޗަށް އެރިތަން ފެނުމުން ފިޔަވަޅުތައް ހުއްޓުނެވެ.\n"އަނހަ ޑޮކްޓަރ އެރިކް ފެނުމުން މަގޭ ވައިފްގެ ބަލިގަނޑުވެސް ރަގަޅުވެއްޖެ. މަ ނިދިއިރު ރަޖާލައިގެން ކުކުރަން އޮތް ކުއްޖާ ވިއްޔަ. މަގޭ ބެސްޓީ ކިހާ ކެއަރިން. މަ ނެތީމަ އަލާނާއާއި އަޅާލަނީ. ކޮފީވެސް ހަދާދިނީދޯ...." އަސްލަން ކޮފީތަށި އަތުލިއެވެ. އެ އަޑުގައި ހުރި ދިމާކުރުމާއި ޖެއްސުމުގެ ރާގު އެރިކްގެ ހިތަށް އުދަގޫކުރުވިއެވެ. އަސްލަންއަށް އެ މަންޒަރު ނެގުނީ ނުބައިކޮށެވެ."އަލާނާ. މަށަށްވެސް ކޮފީއެއް ހަދާދީފާނަންތަ؟"\nއަސްލަން ހުއްޓުނީ ކުޑަދޮރު ކައިރީގައެވެ. ހުއްޓުމެއްނެތި ވެހެމުން ދިޔަ ސްނޯއިން ގަސްތަކުގައި ހުދު ފޭރާން ލައްވަމުން ދިޔައެވެ. އަލާނާ ކޮފީތަށްޓެއް އަޅައިގެން އައިސް އަސްލަންގެ އަތަށް ދިނުމުން އަލާނާގެ ބޮލުގައި މަޑުމަޑުން ފިރުމައިލަމުން ޝުކުރު އަދާކުރިއެވެ. އަލާނާ ނިކަން އަވަސް ހިނގުމެއްގައި އެތަނުން ނުކުތެވެ.\n"ވަރަށް އަންރޮމެންޓިކް ދޯ. ފްލާވާސް. ލިޓްލް ގިފްޓްސް، އެކަހަލަ އެއްޗެއްވެސް ބޭނުމެއްނުވޭ. އުއްބައްތިތައް ދިއްލިޔަސް ދެން ގޭގައި ހުޅު ރޯވެދާނެތީ އުޅޭފަދަ. އެއްވެސް ކަހަލަ ސްޕެޝަލް ޑޭއެއް ފާހަގަކުރުމެއްނެތް. ބާތްޑޭ ދުވަހުވެސް އެންމެ ކުޑަވެެގެން ވިޝްވެސް ކޮށްނުލާ. އަދިއެހާ ލަދުރަކިވީމަ ކިހާ ބޮލަށް އުދަގޫ. ތެދަށް ބުނަންޏާ މިހާރު އިނދެވުނުކަމުގެ މޮޔަ ހީވޭ. އެކަމަކު. ވައިފްވީމަ ހުރިހާ ކަމަކަށް ކެތްކޮށްގެން ދެއަހަރު ހޭދަކުރީ...." އަސްލަން ކޮފީތަށިން ކޯވަރެއް ދިރުވައިލިއެވެ.\n"ރީތި އެކަމަކު ކެހިވެރި ދުނިޔެއެއް ދޯ..."\n"އަސްލަން. ތިބުނީ ކީކޭ؟ލޮލަށް ފެންނަ ކޮންމެ މަންޒަރަކީ ހަގީގަތެއްނޫން......"\n"އާނ. ދެން ލަދެއް ކިރިޔާވެސް ހުރިއްޔާ އެރިކް އެވައްތަރަކަށް ނުތެޅޭނެ ހެހެ. އައި ވޯޒް ކިޑިން. އެރިކްއަކީ އަންހެނުން ނެތް ޕްލެނެޓަކަސް ހިޖުރަ ކުރަން ޖެހޭ ފުރާނައެއްކަން ހަދާން ނައްތައިލެވުނީ. އެކަމަކު މިރޭ ނުނިދިގެން ހުރިހާ ކުދިންނަށް އުޅެނީ ކިއްވެތަ؟" އަސްލަން ކުޑަދޮރަށް ލެނގިލިއެވެ. އެއް އަތުން ކޮފީތަށި ހިފަހައްޓައިގެން ހުރެ އޭނަ އެރިކްގެ މޫނަށް ބަލަމުންދިޔައީ ވިސްނުންތެރިކަމާއެކުގައެވެ. އެރިކް އަށް ކުށްވެރި އިހުސާސްތަކެއް ކުރެވުނެވެ. ހަގީގަތުގައި އަސްލަންއަށް އެކުރެވުނީ މުޅިން ކުށްހީއެއްވެސް ނޫންތާއެވެ. އަސްލަންގެ އަންހެނުންނާއިމެދު އޭނަ ނުބައިކޮށް ވިސްނާން ފަށައިފިއެވެ. އެ ޚިޔާލުތަކުން އޭނަގެ ނިދި ނަގާލައިފިއެވެ.\n"ސްނޯގެ ސަބަބުން..ތޫފާނެއް އަންނަން އުޅޭތީ...."\n"އަންނަން އޮތް ތޫފާނެއްގެ ބޮޑުކަން ޕްރެޑިކްޓްކުރަން ވަރަށް ކުޅަދާނަ. ގެވެސް ހިއްލައިގެން ދާވަރުވާނެ މިފަހަރު.."\n"ނިދަން އޮވެފައި ތިއައީ؟ ހާދަ ފްރެޝްކޮށް......"އެރިކް އެހިއެވެ.\n"މަންމަ ބުނީ މަ ވިހެއީވެސް ބޯކޮށް ސްނޯ ފޭބި ދުވަހެއްގައޭ. އެހެންވެގެންނޯ އަބަދު ސްނޯހާ ފްރެޝްކޮށް ހުންނަނީ. ދެން މަ ކީއްކުރާނީ އެރިކް. ދަންވަރު ނިދާ ހޭލިޔަސް ސްނޯކޮޅެއްހެން. އެރިކްވެސް ހަމަޖެހިލައިގެން ގޯޑްއަށް ޓްރަސްޓްކޮށްގެން ނިދަންދޭ. އަހަރެމެންވެސް ޕްލޭންކުރަނީ އެކަމަކު ގޯޑްގެ ޕްލޭންސްއާއި ވާދައެއް ނުކުރެވޭނެ.................." އަސްލަންގެ ޖުމްލައިން އެރިކް ބުމަ އެރުވިއެވެ.ބައެއްފަހަރު އަސްލަންއަކީ މުސްލިމެކޭ ހީވާގޮތަށް ވާހަކަ ގެންގޮސްދާނެއެވެ. ކުއްލިއަކަށް އެރިކްގެ ހިތަށް ނުބައިގޮތެއްވިއެވެ. އަލާނާއަށް އަސްލަންގެ ހަގީގަތް އެނގޭހެއްޔެވެ؟ އަސްލަންއާއި އަލާނާގެ ކައިވެނި ހަލާލުވާނެ އެއްވެސް ގޮތެއްނެތެވެ. އަލާނާފަދަ އަޅުވެރި މުސްލިމް ކުއްޖަކު މިފަދަ ކެހިވެރި އޮޅުވާލުމުގެ ދަންތުރައެއްގައި ޖެހިފައި އިންއިރު އޭނަވީ ބަލަހައްޓައިގެން ހުންނަން ހެއްޔެވެ؟\nއެރިކްގެ ބޮލަށް ވާންވެލިއެވެ. ޓެންޝަން ބޮލު ރިހުން މިފަހަކަށް އައިސް އިތުރުވާން ފަށައިފިއެވެ.\nއަލާނާ ގާތު ބުނަންވީހެއްޔެވެ؟\n"ހޫމް. ވަރަށް ނިދި އައިސްފި. މިހާ ފިނި ރެއެއްގައި އަރާމުކޮށް ނިދާލެވޭނެ..." އެރިކް ހިނގައިގަތެވެ."ފަތިސް ނަމާދަށް ހޭލައްޗޭ. ގުޑްނައިޓް..."\nއަސްލަންގެ ތުންފަތްމައްޗަށް ނުލަފާހިންޏެއްވެރިވިއެވެ. އަސްލަން ކޮންމެވެސް މީހަކަށް ގުޅައިގެން ވާހަކަދައްކަން ފެށީ ނިކަން މަޑުންނެވެ.


Vote sirru nuvaa meehun alun registry vaan hulhuvaalaifi | dhuvasmv ވޯޓު ސިއްރު ނުވާ މީހުން އަލުން ރަޖިސްޓްރީވާން ފުރުސަތު ހުޅުވާލައިފި – dhuvasmv\nވޯޓު ސިއްރު ނުވާ މީހުން އަލުން ރަޖިސްޓްރީވާން ފުރުސަތު ހުޅުވާލައިފި\nޑރ. ޝަހީމް ވޯޓު ލައްވަނީ --\nކުރިޔަށް އޮތް ލޯކަލް ކައުންސިލްތަކުގެ އިންތިހާބުގައި ވޯޓުލާން ރީރަޖިސްޓްރީ ކުރި މީހުންގެ ތެރެއިން ވޯޓު ސިއްރު ނުވާ މީހުން އެހެން ތަނަކަށް ރަޖިސްޓްރީ ބަދަލު ކުރަން ބޭނުން ނަމަ އެ ފުރުސަތު ހުޅުވާލައިފި އެވެ.\nއިލެކްޝަންސް ކޮމިޝަނުން ބުނީ އަންނަ އިންތިހާބުގައި ވޯޓު ލުމަށް ރީ ރަޖިސްޓްރީ ކުރި މީހުންގެ ތެރެއިން 5،808 މީހެއްގެ ވޯޓް ސިއްރު ނުވާނެ ކަމަށެވެ. ވޯޓްގެ ސިއްރުކަން ގެއްލެނީ އެ މީހަކު ނިސްބަތްވާ ދާއިރާއަކުން އެ ފޮއްޓަކަށް އެމީހާ އެކަނި ވޯޓްލާ ނަމަ އެވެ.\nއިލެކްޝަންސް ކޮމިޝަނުން ބުނީ އެމީހުން އެހެން ތަނަކަށް ވޯޓުލާ ތަން ބަދަލު ކުރަން ބޭނުން ނަމަ އެ ފުރުސަތު މާދަމާ މެންދުރު ފަހު3:00 އާއި ހަމައަށް ހުޅުވާލާފައިވާ ކަމަށެވެ. މީގެ އިތުރުން ވޯޓުލުމަށް ރަޖިސްޓަރީ ކޮށްފައިވާ ފޮށީގެ މައުލޫމާތު ހިމެނޭ ރަޖިސްޓަރީ އާންމުކޮށް އެ ކަމާ ގުޅޭގޮތުން ޝަކުވާއެއް އޮތް ނަމަ މާދަމާ 3:00 ގެ ކުރިން ހުށަހެޅުމަށްވެސް އީސީން ފުރުސަތު ހުޅުވާލާފައި އެވެ.\nދާއިމީ ވޯޓާސް ލިސްޓު އަންނަ ހޮނިހިރު ދުވަހު އާންމު ކުރާނެ އެވެ. އީސީން ވަނީ އިންތިހާބުގެ ވޯޓު ކަރުދާސް ޕްރިންޓު ކުރުމަށްވެސް މިއަދު ހަވާލު ކޮށްފައި އެވެ.\nއެ ކޮމިޝަނުން ބުނީ ކައުންސިލް އިންތިހާބަށް އެ ކޮމިޝަން އޮތީ ފުރިހަމައަށް ތައްޔާރުވެފައި ކަމަށެވެ.\nމިއަދު ޕޮސިޓިވްވީ 83 ދިވެހިންނާއި 45 ބިދޭސީން


FIFA Club World Cup Ge Thashi Bayern Munich Ufulaalaifi - Vaguthu\nފީފާ ކުލަބް ވޯލްޑް ކަޕުގެ ފައިނަލުގައި މެކްސިކޯގެ ޓިގްރެސް ބަލިކޮށް މުބާރާތުގެ ޗެމްޕިއަންކަން ޖަރުމަނުގެ ބަޔާން މިއުނިކް ހޯދައިފިއެވެ.\nގަތަރުގެ އެޑިއުކޭޝަން ސިޓީ ސްޓޭޑިއަމްގައި ކުޅުނު މެޗުން މޮޅުވެ ބަޔާން މިއުނިކް މި މުބާރާތުގެ ޗެމްޕިއަންކަން ހޯދީ 1-0 އިން ޓިގްރެސް ބަލިކޮށްގެންނެވެ. ޓިގްރެސް އަކީ މެކްސިކޯގެ ޓީމެކެވެ. މިއީ ކުލަބް ވޯލްޑް ކަޕެއްގެ ފައިނަލުގައި މެކްސިކޯގެ ޓީމެއް ވާދަކުރި ފުރަތަމަ ފަހަރެވެ. އަދި އުތުރު އެމެރިކާ ބައްރުން މި މުބާރާތުގެ ފައިނަލުގައި ޓީމެއް ވާދަކުރި ފުރަތަމަ ފަހަރެވެ.\nމިއީ ވޭތުވެދިޔަ ނުވަ މަސްދުވަހުގެ ތެރޭގައި ބަޔާން މިއުނިކް އުފުލާލި ހަ ވަނަ ޓްރޮފީއެވެ. ޔުއެފާ ޗެމްޕިއަންސް ލީގު ބަޔާން ވަނީ ޔުއެފާ ސުޕަ ކަޕް އަދި ޖަރުމަނު ލީގާއި ޖަރުމަނު ކަޕުވެސް އެ ޓީމު ކާމިޔާބުކުރިއެވެ. މި ރެކޯޑުގައި ދެން އޮތް ޓީމަކީ 2009 ގެ ބާސެލޯނާ ޓީމެވެ.\nމި މެޗުގައި ޓިގްރެސް އާއި ހިލާފަށް ބަޔާން މިއުނިކަށް ލަނޑުޖަހާނެ ގިނަ ފުރުސަތުތަކެއް ލިބިގެންދިޔައެވެ. މެޗުގައި ބަޔާން މިއުނިކްގެ ހަަމައެކަނި ލަނޑު ފެނިގެންދިޔައީ 59 ވަނަ މިނެޓުގައެވެ. ރޮބާޓް ލެވަންޑޯސްކީ ގެ އެހީއާއެކު މި ލަނޑު ކާމިިޔާބުކޮށްދިނީ ބެންޖަމިން ޕަވާޑްއެވެ. މިއީ ލަނޑެއް ކަމަށް ނިންމީ ވީއޭއާރު ބެލުމަށްފަހުއެވެ. އެއީ ލެވަންޑޯސްކީ އޮފްސައިޑު މަގާމެއްގައި ހުރިކަމަށް ބަލައިގެންނެވެ. ނަމަވެސް ވީއޭއާރުން ބެލި ބެލުމުން ލެވަންޑޮސްކީ އަށް ބޯޅަ ލިބުނީ ޓިިގްރެސް ކުޅުންތެރިއެއް ފައިގައި ބޯޅަ ޖެހިފައެވެ.\nމިއީ ކުލަބް ވޯލްޑްކަޕުގެ ތަށި ބަޔާން މިއުނިކް އުފުލާލި ދެވަނަ ފަހަރެވެ. މީގެކުރިން އެ ޓީމު ޗެމްޕިއަންކަން ހޯދީ 2013 ވަނަ އަހަރުގައެވެ. ބަޔާން މިއުނިކްގެ ކޯޗުކަމާއި ހަންސީ ފްލިކް ހަވާލުވީ 2019 ގައެވެ. އޭނާގެ ކޯޗުކަމުގެ ދަށުން ބަޔާން މިއުނިކް މިހާތަނަށް ކުޅުނު 68 މެޗުގެ ތެރެއިން 58 މެޗުން ވަނީ މޮޅުވެފައެވެ. މެޗުތަކުގެ ރޭޓުން ބަލާނަމަ އެއީ ކޮންމެ 11.3 މެޗަކުން ޓްރޮފީއެކެވެ.


Covid-19 dhifaau campaign aai gulhen Bangladesh ge team eh Raajje annany!\nބަންގްލަދޭޝްގެ ސިއްހީ އެހީތެރިން ހަރަކާތްތެރިވަނީ-\nކޮވިޑް ދިފާއު ކެމްޕެއިނާއި ގުޅެން ބަގްލަދޭޝްގެ ޓީމެއް ރާއްޖެ އަންނަނީ!\n03 މާރޗް 2021 - 00:13:54\n"ކޮވިޑް-19 ދިފާއު" ކެމްޕެއިންއަށް އެހީތެރިކަން ފޯރުކޮށްދިނުމަށް ބަންގްލަދޭޝްގެ ސިއްހީ އެހީތެރިންގެ ޓީމެއް މިއަދުގެ ވަގުތެއްގަ އަންނަ ގޮތަށް ހަމަޖެހިއްޖެއެވެ.\nރައީސް އޮފީހުން ބުނީ، އެ ޓީމު މާދަމާ ރާއްޖެ އަންނަން ހަމަޖެހިފައިވަނީ ވެކްސިން ޖެހުމުގެ ކަންތަކުގައި އެހީތެރިވުމުގެ ގޮތުން ރައީސް އިބްރާހިމް މުހައްމަދު ސޯލިހްގެ އެދުމުގެ މަތީން ކަމަށެވެ. އެގޮތުން ބަގްލަދޭޝްގެ ސިއްހީ އެހީތެރިންގެ 23 މީހަކު މިއަދު ރާއްޖެ އަންނަގޮތަށް ވަނީ ހަމަޖެހިފައެވެ.\nރައީސް އިބްރާހިމް މުހައްމަދު ސޯލިހްގެ މި އެދުން ބަގްލަދޭޝް ސަރުކާރަށް ހުށަަހަޅުއްވާފައިވަނީ ފޮރިން މިނިސްޓަރު އަބްދުﷲ ޝާހިދު ބަގްލަދޭޝްގެ ޑާކާއަށް މިމަހުގެ 10 އިން 11 އަށް ކުރެއްވި ދަތުރުފުޅުގައެވެ. އެ ދައުވަތު ގަބޫލްކޮށް ބަގްލަދޭޝްގެ ސަރުކާރުން މިއަދު ފޮނުވާ ޓީމުގައި، 11 ނަރުހުންނާއި، 10 ސިއްހީ އެހީތެރިންގެ އިތުރުން އެނެސްތިއުލަޖިސްޓް އަކުވެސް ހިމެނެއެވެ.\nމި މެޑިކަލް ޓީމުން ރާއްޖޭގެ ސިއްހީ ދާއިރާގެ އިސްބޭފުޅުންނާއިއެކު މަސައްކަތް ކުރުމަށް ހަމަޖެހިފައިވާއިރު، ދެ މަސް ތެރޭ މާލޭ ސިޓީއާއި އަތޮޅުތެރޭގެ ރީޖަނަލް ހޮސްޕިޓަލްތަކާއި ހެލްތް ސެންޓަރުތަކުން ފެންނަމުންދާ ކުރިއެރުން ބަލަމުންދާނެއެވެ. މި ޓީމުގެ މަސައްކަތުގެ ތެރޭގައި ރާއްޖޭގައި އުޅޭ ބިދޭސީ މަސައްކަތްތެރިންނަށް އެންމެ ފުރިހަމަ ގޮތުގައި ވެކްސިން ފޯރުކޮށްދެވޭކަން ކަށަވަރުކުރުން ހިމެނެއެވެ.\nރާއްޖޭގައި މަސައްކަތްކުރާ ބިދޭސީންނަށް ވެކްސިންދޭން ފަށާފައިވަނީ ނިިމިދިޔަ ފެބްރުއަރީ މަހުގެ 24 ވަނަ ދުވަހުއެވެ. އެޗްޕީއޭއިން އާންމުކުރި އަދަދުތަކަށް ބަލާއިރު، މާލެ ސަރަހައްދުން މިއަދު ވެކްސިންޖެހި މީހުންގެ އަދަދު އުޅެނީ 2،105 ގައެވެ. މިއީ ކުރިއާ އަޅާބަލާއިރު ބޮޑުތަނުން ދަށް އަދަދެކެވެ. މީގެ ކުރިން މާލޭ ސަރަަހައްދުން ވެކްސިން ޖަހާ މީހުންގެ އަދަދު އުޅުނީ 4000 އާއި 5000 ހާއި ދެެމެދުގައެވެ.\nމިފަހަކުން އައިސް މާލެ ސަަރަހައްދުން ވެކްސިންޖަހާ މީހުންގެ އަދަދުތަށް ބޮޑުތަނުން ދަށްވަމުންދާއިރު، އަތޮޅުތަކުން ވެކްސިން ޖަހާ މީހުންގެ އަދަދުތައް ގިނަކަން ފާހަަގަކުރެވެއެވެ. އެގޮތުން މީގެ ކުރިން 1000 އާއި 2000 ގައި އުޅުނު އަދަދުތައް މިހާރުވަނީ 4000އަށް އަރާފައެވެ. ފާއިތުވި 24 ގަޑިއިރުތެރޭގައި އަތޮޅުތެރޭގެ ރަށްތަކުން 4،445 މީހުން ވެކްސިންގެ ފުރަތަމަ ޑޯޒް ޖަހާފައިވެއެވެ.\nމިއަދު މުޅި ޖުމުލަ ރާއްޖެއިން ވެކްސިން ޖަހާފައިވަނީ، 6،550 މީހުންނެވެ. މިއާއިއެކު މިހާތަނަށް ރާއްޖެއިން ވެކްސިން ޖެހި މީހުންގެ އަދަދު ވަނީ 123،665 އަށް އަރާފަ އެވެ. އޭގެ ތެރެއިން 79،356 ވެކްސިން ޑޯޒު މާލެ ސަރަހައްދުގެ ހޮސްޕިޓަލްތަކުން ދީފައިވާއިރު އަތޮޅުތެރޭގެ ހޮސްޕިޓަލްތަކުން ވަނީ 44،309 ވެކްސިން ޑޯޒު އާއްމުންނަށް ފޯރުކޮށްދީފައެވެ.\nމާލޭ ސަރަހައްދުގައި މާދަމާއިން ފެށިގެން 18 އަހަރުން މަތީ ފަރާތްތަކަށް ވެކްސިން ޖެހުން ކުރިއަށްދާނެކަމަށް އެޗްޕީއޭއިން މައުލޫމާތު ދެއެވެ.\nކޮވިޑް 19 ގައި 24 ގަޑީރުން ދެ މަރު!\nތިން މީހަކުން އެކަކު ސިކުޑިއަށް ގެއްލުން ލިބިފައިވޭ: ދިރާސާ\nވެކްސިންގެ ދެވަނަ ޑޯޒް ރައީސް ސޯލިހް ޖައްސަވައިފި\nނަޝިދަށް ރޯގާ ޖެހުމުން މެމްބަރުން ސަމާލުވުމުވަށް އެދިއްޖެ


Grey's Anatomy in dheneh Alex Karev'eh nufennaane\nގްރޭޒް އެނެޓޮމީއިން ދެނެއް އެލެކްސް ކަރޭވް އެއް ނުފެންނާނެ\nޖަސްޓިން އެ ރޯލުން ފެންނަތާ 15 އަހަރު ވެއްޖެ\nވަކިވުމަށް ނިންމީ އޭނާގެ އެކްޓިންގް ކެރިއަރަށް އިތުރު ފުރުސަތުތަކެއް ލިބޭނެ ކަމަށް ގަބޫލު ކުރާތީ\nކ. މާލެ | 13 ޖެނުއަރީ 2020 | ހޯމަ 18:40 | 2,694\nއެލެކްސް ކަރޭވް - ގޫގުލް\nގްރޭޒް އެނެޓޮމީގެ ޑރ. އެލެކްސް ކަރޭވްގެ ރޯލުން ފެނިގެންދިޔަ ޖަސްޓިން ޗެމްބަރސް، އެ ޑްރާމާ ސީރީޒް ދޫކޮށްލައިފިކަން ހާމަކޮށްފިއެވެ.\nފާއިތުވި 15 އަހަރު، އެކްސްގެ ރޯލުން ފެނިގެންދިޔަ ޖަސްޓިން ބޭރުގެ މީޑިއާއަކަށް ދިން އިންޓަރވިއުއެއްގައި ބުނެފައިވަނީ އޭނާ އެ ސީރީޒް އިން ވަކިވުމަށް ނިންމީ އޭނާގެ އެކްޓިންގް ކެރިއަރަށް އިތުރު ފުރުސަތުތަކެއް ލިބޭނެ ކަމަށް ގަބޫލު ކުރާތީ ކަމަށެވެ. އޭނާ އިތުރަށް ބުނީ، އުމުރުން 50 އަހަރު ފުރޭއިރު، އާއިލާގެ މީހުންގެ އެއްބާރުލުން ވަރަށް ބޮޑަށް ލިބިގެންދިޔަ ކަމަށެވެ.\nޖަސްޓިން ޗެމްބަރސް އަކީ އާއްމުންގެ މަގުބޫލުކަން ހޯދާފައިވާ ގްރޭޒް އެނެޓޮމީގެ އެންމެ ފުރަތަމަ އެޕިސޯޑުން ފަށައިގެން އެ ސީރީޒްއިން ފެންނަ މޫނެކެވެ. އެގޮތުން އޭނާ އެ ސީރީޒްއިން އެންމެ ފަހުން ފެނިގެންދިޔައީ މިދިޔަ އަހަރުގެ ނޮވެމްބަރު މަހު އެއަރކުރި، އެ ސީރީޒްގެ 350 ވަނަ އިންސްޓޯލްމެންޓުންނެވެ.\nއެކި ނޫސްތަކާއި ހަވާލާދީ ހޮލީވުޑް ގޮސިޕްގައި ރިޕޯޓު ކުރާގޮތުން މުސްތަގުބަލުގައި ވެސް އޭނާ އެ ސީރީޒްއިންނެއް ފެނިގންގޮސްދާނެކަމަށް ގަބޫލެއް ނުކުރެއެވެ.\nއެންމެ ފުރަތަމަ އެޕިސޯޑުން ފެނިގެންދިޔަ ތަރިންގެ ތެރެއިން އެންމެ ފަހުން އެއަރ ކުރެވުނު އެޕިސޯޑާއި ހަމަޔަށް ތިބީ އެންމެ ތިން ތަރިންނެވެ. އެއީ އެ ސީރީޒްގެ މައިގަނޑު ޝަހުސިއްޔަތު ކަމަށް ވާ މެރިޑެތް ގްރޭގެ ރޯލުން ފެނިގެންދާ އެލެން ޕޮމްޕެއޯ އާއި ޑރ މިރޭންޑާ ބެއިލީގެ ރޯލުން ފެންނަ ޗަންޑްރާ ވިލްސަންއާއި ޑރ ރިޗަރޑް ވެބަރގެ ރޯލުން ފެންނަ ޖޭމްސް ޕިކެންސްއެވެ.


Mainbafainnah heyokoh hithumakee maai Allah ge magugai jihaadh...\nމާތް ﷲގެ ރުހުން އެދޭކަމަށް ވަނީ ނަމަ މައިންބަފައިންގެ ރުހުން ހޯދަން ޖެހޭ\nމިއީ މުސީބާތްތަކުން ސަލާމާތްވެވޭ ބަރަކާތް ހާސިލުކޮށްދޭ އަދި ދުއާ އިޖާބަކުރެއްވުމުގެ ސަބަބެއް\nކ. މާލެ |7އޯގަސްޓް 2020 | ހުކުރު 13:17 | 8,628\nއިސްލާމީ މަރުކަޒު، ހުކުރު ޚުތުބާގެ މިއަދުގެ މައުޟޫއަކީ ''މައިންބަފައިންނަށް އިހުސާންތެރިވެ ހެޔޮކޮށް ހިތުން'' - ރާއްޖެއެމްވީ\nއިބްނު މަސްއޫދު ވިދާޅުވިއެވެ.ﷲގެ ހަސްރަތުގައި އެންމެ ލޮބުވެތިކަން ބޮޑުވެގެންވާ އަމަލާ މެދު ނަބިއްޔާ މުހައްމަދުގެފާނަށް ސުވާލު ދެންނެވީމެވެ. ހަދީސް ކުރެއްވިއެވެ. '' ނަމާދު އޭޣެ ވަގުތުގައި އަދާކުރުމެވެ''. ވިދާޅުވިއެވެ. އެއަށްފަހު ކޮންކަމެއްތޯ އެވެ،. ހާދިސް ކުރެއްވިއެވެ. ''އެއަށްފަހު މައިންބަފައިންނަށް ހެޔޮކޮށް ހިތުމެވެ.'' ވިދާޅުވިއެވެ އެއަށްފަހު ކޮންކަމެއްތޯއެވެ. ހަދީސް ކުރެއްވިއެވެ. ''އެއަށްފަހު ﷲ ގެ މަގުގައި ޖަހާދު ކުރުމެވެ.\nޚުތުބާގައި ބުނީ މައިންބަފައިންގެ ހައްގު ނުހަނު މަތިވެރި ކަމަށާއި، އެ ދެމީހުންގެ ހެޔޮކަމުގެ ބަދަލެއް ނުދެވޭނެ ކަމަށެވެެ. ޚަލްގުތަކުން އެންމެހާ ރިވެތިކަމުގެ މައްޗަށް އެދެމީހުން ކޮށްދީފައިވާ ހެޔޮކަން ގިނަގުނަވެގެންވާ ކަމަށާއި، އިހްސާންތެރިކަމާއި މާތްކަމުގައި މައިންބަފައިން ވަރުގެ ބައެއް ނުވާ ކަމަށް ޚުތުބާގައިވެއެވެ.


Najib ge anbikanbalun fiyavachah ziyaaraiykuravvaifi | Mihaaru\nޚަބަރު / ރާއްޖެ-މެލޭޝިއާ\nނަޖީބުގެ އަނބިކަނބަލުން ފިޔަވައްޗަށް ޒިޔާރަތް ކުރައްވައިފި\nނަޖީބުގެ އަނބިކަނބަލުންނާއި ފަސްޓް ލޭޑީ ފާތުމަތު އިބްރާހިމް، ހުޅުމާލޭގައި ހުންނަ ފިޔަވައްޗަށް ޒިޔާރަތްކުރައްވަނީ. --ފޮޓޯ: ރައީސް އޮފީސް\n20 ޑިސެމްބަރ 2017 - 14:20\nރައީސް އަބްދުﷲ ޔާމީންގެ ދެކަނބަލުންގެ ދައުވަތަކަށް ރާއްޖެ ވަޑައިގެންނެވި މެލޭޝިއާގެ ބޮޑުވަޒީރު ނަޖީބު ރައްޒާގުގެ އަނބިކަނބަލުން ޕަޑުކާ ސެރީ ރޮސްމާހް މަންސޫރު، ހުޅުމާލޭގައި ހުންނަ ކުޑަކުދިން ބަލަހައްޓާ މަރުކަޒަށް މިއަދު ޒިޔާރަތް ކުރައްވައިފި އެވެ.\nރައީސް ޔާމީންގެ އަނބިކަނބަލުން ފާތިމަތު އިބްރާހީމްއާ އެކު ފިޔަވައްޗަށް ވަޑައިގެން، ޕަޑުކާ ސެރީ ވަނީ އެތަނުގައި ތިބި ކުދިންނާ ބައްދަލުކުރައްވައި އެ ކުދިންގެ ކުރެހުންތައް ބައްލަވާލައްވައިފަ އެވެ. އަދި، ރާއްޖޭގެ ސަގާފަތް ދައްކުވައިދޭ ގޮތަށް ތައްޔާރުކޮށްފައިވާ ތަކެއްޗާއި މަރުކަޒާ ގުޅޭ ވީޑިއޯ ރިޕޯޓެއް ވެސް ބައްލަވާލެއްވި އެވެ.\nރައީސް އޮފީހުން ބުނިގޮތުގައި ނަޖީބުގެ އަނބިކަނބަލުންގެ މި ޒިޔާރަތުގައި، މެލޭޝިއާގެ އިންޓަނޭޝަނަލް ޔޫތު ސެންޓަރުގެ ފަރާތުން ފިޔަވަތި އަށް ދިން އެހީ ވެސް ވަނީ ހަވާލު ކުރައްވައިފަ އެވެ. އެ އެހީ ހަވާލުކޮށްދެއްވީ، އިންޓަނޭޝަނަލް ޔޫތު ސެންޓަރުގެ ޑިރެކްޓަރ ޑރ. މުޙައްމަދު މާލިކީ ބިން މުޙައްމަދު ރަޕިއީ ކަމަށް ވެސް ރައީސް އޮފީހުން ބުންޏެވެ.\nމެލޭޝިއާގެ ބޮޑުވަޒީރު ނަޖީބުގެ ދެކަނބަލުން ރާއްޖެ އަށް ކުރައްވާ ރަސްމީ ދަތުރުފުޅުގައި، ރަސްމީ ވާހަކަތައް ބޭއްވެވުމުގެ އިތުރުން ހަތަރު އެއްބަސްވުމެއްގައި ވަނީ ސޮއިކުރައްވައިފި އެވެ. އޭގެތެރޭގައި ހިމެނެނީ މެލޭޝިއާގައި ކަލްޗަރަލް ސެންޓަރެއް ގާއިމުކުރުމާއި ސިއްހީ ދާއިރާ އިން މީހުން ތަމްރީން ކުރުމާއި ވަސީލަތްތައް ހޯދައި ދިނުމާއި މަތީ ތައުލީމުގެ ފުރުސަތުތައް ހޯދައި ދިނުމާއި އަލިފާން ނިއްވުމާ ބެހޭ ތަމްރީން ދިނުމާ ގުޅޭ އެއްބަސްވުމެކެވެ.\nދިވެހި ސަރުކާރު ރާއްޖެ-މެލޭޝިއާ ނަޖީބު ރައްޒާގް ކުރީގެ ފަސްޓް ލޭޑީ ފާތުމަތު އިބްރާހީމް މެލޭޝިއާ\n0 ކޮމެންޓް, 34 ރިއެކްޝަންސް


siyaamah naseyhai dheefi – Iru\nރައްޔިތުންގެ މަޖިލީހުގެ ތުޅާދޫ ދާއިރާގެ މެމްބަރު ހިސާން ހުސައިން “ދަަންޖައްސަައި މަރައިލިޔަސް ފާފަ ނުވާނެ” ކަމަށް ވިދާޅުވެ، މީދޫ ދާއިރާގެ މެމްބަރު އަހުމަދު ސިޔާމް ވާހަކަ ދައްކަވާފައި ވާތީ މަޖިލީހުގެ އިދާރާ އިން އޭނާ އަށް މިއަދު ނަސޭހަތްދީފި އެވެ.\nމަޖިލީހުގެ މިއަދުގެ ޖަލްސާގައި ރިޔާސަތުން އަންގާ އެންގުމެއްގެ ގޮތުގައި މަޖިލީހުގެ ނައިބު ރައީސް އީވާ އަބްދުﷲ ވިދާޅުވީ، ސިޔާމް ދެެއްކެވި ވާހަކައާ ގުޅޭ ގޮތުން މަޖިލީހުގެ އިމްތިޔާޒާއި ސުލޫކު ކޮމިޓީން ނިންމާފައި ވަނީ ލިޔުމުން ނަސޭހަތް ދިނުމަށް ކަަމަށެވެ.\n“މަޖިލީހުގެ ގަދަރާއި ޝަރަފާއި ކަރާމާތާއި އަބުރުު ދެމެހެއްޓޭނޭހެން މެމްބަރުންގެ އަމަލުތައް ބެހެއްޓުމަށްޓަކައި މިފަދަ ކަމެއް ތަކުރާރު ނުކުރެއްވުމަށް މީދޫ ދާއިރާގެ އިއްޒަތްތެރި މެމްބަރު އަހުމަދު ސިޔާމް މުހައްމަދަށް ނަސޭހަތްތެރިވަން،” އީވާ ވިދާޅުވި އެވެ.\nއެމްޑީއޭގެ ލީޑަރު ސިޔާމަށް، އެ ނަސޭހަތް ލިޔުމުން ފޮނުއްވާނެ ކަމަށް ވެސް އީވާ ވިދާޅުވި އެވެ.\nމި މަހުގެ 23 ވަނަ ދުވަހު ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ) ގެ ބައްދަލުވުން ނިންމައިލި ވަގުތު، އެމްޑީޕީގެ ވެސް އިސް މެމްބަރު ހިސާން ދަންޖައްސަން ޖެހޭ ކަމާއި އޭނާ މަރައިލިޔަސް ފާފަ ނުވާނެ ކަމަށް ސިޔާމް ވިދާޅުވި މައްސަލަ ހިސާންގެ ފަރާތުން މަޖިލިހުގެ ރައީސް މުހައްމަދު ނަޝީދުގެ ސަމާލު ކަމަށް ވަނީ ގެނެސްފަ އެވެ.\nއެ މައްސަލައިގައި ސުލޫކް ކޮމިޓީން ބޭއްވި ބައްދަލުވުމުގައި މަނަދޫ ދާއިރާގެ މެންބަރު އަހުމަދު ހާރޫން ހުށަހެޅުއްވީ ސިޔާމަށް ނަސޭހަތްތެރިވުމަށާއި މާފަށް އެދިވަޑައިގަތުމަށް އެންގުމަށެވެ.\nއެ ހުށަހެޅުމާ މެދު ވާހަކަ ދައްކަވަމުން މަޑުއްވަރީ ދާއިރާގެ ޕީއެންސީގެ ނައިބު ރައީސް އާދަމް ޝަރީފް ވިދާޅުވެފައި ވަނީ ސިޔާމް މިހާރު ވަނީ ހިސާންގެ ކިބައިން މާފަށް އެދިވަޑައިގެންފައި ކަމަށާއި އެ ދެ ބޭފުޅުން މިހާރު ސަލާންކޮށް މައްސަލަ ހައްލުކޮށްފައިވާ ކަމަށެވެ.\nސިޔާމް މާފަށް އެދިވަޑައިގަތް ކަމަށް އާދަމް ޝަރީފް ވިދާޅުވުމުން، އެ މައްސަލަ ބޭރުކޮށްލަން ނޮޅިވަރަމް ދާއިރާގެ އަމިއްލަ މެންބަރު މުހައްމަދު ނަޝީދު އަބްދުﷲ ހުށަހެޅުއްވި އެވެ. ނަމަވެސް ފާސްވީ ސިޔާމް، ހިސާންގެ އަރިހުން މާފަށް އެދިވަޑައިގަންނަވަން އެންގުމަށާއި ނަސޭހަތްތެރިވުމަށެވެ.


Shikaayai | Vaahaka ޝިކާޔަތް – Vaahaka\n8k21\tJanuary 12, 2022\nއޮހޮރެމުން ދިޔަ ލޭތަކުން ހުދު ދޮންވެލިގަނޑު ރަތް ކޮށްލަން ނެގީ ފަޅި ސިކުންތެކެވެ.. ދެލޯ ހުރީ ތަންމިނަށް ހުޅުވިފައެވެ.. ބޮލުގެ އެއްފަޅި ނެތޭ ބުންޏަސް ދޮގަކަށް ނުވާނެއެވެ.. އެހާ ވަރަށް އަނިޔާ ލިބިފައިވެއެވެ.. ދިރުމެއް ގެ ކަންފުޅެއްވެސް ނެތް ހަށިގަނޑު ދަމަމުން މަގުމައްޗަށް ނެރުނީ އަހަރެންނެވެ.. ވެލިގަނޑު މަތީގައި ދަމައިފައި ގެނައިކަމުގެ ނިޝާން ފެންނަން ހުއްޓެވެ… އެއީ ރަތް ދޫލައެއްހެން އޮތް ކޯރެއް ފަދަ ލެޔެވެ.. ލޮލުން ފައިބަމުން ދިޔަ ކަރުނަ ހީވަނީ ލޭހެންނެވެ… ވާނީވެސް އެހެންނޫން ހެއްޔެވެ!.. މުޅި މީހާ މޫނުވެސް ލެއިން ތަތްތެޅިފައެވެ…. އޭރު މަގުމަތީގައި ތިބި މީހުންގެ ތެރޭންވެސް ފެންނަނީ ހާސްކަމެވެ.. ވެގެން އުޅޭގޮތެއް އޮޅުން ފިލުވަން ބޭނުން ވެފައި ތިބި މީހުން ވެސް މަދެއް ނޫނެވެ… ނަމަވެސް އަހަންނާ ކައިރިވެލަން ނުކެރިފަ ހުރި ތާގަ ތިބީ އެވެ… އެ ފުރާނަ ސަލާމަތް ކުރުމުގެ ގޮތުން ކުރެވޭނީވެސް ކޮންކަމެއް ހޭ؟\nބެލް ޖެހި އަޑަށް އަހަރެން ދިޔައީ ސިއްސައިގެންނެވެ.. އެ ގަޑީ އަހަރެން އަތުން ކަތުރު ވެއްޓުނު ކަންވެސް އެނގުނީ ފައިލަމް ބުނުމުން ނެވެ.. އަހަރެންނާ ވާހަކަ ދައްކައި ހަދަނީވެސް ފައިލަމް އެކަންޏެވެ. ނަމަވެސް އަހަރެން އިސްވެ ފައިލަމް އާ ވާހަކައެއް ނުދައްކަމެވެ.. ވާހަކަ ދެއްކުމުގެ ބަދަލުގައި އަހަރެންނަށް އިސްކުރެވެނީ މަޑުމައިތިރި ކަމެވެ. ކޮންމެ ދުވަހަކުވެސް އަހަރެން ސްކޫލަށް އަންނަނީ ގަޑިޖެހިގެނެވެ. ގަޑި ނުޖެހި އަންނަ ދުވަސްތައް އަތުން ގުނާވެސް ލެވޭނެއެވެ.. އެހައިވެސް އަހަރެން ކިޔެވުމަށް ފަރުވާ ކުޑައެވެ… އެންމެންނަށް ވެސް މިކަން އިގޭނެއެވެ.. ނަމަވެސް އަހަރެން ފަރުވާ ކުޑަވި ސަބަބަކީ ކޮބާ ބާއޭ؟ ފައިލަމް ނޫން އެއްވެސް މީހަކު ކުޑަ މިނުން މިހެން ވެސް އަހާ ނުލައެވެ… ފައިލަމް އަށް ވެސް ފަހަކަށް އައިސް އަހަރެން އުޅޭ ގޮތާއި، ގައިން ފެންނަ ނިޝާންތަކާ ބެހޭ ގޮތުން އެތަކެއް ސުވާލު ކުރެއެވެ.. ނަމަވެސް ނެތީ އެ ސުވާލުތަކަށް ޖަވާބު ދޭނެ އަނގަ އެކެވެ .. އަހަރެން ކޮންމެ ފަހަރަކު ވެސް ޙަޤީޤަތް ކިޔާދޭން ޖެހިލުންވެ އެވެ..\nއަހަރެންގެ އުމުރުން މިހާރު 16 އަހަރު ފުރިއްޖެއެވެ.. އަހަންނަށް ކިޔަނީ އީވާ އެވެ. އަހަރެން ވަރަށް ތުއްތު އިރު މަންމަ އާއި ބައްޕަ ވަނީ މިދުނިޔެއަށް އަލްވަދާޢު ކިޔާފައެވެ.. އަހަރެން ގެ ބައްޕަ ނިޔާވީ ސިޙުރު ހާހޫރާގެ ކަންތައްތަކުގެ ތެރެއިންނެވެ.. އަހަރެންގެ މަންމަ ނިޔާވީ ބައްޕަ ނިޔާވުމުން ލިބުނު ހިތާމާއިގައެވެ. އޭގެ ފަހުން އަހަރެން ދިރިއުޅެމުން ގެންދިޔައީ މާމައާއި ބޮޑުބޭބެ ގާތުއެވެ.. 13 އަހަރު ވަންދެން އަހަރެން ވަރަށް އުފަލުގައި އުޅުނީމެވެ. ނަމަވެސް 14 އަހަރު ފުރުނު ފަހުން އަހަރެން ނަށް އެކި ގޮތްގޮތުން ބޮޑުބޭބެ ދިޔައީ އަނިޔާ ކުރަމުންނެވެ.. އަހަރެންގެ ގައިން ނިޝާންތަކާއި އަދި އެކިކަހަލަ އަނިޔާތައް ފެނުމުން، މީހުން އަހަންނާ ދުރުވާން ފެށިއެވެ..އަހަރެންނާ ވާހަކަ ދައްކާނެ މީހަކު ނުވެއެވެ. ސަބަބެއް އޭރު އަހަންނަކަށް ނޭނގެއެވެ.. ނަމަވެސް މީހާރު އަހަރެން ނަށް އެގެއެވެ.. ރަށު މީހުންގެ ނަޒަރުގައި އަހަރެންނަށް ލިބެމުންދާ އަނިޔާ ތަކަކީ ، އަހަރެންގެ ބައްޕަ ގެންގުޅުނު ނުބައި ޖިންނި އިފުރީތުންގެ ފަރާތުން ލިބެމުންދާ އަނިޔާއެވެ.. ނަމަވެސް އަސްލަކީ އެއް ނޫނެވެ. 14 އަހަރުން ފެށިގެން މިއަދާ ހަމަޔަށް އަހަރެން މި އަންނަނީ ބޮޑުބޭބެ ކުރާ އަނިޔާތައް ތަޙައްމަލް ކުރަމުންނެވެ. އަނިޔާ ނުކުރާ އެންމެ ދުވަހެއް ވެސް ނުދާނެއެވެ. ރޯއަޑު ނީވޭ އެންމެ ރެޔެއްވެސް ނޯންނާނެއެވެ.. ގައިން ދިލަ ނުނަގާ އެންމެ ތަންކޮޅެއްވެސް ނުހުންނާނެއެވެ.. އެއް ގޮތަކުން ބުނާނަމަ އަހަރެން މިހާރު މިވަނީ ، ބޮޑުބޭބެގެ ވަކިތަކުގެ ޝިކާރައަކަށް ވެފައެވެ.. އަހަރެން މި ވާހަކަތައް މާމަ ގާތު ވެސް ބުނީމެވެ.. ނަމަވެސް މާމަ ވެސް ޤަބޫލުކުރަނީ މީސްމީހުން ދައްކާ ވާހަކައެވެ.. މިކަމުގެ ސަބަބުން މާމަ އަހަރެން ދެކެ ފަހަކަށް އައިސް ވަރަށް ހިތްހަމަނުޖެހެއެވެ..ނަމަވެސް އަހަރެން ގެއިން ބޭރުކޮށްލުމުގެ ހިޔާލެއް ދުވަހަކުވެސް މާމަގެ ހިތަކަށް ނާރައެވެ.. އެކަމާ އަހަރެން ޝުކުރުވެރިވަމެވެ.. ދުވަސްތައް ވޭތަވަމުން ދިޔައިރު ، އަހަރެން ކެއުމާއި، ކުޅުމާއި ، އަދި ސުކޫލުގެ ކަންތައްތަކުން މަޑުމަޑުން ދުރަށް ޖެހެވެމުން ދިޔައެވެ.. އަހަރެން ބޭނުންވާ އެއްޗެއް މާމަ އަދި ބޮޑުބޭބެ ވެސް ހޯދަދެއެވެ.. ނަމަވެސް ނެތީ ހަމައެކަނި އަހަރެންގެ ޝިކާޔަތް އަޑުއަހާލާނެ ކަންފަތެކެވެ.. އަހަރެންގެ މަޑުމައިތިރި ކަމުގެ އަސްލަކީ މިއީއެވެ.. ކުއްޖަކު އަހަރެން ގައިގައި އަތްޖައްސައިލުމުންވެސް އަހަރެން ގާތައް ރުޅި އަންނަނީ މިހެން ވެއެވެ.. އެއްދުވަހަކު އަހަރެން ސުކޫލުން ނިމިގެން ގެއަށް އަންނަނިކޮށް ފައިލަމް އަހަރެން މަޑުކުރުއްވާފައި ވެގެން އުޅޭގޮތް އޮޅުން ފިލުވުމުގެ ގޮތުން ސުވާލުކުރަން ފެށިއެވެ..\nފައިލަމް ސުވާލުކުރުން ހުއްޓާނުލިއެވެ.. އަހަރެންނަށް ކެތްނުކުރެވިގެން ބޭޢިޙްތިޔާރުގައި ހުރިހާ ވާހަކައެއް ކިޔާ ދެވުނެވެ.. މި ހުރިހާ ދުވަހަކު ހިތުގައި ފުނި ޖެހިފައިވާ އުދާސްތައް ބަންޑުން ކޮށްލެވުނެވެ.. މި ހުރިހާ ވާހަކައެއް ކިޔައިދީ ނިމުނު އިރު ފައިލަމް ހުރީ ކަޅި ޖަހާނުލާ އަހަންނާ ދިމާއަށް ބަލަހައްޓައިގެންނެވެ.. ފައިލަމް ވެސް ހުރީ ހައިރާން ވެފައެވެ.. އެންމެ ބޮޑަށް ފައިލަމް ހައިރާންވީ މި3އަހަރު ވަންދެން ވެސް އަހަރެން މި ކަންތައްތައް ތަޙައްމަލް ކުރަމުންދާތީއެވެ. އަދި އެއްވެސް އެހެން މީހެއްގެ އެހީ ނުލިބޭތީއެވެ.. ވާނީވެސް އެހެންނޫން ހެއްޔެވެ ؟ގިނަ ބަޔަކު އަހަރެން ދެކެ ނަފުރަތު ކުރެއެވެ. އަހަރެންނަކީ މޮޔައެކޭ ބުނެއެވެ.. ފައިލަމް އަހަންނަށް އެހީވާން ބޭނުންވިއެވެ.. ނަމަވެސް ފަހެ އޭނާ ކުރާނީ ކޮން ކަމެއް ހެއްޔެވެ؟ ކުޑަމިނުން ފޯނެއްވެސް އެ ފަކީރު އަތުގައި ނޯވެއެވެ.. ފައިލަމް މި ވާހަކަ ތައް ރަށު މީހެއް ގާތު ބުނެގެން ވެސް ކުރާނެ ފައިދާއެއް ނޯންނާނެ އެވެ.. އެހެންކަމުން ފައިލަމް އަހަރެންނަށް ހިތްވަރު ލައިދިނެވެ.. އަދި ކެތްތެރި ވާން ބުންޏެވެ.. ފައިލަމް ދޮންބެ އައުމުން މި ކަމާ ބެހޭގޮތުން ވާހަކަދައްކައި ، ބޮޑުބޭބެ ހައްޔަރު ކުރާނެ ވާހަކަ ވެސް ބުންޏެވެ.. އަހަރެންނަށް އިތުރު ހިތްވަރެއް ވެސް ލިބުނީ އެވަގުތުއެވެ.. އެތައް ދުވަހަކު ނިވިފައިވާ އުންމީދުގެ ހުޅުކޮޅުރޯވީ ވެސް ހަމަ އެވަގުތު އެވެ.. ގެއަށް ދިޔުމައް އަހަރެން މަގެގެ އަނެއް ގޯޅިއަށް އަޅާލީ ވަރަށް އުފާވެފައެވެ.. މިރޭ ކުރާނެ ކަންތައްތައް އަހަރެން ދިޔާއީ ހިތު ތެރެއިން ރާވަމުންނެވެ..\nއިރުއޮއްސި މުޅި ދުނިޔެއަށް އަނދިރިކަން ވެރިވެއްޖެއެވެ.. ގަހެއްގެ ފަތެއްވެސް ހެލިލާ އަޑު ނީވެއެވެ.. އަހަރެން އަވަސްވެގަތީ އިޝާ ނަމާދު ކޮށްލައިގެން ނިދަން އެރުމަށެވެ.. މިރޭ ވެސް ބޮޑުބޭބެ އަންނާނެ ކަން އިނގޭތީއެވެ.. އަހަންނަށް ނުނިދި އޮއްވާ މީހަކު ކޮޓަރީ ދޮރު ހުޅުވާލިއެވެ.. ނިދާ ބޮކީގެ ފާޑު އަލި ކަން ވެރިވެފައި އޮތް ނަމަވެސް ދޮރުމަތީގައި ހުރި މީހާ ސާފުކޮށް ފެންނެއެވެ.. އެއީ ބޮޑުބޭބެ އެވެ.. ކުރިން ބޮޑުބޭބެ ފެނުމުން ތެޅިގަންނަ ހިތް، މިއަދު ވަނީ ކޮންމެސް ވަރަކަށް ހަމަ ޖެހިފައެވެ… އަހަރެންގެ ތުންފަތް މަތީގައި ދުވެލީ ރުޅިވެރިކަމުގެ ހިނިތުންވެލުމެކެވެ.. ބޮޑުބޭބެ އަހަންނާ ދިމާލަށް އަންނަން ފެށުމުން ، އެންމެ ގާތުގައި އޮތް އިސްތިރި އަތަށް ހެޔޮވަރުކޮށްލީމެވެ.. ކުރިޔަށް ދެން ވާން އުޅޭ ގޮތެއް އިގޭނީ ހެއްދެވި ފަރާތަށެވެ.. .\nދިރުމެއް ގެ ކަންފުޅެއްވެސް ނެތް އެ ހަށިގަނޑު ދަމަމުން މަގުމައްޗަށް ނެރުނީ އަހަރެންނެވެ..\nއޮހޮރެމުން ދިޔަ ލޭތަކުން ހުދު ދޮންވެލިގަނޑު ރަތް ކޮށްލަން ނެގީ ފަޅި ސިކުންތެކެވެ.. ދެލޯ ހުރީ ތަންމިނަށް ހުޅުވިފައެވެ.. ބޮލުގެ އެއްފަޅި ނެތޭ ބުންޏަސް ދޮގަކަށް ނުވާނެއެވެ.. އެހާ ވަރަށް އަނިޔާ ލިބިފައިވެއެވެ.. ވެލިގަނޑު މަތީގައި ދަމައިފައި ގެނައިކަމުގެ ނިޝާން ފެންނަން ހުއްޓެވެ… އެއީ ރަތް ދޫލައެއްހެން އޮތް ކޯރެއް ފަދަ ލެޔެވެ.. ލޮލުން ފައިބަމުން ދިޔަ ކަރުނަ ހީވަނީ ލޭހެންނެވެ… ވާނީވެސް އެހެންނޫން ހެއްޔެވެ!.. މުޅި މީހާ މޫނުވެސް ލެއިން ތަތްތެޅިފައެވެ…. އޭރު މަގުމަތީގައި ތިބި މީހުންގެ ތެރޭންވެސް ފެންނަނީ ހާސްކަމެވެ.. ވެގެން އުޅޭގޮތެއް އޮޅުން ފިލުވަން ބޭނުން ވެފައި ތިބި މީހުން ވެސް މަދެއް ނޫނެވެ… ނަމަވެސް އަހަންނާ ކައިރިވެލަން ނުކެރިފަ ހުރި ތާގަ ތިބީ އެވެ… އެ ފުރާނަ ސަލާމަތް ކުރުމުގެ ގޮތުން ކުރެވޭނީވެސް ކޮންކަމެއް ހޭ؟ އަހަރެން އެންމެންނަށް އަޑު އިވޭ ވަރަށް ކުރިމަތީގައި އޮތް ފުރާނަ ނެތް ބޮޑުބޭބެގެ ޙަޤީޤަތް ކިޔާދެމުން ދިޔައީމެވެ.. އެތަނަށް އިރުކޮޅެއްގެ ތެރޭގައި ފުލުހުން އައެވެ… ހަމަ އެވަގުތު އަހަރެން ވެސް ހަބަރު ހުސްވިއެވެ.. އަހަރެން ގެންދެވުނީ ޑިޕްރެޝަން ފަދަ ކަންކަން ހުންނަ މީހުން ފަރުވާކުރާ ތަނަކަށެވެ.. އަހަރެންނަށް އެތަނުގައި 18 އަހަރު ފުރެންދެން ފަރުވާ ލިބެމުންދިޔައެވެ..އެއިރު އަހަރެން ނަށް ނޭގުނު އެއްޗަކީ އެ ތަނަކީ ފައިލަމް ގެ ދޮންބެގެ ތަނެއްކަމެވެ.. އަހަރެން ރަނގަޅު ވުމުން ފައިލަމް ގާތަށް ގެންދެވުނެވެ.. ފައިލަމް އާއެކު ޙަޔާތުގެ އާ ސޮފުހާއެއް ހުޅުވީމެވެ..\nއަހަރެން ކަހަލަ ކިތައް ކުދިން މި އަނިޔާތައް ތަޙައްމަލް ކުރާނެ ހެއްޔެވެ؟ އަޅާނުލައި ހުރުމާކީވެސް މި ކަހަލަ ކަންތައްތަކުގައި ބައިވެރިވުމެވެ.. މިފަދަ ކުދިންގެ ޝިކާޔަތު އަޑު އަހާށެވެ.. އަޑު އުފުލާށެވެ! ހަނު ހުރުމަކީވެސް ހައްލެއް ނޫނެވެ..\nSelena Gomez January 12, 2022


Kandiyakun jehi zahamve Kangana hospital gai\nކަނޑިޔަކުން ޖެހި ޒަހަމްވެ ކަންގަނާ ހޮސްޕިޓަލުގައި\nބަތަލާ ކަންގަނާ ރަނާވަތު މިހާރު ޝޫޓްކުރަމުން އަންނަ ފިލްމު، "މަނިކާނިރުނިކާ: ދަ ކުއީން އޮފް ޖާންސީ" ގެ މަންޒަރެއް ނެގުމުގެ ތެރޭގައި ޕްރޮޕް ކަނޑިޔަކުން ނިތްކުރީގައި ޖެހި ވަރަށް ބޮޑަށް ޒަހަމްވެ ހޮސްޕިޓަލުގައި އަންނަނީ ފަރުވާ ދެމުންނެވެ.\nބޮލީވުޑްގެ ހަބަރުތައް ބުނާގޮތުން ކަންގަނާ އަށް އަނިޔާވީ ކަނޑިން ހަނގުރާމަކުރާ މަންޒަރެއް ނެގުމުގެ ތެރޭގަ އެވެ. ކަނޑިން ޖެހި ނިއްކުރީގެ ބޮޑު ތަނެއް ކަފައިގެން ދިޔައީ ކަނޑި ހޫރާލި ވަގުތު ބޯ ތިރި ކުރަން ޖެހޭ ތަނެއްގައި ކަންގަނާ އަށް ބޯ ތިރި ނުކޮށްލެވުމުނެވެ. ބޮޑު ތަނެއް ކަންގަނާގެ ނިއްކުރިން ކަފައިގެން ދިއުމުން ވަގުތުން ހޮސްޕިޓަލަށް ގެންގޮސް އޭނާ އަށް ވަނީ އައިސީޔޫގައި ފަރުވާދޭން ފަށާފަ އެވެ.\nހައިދަރްއާބާދުގެ އެޕޯލޯ ހޮސްޕިޓަލުގެ އައިސީސީޔޫގައި ފަރުވާދީ ނިއްކުރިން ކަފައިގެން ދިޔަ ތަން ފަހަން ވަނީ 15 ސްޓިޗް ޖަހާފަ އެވެ.\nކަންގަނާ ބެލި ޑޮކްޓަރު ބުނެފައިވާ ކަމަށް ނޫސްތަކުގައިވާ ގޮތުން އޭނާ ސަލާމަތްވީ މަރުގެ އެތި ފަހަރަކުންނެވެ. ކުޑަ ތަންކޮޅެއް ފުންކޮށް ކަނޑައިގެން ދިޔަ ނަމަ އޭނާގެ ބޮލުގެ ނާށި ގަނޑަށް ވަރަށް ބޮޑު ގެއްލުމެއް ލިބުނީސް ކަމަށް ބުނެފައިވާ ކަމަށެވެ.\nފިލްމުގެ ޕްރޮޑިއުސަރު ކަމަލް ޖެއިން ބުނެފައިވަނީ ކަންގަނާގެ ނިއްކުރީގައި ކަނޑިން ޖެހި އަނިޔާވީ ކަނޑިން ހަނގުރާމަކުރަމުން ދިޔަ މަންޒަރުގައި އޭނާ ބޯ ތިރިކުރަން ޖެހޭ ތަނުގައި ބޯ ތިރިނުކުރެވި ކަމަށާއި އެ މަންޒަރުކުރިން ނަގާގޮތަށް އޮތީ ބޮޑީ ޑަބަލް އެއް ބޭނުންކޮށްގެން ނަމަވެސް ކަންގަނާ ބޭނުންވީ އޭނާ އަމިއްލަ އަށް އެ މަންޒަރުކުޅެން ކަމަށް ބުނެފަ އެވެ.\nއަދި ކަންގަނާ އަށް އަނިޔާވެ ޝޫޓިންގެ ލޮކޭޝަނުން ހޮސްޕިޓަލަށް ދާން ބައިގަޑިއެއްހާއިރު ނެގި ކަމަށާއި އެ ވަގުތު ގިނަ އަދަދެއްގެ ލޭ ފާބައި ވަރަށް ބޮޑަށް ކަންގަނާ އަށް ތަދުވި ނަމަވެސް އޭނާ ވަރަށް ހިތްވަރުގަދަ ކަމަށް ބުނެފަ އެވެ.\nކުރިއަށް އޮތް ހަފްތާއެއް ހާ ދުވަހު ކަންގަނާ ހޮސްޕިޓަލުގައި އޮންނާނެ ކަމަށް ހަބަރުތައް ބުނެ އެވެ.\nކަނޑިން ޖެހި ކަނޑައިގެން ދިޔައީ ކަންގަނާގެ ބުމަ ކައިރި ކަމުން އޭނާގެ ނިއްކުރީގައި ބޮޑު ލަކުނެއް އިންނާނެ ކަމަށް ޑޮކްޓަރު ވަނީ ބުނެފަ އެވެ. ނަމަވެސް ފިލްމުގެ ޝޫޓިން ނިމުމުގެ ކުރިން އެ ލަކުނު ފިލުވާލަން އެއްވެސް ކަމެއް ކުރާކަށް ކަންގަނާ ބޭނުމެއްނުވެ އެވެ.\nކަންގަނާ ވަނީ އޭނާގެ ނިއްކުރީގައި ޒަހަމްގެ ސަބަބުން ލާ ލަކުނާ އެކު ޝޫޓިން ކުރިއަށް ގެންދަން ނިންމާފަ އެވެ.\nޓީވީ ތަރި އަންކިތާ ލޯކަންޑޭ ވެސް މުހިންމު ރޯލަކުން ފެނިގެންދާ މި ފިލްމު ރިލީޒްކުރުމަށް ހަމަޖެހިފައިވަނީ އަންނަ އެޕްރީލް މަހުގެ ތެރޭގަ އެވެ.


Coach ge jinsee goanaa massalaigai cricket boardun ihumaal vikamah thuhumathu kohfi - vNews.mv\nކޯޗުގެ ޖިންސީ ގޯނާ މައްސަލައިގައި ކްރިކެޓް ބޯޑުން އިހުމާލުވިކަމަށް ތުހުމަތުކޮށްފި\nއިސްމާޢީލް ޝާހު 06 October 2019, 17:10\nއަންހެން ކްރިކެޓް ކުޅުންތެރިންތަކަކަށް ޖިންސީ ގޯނާކުރި ކަމުގެ ތުހުމަތުގައި ދާދިފަހުން ހައްޔަރުކުރި ގައުމީ ކްރިކެޓް ޓީމުގެ ދެކުނު އެފްރިކާ ކޯޗު އާސިފް ހާންގެ މައްސަލަައިގައި ކްރިކެޓް ބޯޑުން ބޮޑު އިހުމާލުތަކެއް ވެފައިވާކަމަށް ކްރިކެޓް ކުޅުންތެރިން ތުހުމަތު ކޮށްފިއެވެ.\nކުޑަކުދިން ހިމެނޭ ގޮތަށް ބައެއް އަންހެން ކްރިކެޓް ކުޅުންތެރިންނަށް ޖިންސީ ގޯނާކުރި ކަމުގެ ތުހުމަތުގައި އާސިފް ހާން ހައްޔަރުކޮށްފައިވަނީ ހޮނިހިރު ދުވަހުގެ ހެނދުނު ވެލާނާ އިންޓަނޭޝަނަލް އެއާޕޯޓުން ފުރަން އުޅެނިކޮށް ކޯޓު އަމުރަކާ އެކުގައެވެ.\nވީ ސްޕޯޓްސްއާއި ވާހަކަ ހިއްސާކުރި ބައެއް ބެލެނިވެރިން ވަނީ ކޯޗުގެ މައްސަލައިގައި އެސޯސިއޭޝަނުން ބީރު ކަންފަތެއް ދީފައިވާ ކަމަށާއި މައްސަލަ އެސޯސިއޭޝަނުގެ ވެރިންނަށް އެތައް ފަހަރަކު ހުށައަޅާފައިވާ ކަމަށް ބުނެފައެވެ. އަދި މި މައްސަލައިގައި ކޯޗުގެ ފަރާތުން ވަރަށް ދަށު ދަރަޖައިގެ އަމަލުތަކެއް ފެނިފައިވާ ކަމަށާއި މިއީ އެއްގޮތަކަށްވެސް ގަބޫލުކުރެވޭނެ ކަމެއް ނޫން ކަމަށްވެސް ނަން ހާމަނުކުރުމަށް އެދި ވާހަކަ ހިއްސާކުރި ބައެއް ބެލެނިވެރިން ބުނެފައި ވެއެވެ.\nކޯޗުގެ ޖިންސީ ގޯނާގެ މައްސަލާގައި ކްރިކެޓް ކުޅުންތެރިން ނެރުނު ނޫސްބަޔާނުގެ ކޮޕީއެއް ވީ ސްޕޯޓްސްއަށް ވަނީ ލިބިފައެވެ.\nމި ނޫސްބަޔާނުގައި ވާގޮތުން، އާސިފް ޚާން ކުޑަކުދިން ހިމެނޭ ގޮތަށް ބައެއް ކުޅުންތެރިންނަށް ޖިންސީ ގޯނާކޮށްފައިވާކަން އިތުބާހުރި ފަރާތްތަކެއްގެ ފުށުން ޔަގީންވާ ކަމަށާއި އަދި އެމައްސަލަ ކަމާބެހޭ ފަރާތްތަކަށް ހުށަހަނާޅައި އޭނާ ފުރުވާލަން ކްރިކެޓް ބޯޑުން މަސައްކަތްކުރި ކަމަށް ބުނެފައި ވެއެވެ.\nމީގެއިތުރުން، ގައުމީ ކްރިކެޓް ޓީމުގެ ހެޑު ކޯޗުކަމުން އާސިފް އިސްތިއުފާ ދިން އަސްލު ސަބަބު އާއްމުންނަށް ހާމަވިޔަނުދީ އޮތްކަން އެ ކުޅުންތެރިންގެ ސަމާލުކަމަށް އައިސްފައިވާ ކަމަށްވެސް ބުނެފައި ވެއެވެ.\nއެ ކުޅުންތެރިންނަށް އިތުބާރު ކުރެވޭ ފަރާތްތަކެއްގެ ފުށުން މައުލޫމާތު ލިބިފައިވާ ގޮތުގައި، ޒުވާން ކްރިކެޓް ކުޅުންތެރިންނަށް އެކި ފަހަރު މަތިން އާސިފް ޖިންސީ ގޯނާކޮށްފައިވާކަން ތުހުމަތުކުރެވޭ ކަމަށާއި، އޭގެ ތެރޭގައި އޭނާ އެ އަމަލު ހިންގި ކަމަށް ތުހުމަތުކުރެވޭ ދުވަސްވަރު 18 އަހަރު ނުފުރޭ ކުޅުންތެރިން ވެސް ހިމެނޭ ކަމަށް ބަޔާނުގައި ބުނެފައިވެއެވެ.\nކުޅުންތެރިން ބުނީ، ޖިންސީ ގޯނާގެ މައްސަލަ ކަމާބެހޭ ފަރާތްތަކަށް ހުށަހަނާޅައި އާސިފް ރާއްޖޭން ފުރުވާލަން ސީދާގޮތުން ވިޔަސް ނުސީދާ ގޮތުންވިޔަސް ކްރިކެޓް ބޯޑުން އެހީވުން ވަރަށް ބޮޑަށް ކުށްވެރިކުރާ ކަމަށެވެ. އަދި ބޯޑުން މިކަމުގައި އަމަލުކުރި ހުތުރު ގޮތުގެ ސަބަބުން ޖިންސީ ގޯނާގެ ޝިކާރައަކަށްވި ކުޅުންތެރިންނާއި އެ ކުޅުންތެރިންގެ އާއިލާތަކަށް އިތުރު ގެއްލުމެއް ލިބިފައިވާ ކަމަށް އެ ކުޅުޅުންތެރިން ވަނީ ހާމަކޮށްފައެެވެ.\nއެހެންކަމުން މި މައްސަލައިގައި ޝިކާރައަކަށްވި ފަރާތްތަކަށް އެހީވުމުގައި ކުރިއަށް ނުކުތުމަށާއި މި މައްސަލަ ތަހުގީގުކުރަމުން އަންނަ އިދާރާތަކަށްް އެހީތެރިކަން ފޯރުކޮށްދިނުމަށް ކުޅުންތެރިން ވަނީ ކްރިކެޓް ބޯޑަށް ގޮވާލާފައެވެ.\nއަދި ކްރިކެޓް ކުޅުންތެރިންގެ ހައިސިއްޔަތުން އެ ކުޅުންތެރިން ތިބީ ކްރިކެޓުގެ އުސޫލުތައް އަލުން އާލާކޮށް ހުރިހާ ކުޅުންތެރިންނަށް ވެސް ރައްކާތެރި މާހައުލެއް ގާއިމްކޮށްދޭން ތައްޔާރަށް ކަމަށް ބަޔާނުގައި ބުނެފައި ވެއެވެ.\nމި މައްސަލައިގައި ކްރިކެޓް ބޯޑު ރައީސް އަފްލާހްއަށް ގުޅާލުމުން ވިދާޅުވީ މިއީ ތަހުގީގު ކުރަމުންދާ މައްސަލައެއް ކަމުން އިތުރު ވާހަކަތަކެއް ހިއްސާކުރެވެން ނެތްކަމަށެވެ.


އެދުރުން: ޤައުމުގެ ހަޤީޤީ އާރުކާޓީން – MNUSU\nއެދުރުން: ޤައުމުގެ ހަޤީޤީ އާރުކާޓީން\nފޭރާމެއްގެ ފުރިހަމަކަން ނުވަތަ ދެރަކަން ކަނޑައަޅާނީ އެ ފޭރާމެއް ވިޔެފައިވާ ރޮއްޖެއްގެ ފެންވަރަކުންނެވެ. ހަމަ އެގޮތަށް ޤައުމެއްގެ އިޖުތިމާއީ ފޭރާމުގެ ހަރުދަނާކަން ނުވަތަ ދޯހަޅިކަން ކަނޑައަޅާނީ އެ ފޭރާން ވިޔެފައިވާ ރޮދި ކަމުގައިވާ ޤައުމުގެ ޒުވާނުންގެ ފެންވަރުންނެވެ. ތަޢުލީމީ ފެންވަރާއި ތަރުބިއްޔަތުގެ ފެންވަރުންނެވެ. މިކުދިންގެ މި ފެންވަރުތައް ރަނަގަޅު ކުރުމުގެ ޒިންމާ އަދާ ކުރައްވަމުން އެ ގެންދަވާ އަތްކަންތެރިންނަކީ މުދައްރިސުންނެވެ. ޤައުމުގެ އިޖުތިމާއީ ފޭރާން ހަރުދަނާ ކުރުމުގެ ބުރަ މަސްއޫލިއްޔާތު އަދާކުރައްވަމުން އެ ގެންދަވަނީ އެދުރުންނެވެ. އެހެންކަމުން ބައިނަލްއަޤުވާމީ ގޮތުން މިއަދު ފާހަގަ ކުރަމުން މި ގެންދާ މުދައްރިސުންގެ ދުވަހުގެ ތަހުނިޔާއާއި މުބާރިކްބާދީ ހުރިހާ މުދައްރިސުންނަށް އަރިސް ކުރަމެވެ.\nކޮންމެ އަހަރެއްގެވެސް އޮކްޓޯބަރ މަހުގެ5ވަނަ ދުވަސް ފާހަގަ ކުރަމުން މި ގެންދަނީ ބައިނަލްއަޤުވާމީ މުދައްރިސުންގެ ދުވަހުގެ ގޮތުގައައެވެ. މިގޮތަށް މި ދުވަސް ފާހަގަ ކުރެވެމުން އަންނައިރު އަޅުގަނޑުމެން ވިސްނައިލަން ޖެހޭ ކަމަކީ މިގޮތަށް ފާހަގަ ކުރެވޭ ދުވަހެއްގައި ގަތާލެވޭ ބަހުގެ ހާރަކުން މުދައްރިސުން އަހަރު ދުވަހު ވީ ޤުރުބާނީގެ އަގު ވަޒަން ކުރެވޭނެތޯއެވެ؟ އަމިއްލަ ދިރިއުޅުމަށްވުރެ ވަޒީފާގެ މަސްއޫލިއްޔާތުތައް އިސްކޮށް ދަރިވަރުންގެ ހައްޤުގައު ހޭދަ ކުރެވުނު ވަގުތުތަކުގެ އަގު އެންމެ ދުވަހަކުން އަދާކުރެވޭނެތޯއެވެ؟ ނުކުރެވޭނެ ނޫންތޯއެވެ؟ އޭގެ އަގު ވަޒަން ކުރެވޭ މިންވަރު ކަނޑައަޅާނީ އުނގަންނައިދެވުނު ޢިލްމެއްގެ ސަބަބުން ފަރުދުންގެ ހަރުދަނާކަން އިތުރުވަމުން އަންނަ މިންވަރުންނެވެ. އެހެނީ ޤައުމު ހިންގުމަށް މަޤާމު ތަކަކަށް ބަޔަކު އައްޔަން ކުރެވިފައި ތިބި ކަމުގައި ވިޔަސް ޤައުމުގެ ހަގީގީ އާރުކާޓީންނަކީ އެދުރުންނެވެ.\nހަނގުރާމަވެރިއަކު ހަނގުރާމައިގެ މައިދާނަށް ނުކުންނާނީ ކަނޑި ތަކާއި ކުރިމަތިލާން ޖެހޭނެކަން ދަނެ ހުރެއެވެ. މަސްވެރިން ކަނޑުމައްޗަށް ނުކުންނާނީވެސް ކޮޅިގަނޑުގަނޑާއި ކުރިމަތިލާން ޖެހޭނެކަން ދަނެގެންނެވެ. ހަމަ އެފަދައިން މުދައްރިސުންވެސް މަސައްކަތުގެ މައިދާނަށް ނުކުންނަނީ ދިމާވެދާނެ އެންމެހައި ގޮންޖެހުންތަކާއި ކުރިމަތި ލުމުގެ ފުރިހަމަ ހިތްވަރާއެކުގައެވެ. މިކަމުގެ އެންމެ ރަނގަޅު ހެތްކަކަށް ވާނީ މިއަހަރު ކޯވިޑް19 އާއި ގުޅިގެން ކުރިމަތިވި ފުރަބަންދުގައި މުދައްރިސުން ދެއްކެވި ނަމޫނާއެވެ. އަމިއްލަ ދިރިއުޅުމުގެ އެކިއެކި ގޮންޖެހުންތަކާއެކުވެސް ކިޔަވައިދިނުމުގެ މަސްއޫލިއްޔާތު އެންމެ ފުރިހަމަ އަށް އެބޭފުޅުން ވަނީ އަދާ ކުރައްވާފައެވެ. މިއަހަރުގެ މުދައްރިސުންގެ ދުވަހުގެ ޝިއާރެއްގެ ގޮތުގައި ޔުނެސްކޯ އިން ހަމަ ޖައްސާފައި ވަނީ ”ޓީޗާސް: ލީޑްސް އިން ކްރައިސިސް، ރި އިމޭޖިނިންގް ދަ ފިއުޗާ“. މުދައްރިސުންނަކީ ކުރިމަގުގެ ތަސައްވުރަށް ވިސްނައި، ދިމާވާ ކޮންމެ ހާލަތެއްގައިވެސް އިސްނަގައި ލީޑް ކުރަމުން އަންނަ ފަހުލަވާނުން ތަކެކެވެ.\nމަތީގައި ބަޔާން ކުރެވުނު ހުރިހާ ވާހަކަތަކެއްވެސް ހެކި ދެނީ ޤައުމު ބިނާ ކުރުމުގެ އެންމެ މުހިންމު ދައުރެއް އަދާ ކުރާ ބަޔަކީ މުދައްރިސުން ކަމެވެ. ދިމާވާ ހުރިހާ ގޮންޖެހުންތަކަށް އިންސާފު ކުރަމުން އެބޭފުޅުން އަދާ ކުރައްވަމުން އެ ގެންދަވަނީ ޤައުމީ މަސައްކަތެއް ކަމެވެ. އަމިއްލަ ދަރިން ކަމުގައި ނުވިނަމަވެސް މައިވަންތަ ކަމުގެ ލޯތްބާއި ކުލުނާ އެކު ތައުލީމީ ދަންމަރުގެ އަލި ހަޔާތުގައި ގަދަ ކޮށްދެއްވަމުން އެ ގެންދަވަނީ އެބޭފުޅުންނެވެ. ޤައުމުގެ ނަވުގެ ހުންގާނުގައި ހިފަން ތިބި މާލިމީންނަށް ނެވިކަން އުނގަންނަވައިދެއްވަން ތިއްބެވި އާރުކާޓީންނަކީ އެދުރުންނެވެ. އަދިވެސް އެއްފަހަރު ފާހަގަ ކުރެވެމުންދާ އެދުރުންގެ ދުވަހުގެ ތަހުނިޔާ އެންމެހައި އެދުރުންނަށް އަރިސްކުރަން!\nލިޔުނީ: ޢަލީ އާރިފް،


galehiri: ބިޝްޢާ: ދޮގު ސާބިތުކުރާ ވަސީލަތް\nބިޝްޢާ: ދޮގު ސާބިތުކުރާ ވަސީލަތް\nބިޝްޢާއަކީ، މީހަކު ދޮގުހެދިކަން ނުވަތަ ނޫންކަން ސާބިތުކުރުމަށްޓަކައި ބަދަވީން ބޭނުންކުރާ ވަސީލަތެކެވެ. ޢަރަބި ބަދަވީންގެ ގާތުގައި ދޮގު ހެދުމަކީ ހުތުރުކަން ބޮޑުވެގެންވާ ކަމެކެވެ. ދޮގުހެދި ކަމުގެ ތުހުމަތަކީ، އެއިން އެއްވެސް މީހަކަށް ހަޖަމުކުރެވޭ ވަރުގެ ކަމެއް ނޫނެވެ. އެހެންވެ، ދޮގުހެދިކަން ނުވަތަ ނޫންކަން ސާބިތުކުރުމަށްޓަކައި އެމީހުން ބިޝްޢާ ބޭނުންކުރެ އެވެ.\nމީހަކު ދޮގެއް ހެދިކަން ނުވަތަ ނޫންކަން ސާބިތުކުރަން ޖެހިއްޖެނަމަ، ދަނީ މުބައްޝިޢެއްގެ ގާތަށެވެ. މުބައްޝިޢަކީ، ބިޝްޢާ ބޭނުންކޮށްގެން ދޮގުހެދިކަން ނުވަތަ ނޫންކަން ސާބިތުކުރުމާ ބެހޭ މާހިރެވެ. އޭނާ އެކަން ކުރަނީ އިސްކަރާބެއް ކަހަލަ އެއްޗެއް ބޭނުންކޮށްގެންނެވެ. އެއީ މަޢުދަނުން ހަދާފައިވާ އާލަތެކެވެ. އޭތި ދޮންވެ ރަތްކުލަ އަރަންދެން އަލިފާނުން ހޫނުކުރެ އެވެ. ދެން ދޮގުހެދިކަމަށް ތުހުމަތުކުރެވޭ މީހާގެ ދުލުގައި އޭތި ޖައްސަ އެވެ. އޭނާގެ ދޫ ފިހިއްޖެނަމަ، ދޮގުހެދިކަން ސާބިތުވީ އެވެ. އޭނާގެ ދުލަން ގެއްލުމެއް ނުލިބިއްޖެނަމަ، ދޮގުނުހަދާކަން ކަށަވަރުވީ އެވެ.\nބަދަވީންނަކީ، ކަމެއް ސާބިތުކުރުމަށްޓަކައި ހުވާކުރުން ޤަބޫލުކުރާ ބަޔެއް ނޫނެވެ. ދޮގު ހުވަޔެއް ކުރުމަކީ މީހަކު ކޮށްފާނެ ކަމެއް ކަމުގައިވާތީ އެވެ. މިހެންވެ، އެމީހުން ބުރަވަނީ ބިޝްޢާ އަށެވެ. ދާދި ފަހަކާ ޖެހެންދެން ބިޝްޢާއަކީ، ބަދަވީންގެ ތެރޭގައި ޢާއްމު އެއްޗެކެވެ. ނަމަވެސް ޒަމާނީ ތަހުޒީބު ފެތުރޭ ވަރަކަށް އޭގެ ބޭނުން ހިފުން މަދުވަމުން ދެ އެވެ. މިހާރުވެސް ފަލަސްޠީނާއި އުރުދުނާއި ސީރިއާގެ ބައެއް ސަރަޙައްދުތަކުގައި ދިރިއުޅޭ ބަދަވީން ބިޝްޢާ ހަދަ އެވެ.\n1. ބިޝްޢާ ހަދަން ބޭނުންކުރާ އާލަތް އަލިފާނަށް ލައިގެން ރަތްކުލަ އަރަންދެން ހޫނުކުރެ އެވެ.\n2. އެވަރަށް ހޫނުވުމުން، މުބައްޝިޢު އޭތި ނަގައިގެން އޭނާގެ އަތުގައި ތިންފަހަރު ކާއްތާލަ އެވެ. މިކަންކުރަނީ، ކުށެއް ނުކުރާ މީހަކަށް އަލިފާނުން ގެއްލުމެއް ނުލިބޭނެކަން ކަށަވަރުކޮށްދިނުމުގެ ގޮތުންނެވެ.\n3. މުބައްޝިޢު، ތުހުމަތުކުރެވޭ މީހާއާ ދިމާއަށް އެ އާލަތް ދިއްކޮށް، އޭގައި ދޫ ޖެއްސުމަށް ބުނެ އެވެ.\n4. ތުހުމަތުކުރެވޭ މީހާ އޭނާގެ ދޫ ނެރެ އެތަނުގައި ތިބޭ މީހުންނަށް ދައްކަ އެވެ. މިކަންކުރަނީ ބިޝްޢާ ހެދުމުގެ ކުރިން އޭނާގެ ދޫ އޮތީ ސަލާމަތުންކަން ކަށަވަރުކޮށްދިނުމަށްޓަކަ އެވެ.\n5. ތުހުމަތުކުރެވޭ މީހާ، އޭނާގެ ދޫ، އެ އާލަތުގައި ތިންފަހަރު ޖައްސަ އެވެ. އެއަށްފަހު ދެތިންފަހަރު އޭނާގެ އަނގަ ދޮވެ، އެތާ ތިބި ބަޔަކަށް އޭނާގެ ދޫ ދައްކަ އެވެ.\n6. އޭނާގެ ދުލަށް ގެއްލުމެއް ލިބިފައިވާނަމަ، އޭނާގެ މައްޗަށް ކުރެވުނު ތުހުމަތު ސާބިތުވެ އޭނާ ކުށްވެރިވެއްޖެ ކަމަށް އެމީހުން ބުނާނެ އެވެ. އޭނާގެ ދުލަށް ގެއްލުމެއް ލިބިފައި ނުވާނަމަ އޭނާއަކީ ކުށުން ބަރީއަވެގެންވާ މީހެއް ކަމަށް އެމީހުން ބުނާނެ އެވެ.\nދީނީ ގޮތުންނާއި ޢިލްމީ ގޮތުން، ބިޝްޢާ ހެދުމާމެދު ފާޑުކިއުންތައް ކުރިމަތިވެފައިވެ އެވެ. ޢިލްމީ ނަޒަރަކުން ފާޑުކިޔާ މީހުންގެ ނަޒަރުގައި ބިޝްޢާގައި ޙަޤީޤަތެއް ވެދާނެ އެވެ. ދޮގުނުހަދާ މީހާގެ ދުލަށް އެއިން ގެއްލުން ނުލިބެނީ، އޭނާގެ އަނގައިން ކުޅު ނުހިކޭތީ އެވެ. އެހެނީ ބިޝްޢާ ހަދަން ދާއިރު އޭނާ ހުންނާނީ ނުހަނު ސާބިތުކަންމަތީގަ އެވެ. އޭނާ ދޮގެއް ނުހަދާ ކަމާއި، ބިޝްޢާ އިން އޭނާއަށް ގެއްލުމެއް ނުލިބޭނަކަމުގެ ޔަޤީންކަން މަތީގަ އެވެ. ހާސްކަމާއި ނުތަނަވަސްކަން އޭނާއަކާ ކުރިމައްޗެއް ނުވާނެ އެވެ. މިހެންވެ، އޭނާގެ އަނގައިން ކުޅެއް ނުހިކެ އެވެ.\nދޮގު ހަދާ މީހާގެ ޙާލަތު މިއާ ތަފާތެވެ. އޭނާ ވާނީ ހާސްވެ ކަންބޮޑުވެފަ އެވެ. މިހެންވެ އޭނާގެ އަނގައިން ކުޅުހިކެ އެވެ. އޭނާގެ ދުލަށް ގެއްލުން ލިބެނީ ދުލުން ކުޅުހިކޭތީ އެވެ.\nދީނީ ނަޒަރަކުން ބަލާއިރު ބިޝްޢާ ހެދުމަކީ މާތް ﷲ އަށް އީމާން ނުވާކަމުގެ ޢަލާމާތެއް ކަމަށް ބުނެވެ އެވެ. އަދި އެއީ ޖާހިލުންގެ ޢަމަލެއް ކަމަށް ވެސް ބުނެވެ އެވެ. ނަމަވެސް މިއަދާ ހަމައަށް ވެސް، ބަދަވީން ބިޝްޢާ ހަދަ އެވެ.\nމުޞައްނިފު: އަލްއުސްތާޛު ޢަބުދުލްމުޢީދު ޙަސަން\nމަސްދަރު: ކިނާނާ އޮންލައިން


އިޔާދަކުރަނިވި ހަކަތަ ބޭނުންކޮށްގެން މުޅިރާއްޖޭގެ މިސްކިތްތައް އެއާރކޯން ކުރުމަށް ސަރުކާރުން ހިންގަވާ މަޝްރޫ މިއަތޮޅު ދަރަނބޫދޫގައި މިނިސްޓަރ އޮފް އިސްލާމިކު އެފެއާރޒު އޮނަރަބުލް ޑރ. އަޙުމަދު ޒާހިރު ފައްޓަވައި ދެއްވައިފިއެވެ. މިމަޝްރޫޢުގެ ދަށުން އެއާރކޯންކުރި ފުރަތަމަ މިސްކިތަކީ މިއަތޮޅު ދަރަނބޫދޫ މަސްޖިދުއްތަޤުވާ މިސްކިތެވެ.\nމިމަޝްރޫޢު ފައްޓަވައި ދެއްވުމުގެ ގޮތުން 27 މާރިޗު 2019 ވަނަ ދުވަހު ދަރަނބޫދޫގައި ބޭއްވި ރަސްމިއްޔާތުގައި މިނިސްޓަރ އޮފް އިސްލާމިކު އެފެއާޒު އޮންރަބުލް ޑރ އަޙުމަދު ޒާހިރު ދެއްކެވި ވާހަކަފުޅުގައި، މިމަޝްރޫޢުއަކީ ދިވެހި ސަރުކާރުން ވަރަށް އިސްކަން ދެއްވައިގެން ކުރިއަށް ގެންދިއުމަށް ނިންމަވާފައިވާ މަޝްރޫޢުއެއް ކަމާއި، ކުރިއަށްއޮތް 03 އަހަރު ދުވަހުގެ ތެރޭގައި އިޔާދަކުރަނިވި ހަކަތަ ބޭނުން ކޮށްގެން މުޅިރާއްޖޭގެ ހުރިހާ މިސްކިތްތައް އެއާރކޯން ކުރުމުގެ މަސައްކަތް ނިންމާލުމަށް މަސައްކަތްތައް ކުރައްވާނެ ކަމަށް ވިދާޅުވިއެވެ.\nމިސްކިތްތަތަކާބެހޭ ގޮތުން ވަރަށްގިނަ މަޢުލޫމާތު ތަކެއް ސާފު ކުރައްވާފައިވާނޭ ކަމަށާއި، މިގޮތުން އެއްކުރެވިފައިވާ މަޢުލޫމާތު ތަކުގެ މައްޗަށް ބެލުމަށްފަހު މިސްކިތްތައް އެއާކޯން ކުރުމުގައި އިސްކަންދޭ ތަރުތީބު ތަކެއް ކަނޑައަޅުއްވާފައިވާ ކަމަށާއި، އެތަރުތީބުގެ މަތިން މިސްކިތްތައް އެއާރކޯން ކުރުމުގެ މަސައްކަތް ކުރިއަށް ގެންދަވާނެ ކަމަށާއި، މިމަޝްރޫޢުގެ ފުރަތަމަ މިސްކިތެއްގެ ގޮތުގައި ދަރަނބޫދޫ މަސްޖިދުއްތަޤުވާ މިސްކިތް ހޮވިފައިވާގޮތްވެސް މިނިސްޓަރ އޮފް އިސްލާމިކު އެފެއާރޒު އޮނަރަބުލް ޑރ އަޙުމަދު ޒާހިރު ވިދާޅުވެ ދެއްވިއެވެ.\nމިމަޝްރޫޢުގެ ދަށުން މިސްކިތްތައް އެއާރކޯން ކުރުމުގެ މަސައްކަތް ކުރިއަށް ގެންދަވަނީ މިނިސްޓްރީ އޮފް އިސްލާމިކު އެފެއާރޒާއި، ފެނަކަ ކޯޕަރޭޝަންއާއި ގުޅިގެން ކަމުގައިވެސް މިނިސްޓަރ ވިދާޅުވިއެވެ.\nމިރަސްމިއްޔާތުގައި މިނިސްޓްރީ އޮފް އިސްލާމިކު އެފެއާރޒާއި ފެނަކަ ކޯޕަރޭޝަންގެ އިސްވެރިންނާއި، ފ.އަތޮޅު ކައުންސިލާއި، ރަށުކައުންސިލް ތަކުގެ އިސްވެރިންނާއި ދަރަނބޫދޫގެ ޢާންމު ރައްޔިތުން ބައިވެރިވެ ވަޑައިގަތެވެ.


SunOnline: Amuru nerunuthaa 18 dhuvas: Dheenthah fethurun nuhuhtuvey\nއަމުރު ނެރުނުތާ 18 ދުވަސް: އެހެން ދީންތައް ފެތުރުން ނުހުއްޓުވޭ\nއަހުމަދު ސާއިލް އަލީ 18 Dec 2021, 10:20\nނޫސްވެރިންގެ ބައްދަލުވުމުގެ ތެރެއިން ކޮމިޝަނާ އޮފް ޕޮލިސް މުހައްމަދު ހަމީދު ވާހަކަދައްކަވަނީ -- ސަން ފޮޓޯ/ މުހައްމަދު ހައްޔާން\nރާއްޖޭގައި އެހެން ދީންތައް ފެތުރުމަށް އިންޓަނެޓްގެ ޒަރިއްޔާއިން ގެންގުޅޭ އެކި އެކި މީޑިއަމްތައް ބްލޮކް ކުރުމަށް ކްރިމިނަލް ކޯޓުން މިދިޔަ މަހު ކުރި ހުކުމް އަދިވެސް ތަންފީޒު ނުކުރެވޭ ކަމަށް ފުލުހުން މިއަދު ބުނެފި އެވެ.\nމިދިޔަ މަހުގެ 29 ވަނަ ދުވަހު އެފަދަ އަމުރެއް ކްރިމިނަލް ކޯޓުން ނެރުނީ ރާއްޖޭގައި އިސްލާމްދީން ފިޔަވައި އެހެން ދީންތައް ފެތުރުމަށް، ދިވެހިންނަށް އަމާޒުކޮށްގެން ހިންގާ ވެބްސައިޓްތަކާއި ސޯޝަލް މީޑިއާ ޕޭޖްތަކާއި ޔޫޓިއުބް ޗެނަލްތަކާއި އެޕްލިކޭޝަންތަކުގެ މައްސަލަ ކަމާ ގުޅުންހުރި އިދާރާތަކާ ގުޅިގެން ދިވެހި ފުލުހުންގެ ޚިދުމަތުން ތަހުގީގުކޮށް އެ ކޯޓަށް ހުށަހެޅުމުންނެވެ.\nކްރިމިނަލް ކޯޓުގެ އަމުރު ތަންފީޒު ކުރުމާ ގުޅޭގޮތުން ފުލުހުންގެ މީޑިއާ އޮފިޝަލް "ސަން" އަށް މިއަދު ވިދާޅުވީ އެކަން ތަންފީޒުކޮށް އަދި ނުނިމޭ ކަމަށެވެ.\nއެއީ ޓެކްނިކަލް މަސައްކަތަކަށް ވާތީ ފުލުހުންނާއި ކޮމިއުނިކޭޝަން އޮތޯރިޓީގެ އިތުރުން އިސްލާމިކް މިނިސްޓްރީ އާއި ކަމާ ގުޅުންހުރި އެހެން އިދާރާތަކުން ގުޅިގެން މަސައްކަތް ކުރަމުން އަންނަ ކަމަށް އޭނާ ވިދާޅުވިއެވެ.\nރާއްޖޭގައި އެހެން ދީންތައް ފެތުރުމާ ގުޅޭ އެކިއެކި މައުލޫމާތުތައް ސޯޝަލް މީޑިއާގެ އެކި ވަސީލަތްތަކުގައި ވެސް އަންނަނީ ފަތުރަމުންނެވެ. އެގޮތުން ޓީވީއެމްއިން ރޯދަ މަހު ދައްކާ މުހައްމަދު ރަސޫލުالله ޕްރޮގްރާމް އެކޭ އެއްގޮތަށް، ދިވެހި ބަހުން އަޑުއަޅާފައި ހުންނަ ނަސާރާ ދީން ފަތުރާ ވީޑިއޯތަކެއް ވެސް އިންޓަނެޓްގައި ދައުރުކުރަމުންދެއެވެ.\nނަސާރާ ދީން ފެތުރުމަށް ސޯޝަލް މީޑިއާގެ ހުރިހާ ޕްލެޓްފޯމްތަކެއްގައި ޕޭޖުތަކާއި ޗެނަލްތައް އަންނަނީ ހިންގަމުންނެވެ. ޝިރުކުގެ ވާހަކަތައް ހިމެނޭ ބައެއް ވީޑިއޯތައް ގިނަ ބަޔަކަށް ދެއްކުމަށް ސޯޝަލް މީޑިއާގެ އެކި އެޕްލިކޭޝަންތަކުގައި ހުންނަނީ ބޫސްޓްކޮށްފައެވެ. އެހެން ކުރާއިރު ވެސް ޒުވާނުންނާއި ކުޑަކުދިންނަށް ޓާގެޓް ކުރެ އެވެ.


ދީން ހިމާޔަތް ކުރުމުގެ ނަމުގައި "އެމްޑީއެން ފިކުރުގެ" މީހުންނަށް އިންޒާރުދޭ ފަރާތްތަކުގެ މައްޗަށް ގާނޫނީ ބާރު ހިންގަނީ! | | Sangu News\nދީން ހިމާޔަތް ކުރުމުގެ ނަމުގައި "އެމްޑީއެން ފިކުރުގެ" މީހުންނަށް އިންޒާރުދޭ ފަރާތްތަކުގެ މައްޗަށް ގާނޫނީ ބާރު ހިންގަނީ!\n10 އޮކްޓޯބަރ 2019 - 18:09\nފޮރިން މިނިސްޓަރ އަބްދުﷲ ޝާހިދު އަދި މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) ގެ ބާނީ ޝަހިންދާ އިސްމާއިލް\nއިސްލާމް ދީން ހިމާޔަތްކުރުމުގެ ނަމުގައި މުޖުތަމައު ތެރޭގައި ފިތުނަ އުފެދޭގޮތަށް ވާހަކަ ދައްކައި އެކި މީހުންނަށް އިންޒާރުދޭ ފަރާތްތަކާއި މެދު ގާނޫނީ ބާރު ހިންގާނެކަމަށް ފޮރިން މިިނިސްޓްރީ އިން ބުނެފިއެވެ.\nއެ މިނިސްޓްރީއިން ނެރުނު ނޫސްބަޔާނެއްގައި ބުނީ އެއްވެސް ފަރާތަކުން އަނެކާގެ ހައްގަކަށް އުނިކަމެއް ނުވަތަ ގާނޫނު އަސާސީއިން ލިބިދޭ ހިޔާލު ފާޅުކުރުމުގެ މިނިވަންކަމާއި އެހެނިހެން ހައްގުތަކަށް ހީނަރުކަން އަންނަ ފަދަ އެއްވެސް ކަމެއް ކޮށްގެން ނުވާނެ ކަމަށެވެ. އަދި އާންމުންނަށް ގާނޫނު އަސާސީ އިން ލިބިދީފައިވާ ހައްގުތައް ދިފާއު ކުރުމުގައި ސަރުކާރުން ދެމިހުންނާނެ ކަމަށް މިނިސްޓްރީގެ ބަޔާނުގައި ބުނެފައިވެއެވެ.\nފޮރިން މިނިސްޓްރީއިން ބުނީ އެ ހައްގުތައް ބޭނުން ކުރެވޭނީ މުޖުތަމައުގެ މަސްލަހަތު ނުގެއްލޭ ގޮތަށް އަދި، މާތްވެގެންވާ އިސްލާމް ދީނުގެ އިމުގެ ތެރެއިންނެވެ.\nހިޔާލު ފާޅުކުރުމުގެ މިނިވަންކަމުގެ ހައްގުތަކަކީ އިންޓަނޭޝަނަލް ކޮވެނެންޓް އޮން ސިވިލް އެންޑް ޕޮލިޓިކަލް ރައިޓްސް (އައިސީސީޕީއާރް) އިން ލިބޭ ހައްގެއްކަން ފާހަގަކޮށް މިނިސްޓްރީއިން ބުނީ އެ މުއާހަދާތަކުގައިވެސް އެ ހައްގުތައް ހޭޓް ސްޕީޗްގެ ގޮތުގައި ނުވަތަ މުޖުތަމައުގެ މަސްލަހަތު ގެއްލޭ ގޮތަށް ބޭނުން ނުކުރެވޭ ކަމަށެވެ.\nއެހެން ކަމުން "ފްރީޑަމް އޮފް ސްޕީޗް" ގެ ނަމުގައި ވިޔަސް މުޖުތަމައުގެ ތެރޭގައި ނަފްރަތާއި ދެކޮޅުވެރިކަން އުފެދޭ ގޮތަށް އެއްވެސް ފަރާތަކުން އަމަލު ނުކުރުމަށް އެ މިނިސްޓްރީއިން އިލްތިމާސް ކުރެއެވެ.\nފޮރިން މިނިސްޓްރީއިން މިފަދަ ބަޔާނެއް ނެރެފައި ވާއިރު ރާއްޖޭގައި ރަޖިސްޓަރީ ކޮށްގެން ހިންގާ މޯލްޑިވިއަން ޑިމޮކްރެސީ ނެޓްވޯކް (އެމްޑީއެން) އިން ނެރުނު "ޕްރިލިމިނަރީ އެސެސްމަންޓް އޮން ރެޑިކަލައިޒޭޝަން އިން ދަ މޯލްޑިވްސް" ރިޕޯޓުގައި ދީނާ ހިލާފު ވާހަކަތަކެއް ލިޔެފައި ހުރި މައްސަލައިގައި އެ ޖަމިއްޔާ "ވަގުތީ ގޮތުން" ސަސްޕެންޑު ކުރަން ޔޫތު މިނިސްޓްރީއިން ނިންމާފައިވެއެވެ.\nއެމްޑީއެންގެ ފިކުރަށް ނިސްބަތްވާ ފަރާތްތަކާއި ދެކޮޅަށް އާންމުންގެ އެތަކެއް ބަޔަކު ދަނީ ފާޑުކިޔައި އެޖަމްއިއްޔާ މިހާރުން މިހާރަށް ބަންދުކޮށް ސަރުކާރުގެ އެކި މަގާމްތަކުގައި ތިބި "އެމްޑީއެން ފިކުރުގެ" އިސް ފަރާތްތައް މަގާމުން ދުރުކުރުމަށް ގޮވާލަމުންނެވެ. އެފަރާތްތަކުން ބުނަމުންދަނީ ޖަމްއިއްޔާ ވަގުތީ ގޮތުން ބަންދުކޮށްގެން އިތުރަށް ހިންގަންޖެހޭ ތަހުގީގެއް ނެތްކަމަށާއި، އެ ޖަމްއިއްޔާއިން ނެރުނު ރިޕޯޓުގައި ފާޅުގައި މާތްﷲ ސުބުހާނަހޫ ވަތައާލާގެ ހުކުމްތަކަށް ގޮންޖަހައި ނަބިއްޔާ ސއވ އަށް ފުރައްސާރަކޮށްފައި އޮތުމުން ޖަމްއިއްޔާގެ ރަޖިސްޓްރީ ބާތިލް ކުރަންޖެހޭ ކަަމަށެވެ.\nފޮރިން މިނިސްޓްރީ އިން ނެރުނު ނޫސްބަޔާން؛


Manchester United in Ighalo ge loan deal ithurukoffi | Mihaaru\nޔުނައިޓެޑުން އިގާލޯގެ ލޯން ޑީލް އިތުރުކޮށްފި\n01 ޖޫން 2020 - 17:35\nމެންޗެސްޓާ (ޖޫން 1) - މެންޗެސްޓާ ޔުނައިޓެޑުން ލޯން ޑީލެއްގައި ގެނައި ޗައިނާގެ ޝަންހާއީ ޝެންހުއާގެ ނައިޖީރިއާ ފޯވާޑް އޮޑިއޯން އިގާލޯގެ އެއްބަސްވުން އިތުރުކޮށްފި އެވެ.\nމިދިޔަ ޖެނުއަރީ މަހު ޔުނައިޓެޑުން އިގާލޯ ގެނައީ މިިދިޔަ މަހުގެ 31 އާ ހަމަ އަށް ލޯން ޑީލެއްގަ އެވެ. އެކަމަަކު ކޮވިޑް-19ގެ ސަބަބުން ސީޒަން މެދުކަނޑާލަން ޖެހުމާ ގުޅިގެން އިގާލޯ އަށް އަލުން ލީގު ފެށުމުން ޓީމުގައި މަޑުނުކުރެވޭނެ ކަމަށް ބެލެވުނެވެ. އެއީ އެއްބަސްވުން އާ ކުރަން ޔުނައިޓެޑުން ކުރި މަޝްވަރާތައް ފުރަތަމަ ކާމިޔާބުވާގޮތް ނުވުމުންނެވެ.\nއުމުރުން 30 އަހަރުގެ އިގާލޯ ޔުނައިޓެޑްގައި ބަހައްޓަން އެންމެ ބޭނުންވީ އެ ޓީމުގެ ކޯޗު އޮލެ ގުނަ ސޯލްޝެއާ އެވެ. ސޯލްޝެއާގެ އެދުމާ އެއްގޮތަށް ޔުނައިޓެޑުން މިހާރު ޝަންހާއީއާ އެކު އެއްބަސްވުމަކަށް އައިސް އަންނަ އަހަރުގެ ޖެނުއަރީގެ ނިޔަލަށް ވަނީ އިގާލޯގެ ލޯން އިތުރުކޮށްފަ އެވެ.\n"އަހަރެން އެދެނީ އިގާލޯ މި ޓީމާ އެކު ފެށި މަސައްކަތް ފުރިހަމަކުރަން،" ސޯލްޝެއާ ބުންޏެވެ.\nރިޕޯޓްތައް ބުނާގޮތުން އިގާލޯގެ ޑީލް އިތުރުކުރަން ޔުނައިޓެޑުން ނިންމީ އެ ޓީމުގެ ކޮންޓްރެކްޓްގައި އަދިވެސް ހުރި އަދި މި ވަގުތު އިންޓަ އަށް ލޯން އެއްބަސްވުމެއްގެ ދަށުން ކުޅެމުން އަންނަ ޗިލީ ފޯވާޑް އަލެކްސިސް ސަންޗޭޒްގެ މުސްތަގުބަލާ މެދު ވެސް ގޮތެއް ނިންމުމަށް ފަހު އެވެ. އެ ގޮތުން ޔުނައިޓެޑުން ވަނީ އިންޓަގައި ސަންޗޭޒްގެ ލޯން އިތުރުކުރަން މަޝްވަރާތައް ފަށައިފަ އެވެ. އިންޓަ އިން ބޭނުންނަމަ ސަންޗޭޒްގެ އެއްބަސްވުން ދާއިމީ ކުރަން ވެސް ޔުނައިޓެޑުން އޮތީ ތައްޔާރަށެވެ.\nކުރިން ވަޓްފޯޑަށް ކުޅެފައިވާ އިގާލޯ ވަނީ ޔުނައިޓެޑާ ގުޅުނު ފަހުން ކުޅުނު އަށް މެޗުން ވަނީ އެ ޓީމަށް ހަތަރު ގޯލު ޖަހައިދީފަ އެވެ. އޭނާ ބޮޑަށް ބޭނުންކޮށްފައިވަނީ ޔޫރޮޕާ ލީގުގެ މެޗުތަކުގަ އެވެ. މި މަހުގެ 17 ވަނަ ދުވަހު ޕްރިމިއާ ލީގު އަލުން ފަށަން ވަނީ ނިންމައިފަ އެވެ.\nއިތުރު ލިޔުންތައް މެންޗެސްޓާ ޔުނައިޓެޑް\n16 hours ago 228


Gaumee Coachge Ilthimaas: Rahyithunnah Takai Kulhumah Zuvaan Team Ah Furusathu Dhee - Vaguthu\nމޮޅަދޫ ކަނު އަނދިރީގައި - 53 މިނެޓް ކުރިން\nގައުމީ ކޯޗުގެ އިލްތިމާސް: ރައްޔިތުންނަށްޓަކައި ކުޅުމަށް ޒުވާން ޓީމަށް ފުރުސަތެއް ދީ\n11 މަސް ކުރިން ( އޮގަސްޓް 6, 2018 )\nއަލީ އަޝްފާގު (ދަގަނޑޭ) ބާކީކޮށް ނެގި ޒުވާން ސްކޮޑަށް ފުރުސަތު ދިނުމަށް ގައުމީ ޓީމުގެ ކޯޗު ޓާ ސެގަޓް ބުނެފިއެވެ.\nސެޕްޓެމްބަރު މަހުގެ4އިން 15 އަށް ބަންގްލަދޭސްގައި އޮންނަ ސާފް ސުޒުކީ ކަޕަށް ތައްޔާރުވުމުގެ ގޮތުން ކޭމްޕުކުރުމަށް ގަތަރަށް ފުރުމުގެ ކުރިން ކޯޗު ސެގަޓް ބުނެފައިވަނީ ރާއްޖޭގައި އޮތީ ޒުވާން ޓީމެއް ކަމަށާއި މި ވަގުތަށް އެންމެ ރަނގަޅު ގޮތަކީ ޓީމަށް ފުރުސަތު ދިނުން ކަމަށެވެ. އަދި ޒުވާން ޓީމަކީ ރައްޔިތުންނަށްޓަކައި ކުޅޭނެ ޓީމެއް ކަމަށްވެސް ކޯޗު ބުންޏެވެ.\n"އަހަރެންގެ މަސައްކަތް ކުރާނަން ޓީމުގެ ފަރާތުން އެންމެ ރަނގަޅު ކުޅުމެއް ނެރުމަށް. އަދި މި ޓީމުގެ ފެންވަރުން އެންމެ މޮޅު ކުޅުމެއް ދެއްކުން. މިހާރު އެންމެ ބޮޑަށް އިސްކަންދޭންވީ ކުޅުންތެރިންނަށް" ކޯޗު ބުންޏެވެ.\nމިއަހަރުގެ ސާފް ޗެމްޕިއަންޝިޕްގައ ހަތް ގައުމު ވާދަކުރާއިރު މުބާރާތް ކުރިއަށްގެންދާނީ ދެ ގްރޫޕަކަށް ބަހާލައިގެން ނެވެ.\nމުބާރާތުގައި ރާއްޖެ ހިމެނެނީ ގްރޫބް ބީ ގައެވެ. ރާއްޖެއާއެކު ދެން ގްރޫޕްގައި ހިމެނެނީ ލަންކާ އަދި އިންޑިއާއެވެ. އޭގެ ތެރެއިން އިންޑިއާއަކީ ސާފް ޗެމްޕިއަންޝިޕް ހަތް ފަހަރު ކާމިޔާބުކޮށްފައިވާ ގައުމެކެވެ،\nމިއަހަރުގެ ގައުމީ ސްކޮޑުގައި ކުރީގެ ކެޕްޓަން އަލީ އަޝްފާގް ( ދަގަނޑޭ) ގެ ނަން ހިމަނާފައި ނުވުމުން ގިނަ ބައެއްގެ ފާޑު ކިޔުން ދަނީ ގައުމީ ކޯޗު ސެގަޓް އަށް އަމާޒުވަމުންނެވެ. ދަނގަޑޭ ޓީމުން ބާކީ ކޮށްފައިވަނީ އޭޝިއަން ކަޕް ކޮލިފިކޭޝަންގައި އެންމެފަހުން ބޫޓާނާ ދެކޮޅަށް ކުޅުނު މެޗުގެ ކުރިން، މެޗު ޕްރެސްއަށް ދަނގަޑޭ ނުދިޔުމުގެ ސަބަބުންނެވެ،\nރާއްޖޭގައި މިހާރު ހުރި އެންމެ މޮޅު ކުޅުންތެރިޔާ ބާކީ ކޮށްފައި ޒުވާނުންނޭ ކިޔައިގެން ދައްކަނީ ކޯޗަކު ދައްކާކަހަލަ ވާހަކަތަކެއްނޫން. ޢެވަރު ދެވަނަ މީހަކު ހުރިނަމަ މައްސަލައެއްނެތް. ވަރަށްދެރަ.\nއޮގަސްޓް 8, 2018 08:45\nދަގަނޑޭއަކީ އަދިވެސް ދެކުނު އޭޝިޔާގެ އެންމެ ތަޖުރިބާކާރު ކުޅުންތެރިޔާ. އޭނާއަށް ފުރުޞަތު ދިނުމަށް ހަރުއަޑުން ގޮވައިލަން. އޭނާއަކީ އަދިވެސް މި ޤައުމުގެ އެންމެ ބޮޑު އުއްމީދު


ލެސްޓާ އިން ޗެލްސީ ހުއްޓުވިއިރު، ޝެފީލްޑް ފުރަތަމަ މޮޅު ހޯދައިފި | Jazeera\tލެސްޓާ އިން ޗެލްސީ ހުއްޓުވިއިރު، ޝެފީލްޑް ފުރަތަމަ މޮޅު ހޯދައިފި - Jazeera\nމުޙައްމަދު ޤާސިމް August 19, 2019 91 views0\nއިނގިރޭސި ޕްރިމިއާ ލީގުގައި ރޭ ކުޅުނު މެޗުގައި ޗެލްސީ އިން މޮޅުވާންދަނިކޮށް ލެސްޓާ ސިޓީން ހިފެހެއްޓިއިރު، ޝެފީލްޑް ޔުނައިޓެޑް ވަނީ ފުރަތަމަ މޮޅު ހޯދާފައެވެ.\nޗެލްސީގެ ދަނޑުގައި ކުޅުނު މެޗު 1-1 އިން ލެސްޓާއާ އެއްވަރުވިއިރު، ޝެފީލްޑް ވަނީ ކްރިސްޓަލް ޕެލަސް އަތުން 1-0 އިން މޮޅުވެފައެވެ.\nރޭގެ މެޗާއެކު މި ސީޒަނަށް ޗެލްސީ ޓީމާ ހަވާލުވި ފްރޭންކް ލަމްޕާޑްގެ އިރުޝާދުގެ ދަށުން މިހާތަނަށް ކުޅުނު ތިން މެޗުންވެސް މޮޅެއް ހޯދިފައެއްނުވެއެވެ. ލީގުގެ ފުރަތަމަ މެޗުގައި މެންޗެސްޓާ ޔުނައިޓެޑް އަތުން 4-0 ގެ ބޮޑު ތަފާތަކުން ބަލިވިނަމަވެސް ޔުއެފާ ސުޕަ ކަޕްގެ ފައިނަލްގައި ލިވަޕޫލް އަތުން ޕެނަލްޓީ ޖަހައިގެން ބަލިވި މެޗުގައިވެސް ރަނގަޅު ކުޅުމެއް ދައްކާފައިވެއެވެ.\nލަމްޕާޑްގެ އިރުޝާދުގެ ދަށުން ސްޓެމްފަޑް ބްރިޖުގައި ޗެލްސީ ކުޅުނު ފުރަތަމަ މެޗުގައި ކުރީން ލީޑްނެގީވެސް އެ ޓީމުންނެވެ. މެޗުގެ ހަތްވަނަ މިނެޓުގައި ލެސްޓާގެ މީޑްފީލްޑަރު ވިލްފްރެޑް އެންޑީޑީ އަށް ހެދުނު ގޯހެއްގެ ފައިދާނަގައި މިލަނޑު އެ ޓީމަށް ޖަހައިދިނީ އުމުރުން 20 އަހަރުގެ މޭސަން މައުންޓެވެ. އޭގެފަހުން، ޗެލްސީގެ ލީޑް ފުޅާކުރުމަށް މައުންޓަށް ލިބުނު ފުރުޞަތުގައި ފޮނުވާލި ބޯޅަ ލެސްޓާގެ ކީޕަރު ކެސްޕާ ޝުމައިކަލް މަތަކުރިއިރު، އެންގޯލޯ ކާންޓޭ ފޮނުވާލި ބޯޅަ ލެސްޓާގެ ޑިފެންޑަރުންވަނީ ދިފާއުކޮށްފައެވެ.\nދެވަނަ ހާފު ފެށިގެން ލެސްޓާ އިން ކުޅުން ރަނގަޅުކޮށް ގިނަ ހަމަލާތައް އުފައްދާފައިވާއިރު، މެޗުގެ 67 ވަނަ މިނެޓުގައި ލެސްޓާގެ އެންޑީޑީ ވަނީ އެ ޓީމަށް ނަތީޖާ ހަމަހަމަކޮށްދީފައެވެ. މިއީ އެ ޓީމުގެ މެޑިސަން ނަގައިދިން ކޯނަރަކުން ލިބުނު ބޯޅައެއް އެންޑީޑީ ބޮލުން ފޮނުވާލައިގެން ކާމިޔާބުކުރި ގޯލެކެވެ. އޭގެފަހުން، އެ ޓީމުގެ ޖެމީ ވާޑީ އާއި ޖޭމްސް މެޑިސަން އަދި ޔޫރީ ޓިލަމެންސް އަށް ލީޑް ފުޅާކުރުމަށް ލިބުނު ފުރުޞަތުތަކުގެ ބޭނުންހިފޭގޮތެއްނުވިއެވެ.\nމެޗަށްފަހު ޗެލްސީގެ ކޯޗު ލަމްޕާޑް ވަނީ އެ ޓީމުގެ ފަރާތުން ފެނުނު ކުޅުމަށް ހިތްހަމަނުޖެހުން ފާޅުކޮށްފައެވެ. އެގޮތުން، އޭނާ ފާހަގަކުރިގޮތުގައި ލެސްޓާއާ ދެކޮޅަށް އިއްޔެ ކުޅުނު މެޗަށްވުރެ ޔުނައިޓެޑް އަތުން ބަލިވި މެޗުގައި އެ ޓީމުން ގިނަވަގުތު ރަނގަޅަށް ކުޅުނު ކަމަށެވެ.\nލެސްޓާގެ ކޯޗު ބްރެންޑަން ރޮޖާސް ބުނީ ރޭގެ މެޗަކީ އޭނާގެ ޓީމަށް މޮޅުވެވޭން ޖެހޭނެ މެޗެއްކަމަށާއި، ދެވަނަ ހާފުގައި ލެސްޓާ އިން މޮޅު ކުޅުމެއް ދެއްކި ކަމަށެވެ.\nމި މުބާރާތުގައި ރޭ ކުޅުނު އަނެއް މެޗުގައި ޕެލަސް އަތުން 1-0 އިން ޝެފީލްޑް މޮޅުވިއިރު އެ ޓީމުގެ ލަނޑުޖަހައިދިނީ ޖޯން ލަންޑްސްޓްރަމް އެވެ.\nމިއީ 2006/2007 ވަނަ އަހަރުގެ ސީޒަނަށްފަހު ލީގުގައި ފުރަތަމަ ފަހަރަށް ވާދަކުރަމުން އަންނަ ޝެފީލްޑުން މި ފަހަރުގެ ސީޒަނުގައި އަމިއްލަ ދަނޑުގައި ހޯދީ ފުރަތަމަ މޮޅެވެ. އެ ޓީމުން ވަނީ މިހާތަނަށް އައިއިރު ކުޅުނު ދެ މެޗުން ހަތަރު ޕޮއިންޓް ހަމަކޮށް ތާވަލްގެ ހަތްވަނަ އަށް ޖެހިލާފައެވެ.\nލީގުގައި މިރޭ ކުޅޭ މެޗުގައި މެންޗެސްޓާ ޔުނައިޓެޑް ނިކުންނާނީ ވުލްވްސްއާ ދެކޮޅަށެވެ. މި މެޗު ފަށާނީ ރާއްޖޭގަޑިން މިރޭ 00:00 ގައެވެ.


Guardiola madukurun City in Messi ah hulhuvi dhoreh?\nގާޑިއޯލާ މަޑުކުރުން ސިޓީން މެސީއަށް ހުޅުވި ދޮރެއް؟\nބާސެލޯނާ އާއި ބަޔާން މިޔުނިކްގެ ކުރީގެ ކޯޗް ޕެޕް ގާޑިއޯލާ، ސިޓީއާއެކު ކުރިން ހެދި ކޮންޓްރެކްޓްގައި ބާކީ އޮތީ ހަތް މަހެވެ. އެހެން ނަމަވެސް އެ ކުލަބުގައި އޭނާ ވަނީ އިތުރު ދެ އަހަރަށް މަޑު ކުރަން އެއްބަސްވެފަ އެވެ.\nގާޑިއޯލާގެ ކުރިމަގާމެދު ސުވާލު އުފެދިފައި ވަނިކޮށް، އެ ކުލަބާއެކު ޖޫން 2023 ގެ ނިޔަލަށް މަޑު ކުރަން އެއްބަސްވުމުން އެ ސުވާލުތަކަށް ޖަވާބު ވަނީ ލިބިފަ އެވެ. ގާޑިއޯލާ ސިޓީގައި ހުރީ ހިތްހަމަ ޖެހިގެން ކަމާއި އެ ކުލަބުން އަބަދުވެސް އޭނާ އަށް ފަހި ކޮށްދޭ ފުރުސަތުތަކުގެ ހަނދާން ގާޑިއޯލާ ވަނީ އާ ކޮށްފަ އެވެ.\n"އަހަރެން މެސްޗެސްޓާ ސިޓީއަށް އައި ފުރަތަމަ ދުވަހުން ފެށިގެން މި ސިޓީ އާއި ކުޅުންތެރިންނާއި މުވައްޒަފުން އަދި ސަޕޯޓަރުންނާއި ޗެއާމަން އާއި އޯނަރުން ފެށިގެން އަހަންނަށް ކިޔާ މަރުހަބާއަކީ އަބަދުވެސް ފާހަގަ ކުރެވޭ ކަންކަން،" ކޮންޓްރެކްޓް އާ ކުރަން ނިންމި ނިންމުން އިއުލާން ކުރަމުން ސިޓީގެ ވެބްޒައިޓަށް ދިން އިންޓަވިއުގައި ގާޑިއޯލާ ބުންޏެވެ. "އެހާ ހިސާބުން ފެށިގެން ބޮޑެތި ކަންކަތައްތަކެއް އެކުގައި ހާސިލު ކޮށްފިން. ގިނަ ލަނޑުތަކެއް ޖަހައި މެޗުތަކެއް ކާމިޔާބު ކޮށް ތަށިތަކެއް ހޯދައިފިން. އެ ކާމިޔާބުތަކަށް އަހަރެމެން އެންމެން ފަހުރުވެރި ވަން."\nގާޑިއޯލާ ބުނީ، އަބަދުވެސް ޓީމު ތަރައްގީ ވަމުން ކުރި އަރަމުން ދާން ޖެހޭނެ ކަމަށާއި މެންޗެސްޓާ ސިޓީން އެކަމަށް އޭނާއަށް އެހީތެރިކަން ފޯރުކޮށް ދެމުން ގެންދާތީ ބޮޑު އުފަލެއް ލިބިގެންދާ ކަމަށެވެ. ސިޓީއަކީ ގާޑިއޯލާގެ ކުރު ކޯޗިން ކެރިއަރުގައި އޭނާ އެންމެ ގިނަ މުއްދަތެއް ހޭދަ ކުރާ ކުލަބެވެ. ބާސާ އާއި ބަޔާން ގައި އޭނާ ހޭދަ ކުރީ، ކޮންމެ ކުލަބެއްގައި ތިން އަހަރެވެ. ސިޓީ އާއެކު އޭނާ މިހާރު ހޭދަ ކުރަމުން ދަނީ ފަސް ވަނަ ސީޒަނެވެ. ކުރިއަށް އޮތް ދެ އަހަރު ނިމުނަސް އިތުރަށް އޭނާ ކޮންޓްރެކްޓް އާ ކުރުމަކީ އެކަށީގެންވާ ކަމެކެވެ. ގާޑިއޯލާ ކުރިން ބުނެފައި ވަނީ ސިޓީ އަކީ އޭނާ ކޯޗް ކޮށްދޭ ގެ އެންމެ ފަހު ކުލަބު ކަމަށްވުން ކައިރި ކަމަށެވެ.\nގާޑިއޯލާ ސިޓީގައި އިތުރަށް މަޑު ކުރުމަކީ ބާސެލޯނާގެ ކެޕްޓަން ލިއޮނެލް މެސީ، ސިޓީއާ ގުޅުމަށް ހުޅުވޭ ދޮރެއް ހެއްޔެވެ؟ ދުނިޔޭގެ މޮޅު ކުޅުންތެރިޔާގެ އެވޯޑް ރެކޯޑް އަދަދަކަށް ހޯދާފައިވާ މެސީ އާއި މެންޗެސްޓާ ސިޓީއާ މީގެ ކުރިން ވެސް ގުޅުވަ އެވެ. މެސީ ވަނީ މިދިޔަ ސީޒަން ނިމުނު ފަހުން ބާސެލޯނާ ދޫކޮށްލަން ބޭނުންވާކަން ހާމަ ކޮށްފަ އެވެ. ކުލަބުގެ ބޯޑުން އޭނާއަށް އެ ފުރުސަތު ދިންނަމަ އޭނާ ގުޅޭނެ ކަމަށް އެންމެ ބޮޑަށް ބެލެވުނު ކުލަބަކީ ސިޓީ އެވެ.\nގާޑިއޯލާ ބާސާގެ ކޯޗަކަށް ހުރިއިރު މެސީއަށް އިރުޝާދު ދެނީ -- ފައިލް ފޮޓޯ\nމިދިޔަ ސީޒަންގައި، މެސީ އާއި ބާސެލޯނާގެ ކުރީގެ ބޯޑާ ދެމެދު އުފެދުނު ރިހުންގަނޑުގެ ފާރުތައް އަދިވެސް ހުރީ އެގޮތުގަ އެވެ. މެސީގެ ހިތްހަމަ ނުޖެހުމާއި އުދާސްތައް ބާސާއާ މެދު އެބައޮތެވެ. ބާސާ އާއެކު 2017 ވަނަ އަހަރު މެސީ އާ ކުރި ހަތަރު އަހަރުގެ އެއްބަސްވުން މި ސީޒަންގައި ނިމެނެ އެވެ. ކޮންޓްރެކްޓް އާ ކުރުމުގެ ވާހަކަތަކަށް ކުރިއެރުމެއް ނުލިބި އެކަން އޮތީ މަޑުޖެހިފަ އެވެ.\nމި ސީޒަން ނިމުމަށް ފަހު ހިލޭ ޓްރާންސްފާގައި މެސީ ބޭނުންވާ ކުލަބަކަށް އޭނާއަށް ދެވޭނެ އެވެ. ފަހަރެއްގައި އޭނާގެ މަންޒިލަކީ ސިޓީ ކަމަށް ވުން ކައިރި އެވެ. ފަނޑުވުމެއް ނެތް މެސީގެ ކެރިއާގައި އެންމެ ކާމިޔާބު ދުވަސްތައް ހޭދަ ކުރީ ގާޑިއޯލާ އާއެކު އެވެ. މެސީގެ ކުޅުން އެންމެ ފުރިހަމައަށް ނެރެވުނު ކޯޗަކީވެސް ގާޑިއޯލާ އެވެ. އަލުން ގާޑިއޯލާ އާއި މެސީގެ ރީޔޫނިއަންއެއް އުފެދިގެން ދިއުމަކީވެސް ވުން ކައިރި ކަމެކެވެ.\nމެސީ އާއި ސިޓީ އާ ގުޅުވައިގެން ވާހަކަ ދެކެވޭ ކޮންމެ ފަހަރަކު ގާޑިއޯލާ ބުނާ އެއް ވާހަކައެއް އޮވެއެވެ. އޭނާ އެދޭ އެދުމަކީ މެސީ ބާސާގައި ދެމި ހުރުން ކަމަށް އެކި ފަހަރު މަތިން ގާޑިއޯލާ ބުނެފައި ވެއެވެ. މިފަހަރުވެސް އޭނާ ބުނީ އެހެންނެވެ. އެހެންނަމަވެސް މިފަހަރު ގާޑިއޯލާގެ ވާހަކައިގައި ކޮންމެވެސް ކަހަލަ ތަފާތެއްވެސް އެބަހުއްޓެވެ.\n"އޭނާ [މެސީ] ގެ ކޮންޓްރެކްޓް މި އަހަރު ނިމޭނެ އަހަންނަކަށް ނޭންގެ އޭނާގެ ސިކުނޑީގައި ދައުރު ވަމުން ދަނީ ކޮން ކަހަލަ ކަންތައްތަކެއް ކަމެއް،" މިއަދު ޓޮޓެންހަމް އާ ދެކޮޅަށް ކުޅޭ މެޗުގެ ޕްރީ މެޗް ޕްރެސް ކޮންފަރެންސްގައި ސުވާލު ކުރުމުން ގާޑިއޯލާ ބުންޏެވެ. "މީވަގުތު އޭނާ އަކީ ބާސެލޯނާ ކުޅުންތެރިޔެއް އަދި ޓްރާންސްފާ މާކެޓް އޮންނާނީ ޖޫން ޖުލައިގައި. އަހަރެމެންގެ ކުރިމަތީގައި އެބަހުރި ވަރުގަދަ މެޗުތަކެއް އަދި ހާސިލު ކުރަން ހުރި ވަރުގަދަ އަމާޒުތަކެއްވެސް އެބަހުރި. އެއީ މިވަގުތު އަހަރެމެންގެ ސިކުނޑީގައި ހުރި ހަމައެކަނި ކަމަކީ. އޭގެ ބޭރުން އެއްވެސް ކަމާކާމެދު އަހަންނަށް އެއްޗެއް ނުބުނެވޭނެ."\nގާޑިއޯލާ އާއެކު ކުރިން ބާސާ އަށް ކުޅުނު ބްރެޒިލްގެ ރިވާލްޑޯ ބުނިގޮތުގައި މި ސީޒަނަކީ ބާސާގައި މެސީ ހޭދަ ކުރާނެ އެންމެ ފަހު ސީޒަނެވެ.\nމެންޗެސްޓާ ސިޓީ މެސީ ޕެޕް ގާޑިއޯލާ


Penalty in Greenstreets balikoh Maziya semi ah | Mihaaru\nޕެނަލްޓީން ގްރީންސްޓްރީޓްސް ބަލިކޮށް މާޒިޔާ ސެމީ އަށް\n06 މާޗް 2020 - 01:09 1 comment\nގަދަފަދަ މާޒިޔާ ބަލިކޮށް ގްރީންސްޓްރީޓްސް އެފްއޭ ކަޕުގެ ސެމީ ފައިނަލުން ޖާގަ ހޯދުމާ ސިކުންތުކޮޅަކާ ގާތުގައި އޮއްވާ މާޒިޔާ އިން 2-2 އިން މެޗު އެއްވަރުކޮށް، ޕެނަލްޓީ އަށް ގޮސް 8-7 އިން މޮޅުވެ މުބާރާތުގެ ސެމީން މިރޭ ފުރުސަތު ހޯދައިފި އެވެ.\nގްރީންސްޓްރީޓްސް ބަލިވި ނަމަވެސް އެ ޓީމުން، ރާއްޖޭގެ ލީގު ޗެމްޕިއަނުންނާ ދެކޮޅަށް ދެއްކީ ތައުރީފް ހައްގު ފަދަ ކުޅުމެކެވެ. ހާއްސަކޮށް އެ ޓީމުގެ ދިފާއީ ފާރުން ވަނީ މާޒިޔާ ހިފެހެއްޓުމުގައި ވަރުގަދަ ކުޅުމެއް ދައްކައިފަ އެވެ. މިރޭ ގްރީންސްޓްރީޓްސް ކުޅުނީ އާ ކޯޗު އަލީ ނިސްތާރުގެ ކޯޗުކަމުގަ އެވެ. ފޯކައިދޫގެ ކުރީގެ ކޯޗު ގްރީންސްޓްރީޓްސްއާ ދާދި ފަހުން ހަވާލުވީ އެ ޓީމުގެ ކޯޗު އަލީ ސުޒޭން ގައުމީ ޓީމުގެ އެސިސްޓަންޓް ކޯޗުކަމާ ހަވާލުވުމުންނެވެ.\nއަނެއްކޮޅުން މިއީ މާޒިޔާ އިން ހަފުތާއެއްގެ ތެރޭ ޕެނަލްޓީން ކުރި ހޯދަން ޖެހުނު ދެ ވަނަ މެޗެވެ. މިދިޔަ ހަފުތާގެ ބުދަ ދުވަހު އެ ޓީމު އޭއެފްސީ ކަޕުގެ ޕްލޭއޮފުން އިންޑިއާގެ ސުޕަ ލީގު ޗެމްޕިއަން ބެންގަލޫރު އެފްސީ އަތުން މޮޅުވީ ވެސް ޕެނަލްޓީ ޖަހައިގެންނެވެ.\nމިރޭގެ މެޗުގައި މާޒިޔާ އަށް ދިމާވި އެންމެ ބޮޑު މައްސަލައަކަށްވީ ފޯވާޑް ކޮލޭނިއަސް ސްޓެވާޓް ނެތުމެވެ. އަސަދުﷲ އަބްދުﷲ އާއި ނާއިޒް ހަސަން (ދާދު) އަނިޔާގައި ހުރުމާ އެކު ސްޓެވާޓުގެ މުހިއްމުކަން ބޮޑުވެފައި އޮއްވާ އޭނާގެ ބޭނުން މިރޭ ހިފޭ ގޮތްނުވީ އަމިއްލަ ކަމެެއްގައި ގައުމަށް ދާން ޖެހުމުންނެވެ.\nމުބާރާތުގެ ސެމީގައި މާޒިޔާ ބައްދަލުކުރާނީ ކުއާޓާގައި މާދަމާ ހަވީރު ށ. ފޯކައިދޫ އާއި ދަ ގްރާންޑޭ ކުޅެ މޮޅުވާ ޓީމަކާ އެވެ. އަނެއް ސެމީން ޖާގަ ހޯދާފައިވަނީ މިއަދު ހަވީރު ކްލަބް އޭދަފުށި އަތުން 13-0 އިން މޮޅުވި ޓީސީ އެވެ. އެ ޓީމު ސެމީގައި ވާދަކުރާނީ މާދަމާރޭ އީގަލްސް އާއި ވިލިމާލެ ޔުނައިޓެޑް ކުޅެ މޮޅުވާ ޓީމަކާ އެވެ.\nމިރޭގެ މެޗުގެ 14 ވަނަ މިނެޓުގައި ގްރީންސްޓްރީޓްސް އިން ވަނީ އަހުމަދު ރަޝީދު (އައްމަޑޭ) ގެ ގޯލުން ލީޑު ނަގައިފަ އެވެ. އަދި އެއަށް ފަހު ގްރީންސްޓްރީޓްސްގެ ފަރާތުން ބޮޑަށް ފެނިގެން ދިޔައީ ޑިފެންސިވް ކުޅުމެކެވެ. މާޒިޔާ އަށް އެއްވަރުކޮށްދިނީ 61 ވަނަ މިނެޓުގައި ހަމްޒާ މުހައްމަދު (ހަމްޕު) އެވެ. ފުރަތަމަ ހާފުގެ ފަހުކޮޅު ވެސް އެއްވަރުކުރަން ހަމްޕު އަށް ހުސް ފުރުސަތެއް ލިބި ބޭކާރުވި އެވެ.\nމާޒިޔާ އިން އެއްވަރުކުރުމާ އެކު ގްރީންސްޓްރީޓްސް ކުރިއަށް ޖެހުނެވެ. އެކަމަކު މެޗުގެ ފަހުކޮޅު އެންމެ ހުސް ދެ ފުރުސަތު ލިބުނީ މާޒިޔާ އަށެވެ. އެ ޓީމުގެ ޑިފެންޑަރު ސަމޫހު އަލީ (ސަމުއްޓެ) އަށް ކޯނަރުން ހުރަސްވި ދެ ބޯޅައެއް ހުސްކޮށް ބޮލަށް އެރި ނަމަވެސް ސީދާކުރެވޭ ގޮތެއް ނުވި އެވެ.\nއެ ނަތީޖާގައި އޮވެ ފުރިހަމަ ވަގުތު ހަމަވުމުން ނަތީޖާ ނެރެން ކުޅުނު އިތުރު ވަގުތުގެ ތެރޭގައި ގްރީންސްޓްރީޓްސް އިން ލީޑު ނެގި އެވެ. މި ގޯލް 96 ވަނަ މިނެޓުގައި ވައްދާލީ ފަހަކަށް އައިސް މޮޅު ކުޅުމެއް ދައްކަމުން އަންނަ ކެޕްޓަން މުހައްމަދު އުމެއިރެވެ. ކައުންޓާގައި އުފެއްދި ހަމަލާގައި އުމެއިރު އެ ބޯޅަ ގޯލުގެ ތިރީ ކަނަށް ވައްދާލީ މާޒިޔާގެ ޑިފެންޑަރު ޕީޓާ ޕްލަނިޗް ކައިރިން ނައްޓާފަ އެވެ. އަދި އެ ބޯޅަ އުމެއިރު، ދެން އެރި ފޯވާޑަށް ދޭނެ ކަމަށް ބަލައި މާޒިޔާގެ އެހެން ޑިފެންޑަރުން ތިބީ އެ ކުޅުންތެރިޔާ އަށް ސަމާލުވެގެންނެވެ.\nއިތުރު ވަގުތުގައި މާޒިޔާ އިން ކުޅުނީ އަފްގާނިސްތާން ޑިފެންޑަރު މުހައްމަދު ޝާރިފް މެދުތެރެއަށް އަރުވައިގެން އަދި އަނެއް ޑިފެންޑަރު ޕްލަނިޗް ފޯވާޑަކަށް އަރުވައިގެންނެވެ. އެކަމަކު ވެސް ގްރީންސްޓްރީޓްސްގެ ވަރުގަދަ ޑިފެންސް ލައިން ފޫއަޅުވާލުމުގައި ދިޔައީ ނާކާމިޔާބަވުމުންނެވެ. އެގޮތުގައި ގޮސް ގްރީންސްޓްރީޓްސް މޮޅުވުމާ ސިކުންތުކޮޅަކަށް ގާތްވެފައި އޮއްވާ މާޒިޔާ އަށް އެއްވަރުކޮށްދިނީ އިބްރާހިމް މަހުދީ (ފޭދޫ އިއްބެ) އެވެ. ބަދަލު ކުޅުންތެރިޔެއްގެ ގޮތުގައި އެވަގުތުކޮޅު ފޯވާޑަކަށް އެރުވި، ސެންޓްރަލް ޑިފެންޑަރު އަމްދާން އަލީ (އެންޑީ) ޖައްސާލި ބޯޅަ ފޭދޫ އިއްބެ ބާރުމިނުގައި ގޯލަށް ފޮނުވާލުމުން ވަނީ ގޯލްލައިން މަތީ ހުރި ގްރީންސްޓްރީޓްސްގެ ޑިފެންޑަރު އެލްސައީދު މަހުމޫދުގެ ފައިގައި ވެސް ޖެހިފަ އެވެ.\nއެ ލަނޑާ އެކު ގްރީންސްޓްރީޓްސް ވަރަށް ބޮޑަށް މާޔޫސްވި ނަމަވެސް ޕެނަލްޓީ ޝޫޓްއައުޓުގައި ވެސް އެ ޓީމުން ވަރަށް ރަނގަޅު ވާދައެއް ކުރި އެވެ. ޕެނަލްޓީގައި މާޒިޔާ އިން ހަ ޕެނަލްޓީ އަދި ގްރީންސްޓްރީޓްސް އިން ފަސް ޕެނަލްޓީ ކާމިޔާބުކުރި އެވެ. މާޒިޔާގެ ޕެނަލްޓީތައް ޖެހީ ހަމްޕު އާއި މުހައްމަދު ސާމިރާއި ފޭދޫ އިއްބެ އާއި މުޖުތާޒް މުހައްމަދު (މުޖޭ) އާއި އަހުމަދު އިރުފާން (އިރޭ) އަދި ހުސެއިން ނިހާން (ނިހާޓް) އެވެ. ގްރީންސްޓްރީޓްސްގެ ފުރަތަމަ ފަސް ޕެނަލްޓީ ކާމިޔާބުކުރީ މުހައްމަދު އާރިފް (ބަކާ) އާއި އެލްސައީދާއި މުހައްމަދު ރިސްވާނާއި އަހުމަދު ރަޝީދާއި އަލީ ޝަމާލް އަބްދުﷲ އެވެ. އެކަމަކު އެ ޓީމުގެ ހަ ވަނަ ޕެނަލްޓީ އަލީ ހަމްދާން ޖެހުމުން މާޒިޔާގެ ގޯލްކީޕަރު އަޒީޒީ އޮވޭސް މަތަކުރުމުން މާޒިޔާ މޮޅުވީ އެވެ.\nމާޒިޔާގެ ކޯޗު މަރްޖާން ސެކުލޮސްކީ ބުނީ ކުޅުންތެރިންނަށް މަރުހަބާ ކިޔާ ކަމަށާއި ހަފުތާއެއްގެ ތެރޭ ތިން މެޗު ކުޅުން ފަސޭހަ ނުވާނެ ކަމަށެވެ. އެގޮތުން މިދިޔަ ބުދަ ދުވަހު އޭއެފްސީ ކަޕުގައި ކުޅެފައި ހޯމަ ދުވަހު ލީގު ކުޅެފައި އަނެއްކާ ބުރާސްފަތި ދުވަހު އެފްއޭ ކަޕް ކުޅެން ޖެހުމުން އުނދަގޫވި ކަމަށް އޭނާ ބުންޏެވެ.\n"ހާއްސަކޮށް އަހަރެމެންގެ ފޯވާޑެއް ނެތި ކުޅެން ޖެހޭއިރު. އަހަންނަށް ހީވަނީ ރަނގަޅަށް ޓީމު ކުޅުނިހެން ހަމައެކަނި ނިންމާލުމުގައި މައްސަލަ ދިމާވީ. ގްރީންސްޓްރީޓްސް އިން ގޯލަށް ތިން ބޯޅަ ފޮނުވާލީ. އޭގެ ތެރެއިން ދެ ބޯޅަށް ގޯލަށް ޖެހީ،" ސެކުލޮސްކީ ބުންޏެވެ.\n"މިރޭ ނަސީބު ވެސް ރަނގަޅީ. ފަހު މިނެޓުގައި އެއްވަރުކުރެވުނީ. ޕެނަލްޓީ އަކީ ވެސް ޔަގީން އެއްޗެއް ނޫން. މިއަދު ހަމަ ނަސީބު ވެސް އޮތީ އަހަރެމެންނަށް،" ސެކުލޮސްކީ ބުންޏެވެ.\nގްރީންސްޓްރީޓްސްގެ ކޯޗު ނިސްތާރު ނެގީ ރެފްރީގެ މައްސަލަ އެވެ. އޭނާ ބުނީ މެދަށް އަރާ މީހާގެ ރަނގަޅަށް އެސެސްކުރަން ޖެހޭ ކަމަށާއި އޭނާގެ ނިންމުންތަކުގެ ސަބަބުން ކުޅެން އުނދަގޫވި ކަމަށެވެ. އެގޮތުން ތިން ހަތަރު ފަހަރު އޭނާ ނިންމުން ވެސް ބަދަލުކުރި ކަމަށާއި މާޒިޔާ އިން ފުރަތަމަ އެއްވަރުކުރީ ވެސް އޭނާ ގޯލްކުރިމަތިން ދިން ޖެހުމެއް ފަހުން ހިލޭ ޖެހުމަކަށް ބަދަލުކުރުމުން އެ ބޯޅައިން ކަމަށް ނިސްތާރު ބުންޏެވެ. އޭނާ އިތުރަށް ބުނީ ރެފްރީގެ މައްސަލަ މާޒިޔާގެ ކޯޗު ސެކުލޮސްކީ ވެސް ޖެއްސި ކަމަށާއި ރެފްރީގެ ގޯސް ނިންމުންތަކުގެ ސަބަބުން ގޭމް ހަލާކުވެގެންދާ ކަމަށެވެ.


ނެޝަނަލް ވޮލީބޯލް ރެފްރީސް ޓްރެއިނިންގ ކޯސް ނިމިއްޖެ\nދިވެހިރާއްޖޭގައި ކުޅިވަރުގެ ދާއިރާއިން ޒުވާނުން ކުރިއެރުވުމުގޮތުން މޯލްޑިވްސް ނެޝަނަލް އިންސްޓިޓިއުޓް އޮފް ސްޕޯޓްސް ްއާއި ވޮލީބޯޅަ އެސޯސިއޭޝަން އޮފް މޯލްޑިވްސް އާއި ގުޅިގެން ހިންގި ނެޝަނަލް ވޮލީބޯލް ރެފްރީސް ޓްރެއިނިންގ ކޯސް ނިމި ބައިވެރިންނަށް ހަދާނީލިޔުން ހަވާލުކޮށްފިއެވެ.\n24 އޯގަސްޓް 2015 އިން2ސެޕްޓެމްބަރ 2015 އަށް މާލޭގައި ބޭއްވި ނެޝަނަލް ވޮލީބޯލް ރެފްރީސް ޓްރެއިނިންގ ކޯހުން ފާސްވި ބައިވެރިންނަށް ސެޓްފިކެޓް ހަވާލުކޮށްދެއްވީ ޔޫތް މިނިސްޓްރީގެ ޑެޕިއުޓީ މިނިސްޓާރ ނާއިފް ޝައުކަތުއެވެ. ދިހަ ދުވަހުގެ މުއްދަތަށް ކުރިއަށްގެންދިޔަ މި ކޯހުގައި ވޮލީބޯލް ރެފްރީސް ޤަވާއިދުތަކާއި، ރެފްރީކަން ކުރުމުގައި ބަލަންޖެހޭ ކަންތައްތަކާއި މިކަމާއި ގުޅޭ ޓެކްނިކަލް ހުނަރު ދަސްކޮށްދެވުނެވެ.\nމި ކޯހުގައިބައިވެރިވި 15 ބައިވެރިންގެ ތެރެއިން ކޯސް ފުރިހަމަކޮށް ސެޓްފިކެޓް ޙާސިލްކޮށްފައިވަނީ މުޅިއެކު7ބައިވެރިންނެވެ. .އެއީ4ފިރިހެން ބައިވެރިންނާއި3އަންހެން ބައިވެރިންނެވެ.\nމިކޯހުގައިއިންސްޓްރަކްޓަރުންގެ ގޮތުގައި ކިޔަވައި ދެއްވީވޮލީބޯލް އެސޯސިއޭޝަންގެ ތަޖުރިބާކާރު އިންޓަރނޭޝަނަލް5ރެފްރީންކަމުގައިވާ، ޙުސައިން މުޙައްމަދު، ޙުސައިން ހަމީދު، ޙަސަން ސިމާދު، އަޙްމަދު ނަޝީދު އަދި އަޙްމަދު ސަލީމްއެވެ. މި ޕްރޮގްރާމަށް ހުރިހާ ބައިވެރިންގެ ފަރާތުންވެސް ވަރަށް ބޮޑު ތަރުހީބެއް ލިބިގެން ދިއަކަމަށް ވޮލީ ބޯލް އެސޯސިއޭޝަނުން ބުނެއެވެ.\n4 ސެޕްޓެމްބަރ 2015


Shafag – Esfiya – Dhivehi Vaahaka Site\nއިއުތިރާފް (9 ވަނަ ބައި)\n“ވަކި ހިސާބަކުން އަހަރެން އެނބުރި ބަލައިލިއިރު އަންހެން ކުއްޖަކު ދުވެފައި އެތަނަށް އަންނާތީ ދެކުނިން. އަނދިރި ކަމުން އޭނާގެ މޫނެއް ނުފެނޭ. ފެނުނީ އޭނާގެ ދިގު އިސްތަށިގަނޑު.” ފަހު ޖުމްލަ ބުނިއިރު އަޒާންގެ...\nއިއުތިރާފް (8 ވަނަ ބައި)\n“ރާއިޝް. އަހަރެން މިގުޅީ ކަމަކު ކިޔަންވެގެން. މިކަންތައް ކޮށްދެވޭނެ ހަމައެކަނި މީހަކީތިއީ.” މަޑުމަޑުން އަހަރެން ވާހަކަ ދެއްކީމެވެ. ************** ގޮނޑީގައި އިށީނދެ އިންއިރު ހާސްވެގެން ދެއަތްދެއަތާއި މޮޑެމުން ދިޔައިރު ހިތްހީވަނީ މޭފަޅާފައި ނިކުންނަން...\nއެކުގައި ވަގުތުކޮޅެއް ހޭދަކޮށްލުމުން ފައުޒިއްޔާއަކީ ހިތްހެޔޮ މީހެއްކަން އެނގުނެވެ. އަހަރެމެންގެ ގުޅުން ބަދަހިވެގެން ދިޔައީ ހީވެސް ނުކުރާހައި ފަސޭހައިންނެވެ. މިކަން ވެގެން ދިޔައީ ބޭކާރު ޚިޔާލުތަކާއި އަހަރެން ދުރުކޮށްދިން ކަމަކަށެވެ. ފުރަތަމަ ފަހަރަށް...\nއިއުތިރާފް (6 ވަނަ ބައި)\n“އަޒާންއަށް ކަމެއްވީތަ؟” ލަސްލަހުން އަހަރެން އެހެން ބުނިއިރަށް މަންމަގެ މޫނަށް ވީގޮތް ފެނި އަހަރެންނަށް ނޭވާ ހިފަހައްޓާލެވުނެވެ. ********************** މިއަދަކީ އަހަރެންގެ ކައިވެނި ކުރެވޭދުވަހެވެ. ބައްޕަގެ އެންމެ ހަގު ކޮއްކޮއަކީ މޭކަޕް ކޮށްދޭ...\nކާރު ދުއްވާލުމުން އަޒާންގެ މަންމަ ވާހަކަ ދައްކަން ފެށިއެވެ. “އަޒާން ވަރަށް ބަދަލުވެއްޖެ ދޯ؟ އެކަމާ ނައިރާ އެބަ ވިސްނާކަން މަންމައަށް އެނގޭ.” ހައިރާންވެފައި އަހަރެންނަށް އަޒާންގެ މަންމަގެ މޫނަށް ބަލައިލެވުނީ އެހާވަރުން...\n“އެއީ އަހަރެންގެ ބޭބެ.” އަހަރެން އެހެން ބުނުމާއެކު އަޒާން ސިހިފައި އަހަރެންގެ މޫނަށް ބަލާލިއެވެ. “އަހަރެން ކުރިން މިވާހަކަ ކިޔައިނުދިނީ އަހަރެންގެ އެހާ ހިތްވަރު ނެތީމައި. އެކަމަކު މިހާރު އެއީ އަޒާންއަށް ވެސް...\nއެމް.ޕީ ރާއިޝްގެ ގެއާ ހަމައަށް ދެވުމުން މަގުގެ އެއްކައިރިއަށް ޖެހިލުމަށްފަހު ފައިހާ ދިން ނަމްބަރަށް ގުޅާލީމެވެ. ދެފަހަރު ގުޅުމުންވެސް އެކޮޅުން ޖަވާބެއް ނުދިނެވެ. މަގުގެ ދެކޮޅަށް ބަލަމުން ދަނިކޮށް ލޮލުގައި އަޅައިގަތީ ކުރިމަތީގައި...\nއިއުތިރާފް (ދެވަނަ ބައި)\n“ނައިރާ.” ފަޔާޒްގެ އަޑު އިވުމުން ސިހިފައި އަހަރެން ބަލާލީމެވެ. “ފަޔާ. ކިހިނެއް؟” އޭނާ އަހަރެންގެ ފުރިހަމަ ނަން ބޭނުންކުރި ނަމަވެސް އަހަރެންނަށް އޭނާގެ ފުރިހަމަ ނަމުން ގޮވުމުގެ ހިތްވަރެއް ނުލިބުނެވެ. “ރަނގަޅު. ނައިރާ...\nފުރާވަރުގެ ދުވަސްތަކުގައި ދިމާވާ ކުދިކުދި ކަންތައްތަކާ ވަރަށް ފަސޭހައިން ދިރިއުޅުން މަތިން ފޫހިވެއްޖޭ ބުނާ ހަނދާން އަދިވެސް އަހަރެން އެބަހުއްޓެވެ. ހަގީގަތުގައި ދިރިއުޅުން މަތިން ފޫހިވުމަކީ ކޮބައިކަން އިހުސާސްމިވަނީ މިހާރުއެވެ. އެއްވެސް ކަމެއް...\nބުނެދޭން ބޭނުންވިޔަސް…… (ފަހުބައި)\nބޭރުގައި އުޅިފައި ސާމިހު ގެއަށްއައިސް ވަންއިރު ސީމާ ސޯފާގައި އިށީންދެލައިގެން އިނެވެ. އޭނާއަށް އޭނާގެ ކޮއްކޮ ރީއްޗަށް ނުފެންނަތަން ވީދުވަހެއްވެސް ނޭނގެއެވެ. ކޮއްކޮގެ މޫނުމަތި މިލާފައިވާއިރު ބަނޑުބޮޑެއް ކަމަކު މީހާ ހުރީ އަނަރޫފަވެފައެވެ....\nބުނެދޭން ބޭނުންވިޔަސް…… (2 ވަނަ ބައި)\nއައި.ސީ.ޔޫ ކައިރީގައި ހުރި ގޮނޑި ބަރީގައި އިށީންދެ އިންއިރު ސާފިޔާގެ ހަނދާނަށް އަންނަމުން ދިޔައީ އެކި ދުވަސްމަތިން އެދަރިފުޅު ވައްޓާލަންއެދި ސީމާ ކައިރީ ކިޔުނު އެއްޗެއްސެވެ. އެދަރިފުޅު ބޭނުން ނޫންކަމަށާއި ވިހެޔަސް ނުބަލާނެ...\nހޮސްޕިޓަލުގެ އައި.ސީ.ޔޫ ގެ ދޮރުމަތީގައި ދެކޮޅަށް ދެކޮޅަށް ހިނގަމުންދިޔަ މެދު އުމުރުގެ އަންހެންމީހާގެ މޫނުމަތީގައި ވަނީ ހާސްކަމުގެ ކުލަވަރެވެ. ދެއަތްދެއަތާއި މޮޑެމުން ހިނގަމުން ދިޔައިރު ދޭތެރެއިން ދެލޯފޮހެލާތަންވެސް ފެނެއެވެ. ދުރުން އައި އަންހެން...\nބައްދަލުވުން ނިންމާލުމަށްފަހު ކެބިންއަށް ވަދެ ގޮނޑީގައި ހަމަޖެހިލަމުން ނިތްކުރީގައި އަތް ޖައްސާލެވުނީ ބޮލުގައި ރިއްސާތީއެވެ. މިއީ މިހާރު އަބަދުވެސް އަހަރެންގެ ހާލެވެ. ބޮލުގައި ނުފިލާ ރިހުމެއް އުފެދިފައި ހުންނަނީ ފިކުރު ކުރަންޖެހޭ ކައްތައްތައް...\nއަތުގައިވާ ގަޑިއަށް ބަލަމުން އަވަސް ފިޔަވަޅުތަކެއްގައި އަހަރެން ހިނގަމުން ދިޔައީ ރަށުގައި ފޯނު ކުރުމަށް ބެހެއްޓިފައިވާ ފޯނު ބޫތާއި ދިމާއަށެވެ. އާޒިމް ގުޅާނެ ކަމަށް ބުނެފައިވާ ގަޑިއަށް ނުދެވިދާނެތީ އަހަރެން ހުރީ ކަންބޮޑުވެފައެވެ....


SunOnline: Dheenun Filaavalheh : Hasadhaige hindhu kolheh\nދީނުން ފިލާވަޅެއް: ހަސަދައިގެ ކުޑަ ހިނދުކޮޅެއް\nމިޙްނާ ނާސިހު 14 Apr 2021, 14:00\nއަހަރެމެންގެ ހަޔާތުގައި އަންނަ ކިތަންމެ ކުޑަކުޑަ ހިނދުކޮޅަކީވެސް މުޅި ދިރިއުޅުން އެފުށް މިފުށަށް ޖަހާލަފާނޭ ވަގުތުކޮޅެކެވެ. މިއަދުގެ "ދީނުން ފިލާވަޅެއް" ގައި ޑރ. އިބްރާހިމް ޒަކަރިއްޔާ މޫސާ ވިދާޅުވެދެއްވަނީ މިފަދައިން އުފެދޭ ނުބައި ޖަޒުބާތެއްގެ ސަބަބުން ކުޑަކުޑަ ހިނދުކޮޅެއްގެ ތެރޭގައި މުޅި ހަޔާތް އަބާއްޖަވެރިވެގެން ދިޔަ ވާހަކައެކެވެ. ހަސަދަވެރިކަމުގެ ކުޑަ ހިނދުކޮޅެއްގެ ވާހަކަ އެވެ.\nދުނިޔޭގައި އެންމެ ފުރަތަމަ ލޭ އޮހޮރިގެން ދިޔައީ ހަސަދަވެރިކަމުގެ ސަބަބުން\nމި ހާދިސާ ހިނގަން މެދުވެރިވީ އާދަމްގެފާނުގެ ދެ ދަރިން ކަމުގައިވާ ހާބިލް އާއި ގާބިލް އާއި ދެމެދުގައެވެ. ދެބޭފުޅުންވެސް މާތްﷲ އަށް ސަދަގާތެއް ކުރިއެވެ. އަދި އެ ސަދަގާތުގެ ތެރެއިން ހާބިލްގެ ސަދަގާތް ގަބޫލުކުރައްވާ އަދި ގާބިލްގެ ސަދަގާތް ގަބޫލު ނުކުރެއްވެވިކަމަށްޓަކައި އުފެދުނު ރުޅިވެރިކަމާއި ހިތް ހަމަ ނުޖެހުން ބަދަލުވެގެން ދިޔައީ ހީވެސް ނުކުރާފަދަ ގޮތަކަށެވެ. ހަސަދަވެރިކަމުގެ ގިނީގައި ޖެހި ގާބިލް ނިންމީ އެއްބަނޑު އެއްބަފާ އަޚު އެއްވެސް ޖެހިލުމަކާއި ނުލާ މަރާލުމަށެވެ. މިއީ ކިހާ ނުބައި ސުންޕާ ވިސްނުމެއްތޯ އެވެ.\nހަސަދަވެރިކަމުގެ ނުބައި ސިފައިން ދުރުހެލިވާންޖެހޭ\nމި ހާދިސާއިން އެނގޭ އެންމެ މުހިންމު އެއްކަމަކީ ކިތަންމެ ކުޑަކަމަކާއ ހެދި ނަމަވެސް އަނެކުންނަށް ހަސަދަވެރިވެވިއްޖެނަމަ އޭގެ ސަބަބުން ހީނުކުރާހާ ބޮޑެތި ނޭދެވޭ ނަތީޖާތަކެއް ނުކުމެގެން ހިނގައިދާނެ ކަމެވެ.\nއާދަމްގެފާނުގެ މި ދެ ދަރިކަލުންގެ ވާހަކަ ކީރިތި ގުރުއާނުގެ އަލްމާއިދާ ސޫރަތުގެ 27 ވަނަ އާޔަތުގައާއި އަދި 29 ވަނަ އާޔަތުގައި ބަޔާންވެފައިވެއެވެ.\nމާތް ﷲ ވަހީކުރައްވާފައިވެއެވެ.\n۞ وَٱتْلُ عَلَيْهِمْ نَبَأَ ٱبْنَىْ ءَادَمَ بِٱلْحَقِّ إِذْ قَرَّبَا قُرْبَانًۭا فَتُقُبِّلَ مِنْ أَحَدِهِمَا وَلَمْ يُتَقَبَّلْ مِنَ ٱلْـَٔاخَرِ قَالَ لَأَقْتُلَنَّكَ ۖ قَالَ إِنَّمَا يَتَقَبَّلُ ٱللَّهُ مِنَ ٱلْمُتَّقِينَ 5:27 [އަލް މާއިދާ 27]\nމާނައީ: آدم ގެފާނުގެ ދެދަރިކަލުންގެ خبر، حق ގޮތުގައި ކަލޭގެފާނު އެއުރެންނަށް ކިޔައިދެއްވާށެވެ! އެއީ، އެ ދެދަރިކަލުން قربان އެއް ކުރިމަތިކުރެއްވިހިނދު (ކަންހިނގިގޮތުގެ ވާހަކަ) އެވެ. ފަހެ، އެ ދެދަރިކަލުންކުރެ އެއްދަރިކަލެއްގެ ކިބައިން (قربان) قبول ކުރެއްވިއެވެ. އަނެއް ދަރިކަލުންގެ ކިބައިން قبول އެއް ނުކުރެއްވިއެވެ. އެ ދަރިކަލުން ވިދާޅުވިއެވެ. ތިމަން، ކަށަވަރުންވެސް ކަލޭ قتل ކުރާހުށީމެވެ. އަނެއް ދަރިކަލުން ވިދާޅުވިއެވެ. اللَّه قبول ކުރައްވާކަން ކަށަވަރީ تقوى ވެރިންގެ ކިބައިންނެވެ.\nއަދި ހާބިލްގެ ޖަވާބަކަށްވީ މިހެނެވެ.\nلَئِنۢ بَسَطتَ إِلَىَّ يَدَكَ لِتَقْتُلَنِى مَآ أَنَا۠ بِبَاسِطٍۢ يَدِىَ إِلَيْكَ لِأَقْتُلَكَ ۖ إِنِّىٓ أَخَافُ ٱللَّهَ رَبَّ ٱلْعَـٰلَمِينَ 5:28 [އަލް މާއިދާ 28]\nމާނައީ: ހަމަކަށަވަރުން، ތިމަން قتل ކުރުމަށްޓަކައި ކަލޭގެ އަތް ތިމަންނަޔާ ދިމާޔަށް ދިއްކުރިއަސް، ކަލޭ قتل ކުރުމަށްޓަކައި، ތިމަންގެ އަތް ކަލެޔާ ދިމާޔަށް ދިއްކުރާނޭ މީހަކު ކަމުގައި ތިމަން ނުވަމެވެ. ހަމަކަށަވަރުން، عالم ތަކުގެވެރި اللَّه ދެކެ ތިމަން ބިރުގަންނަމެވެ.\nއެކެއްގެ ކިބައިގައި އަނެއް އަޚާއި ދޭތެރޭ ނުހަނު ލޯތްބާއި އޯގާތެރިކަން އޮތްއިރު އަނެކާގެ ހިތުގައި އެ އަޚާއި މެދު ރުޅިވެރިކަމާއި ނަފްރަތުގެ ހުޅުގަނޑު ރޯވ ސަބަބަކީ ހަމަ ހަސަދަވެރިކަމުގެ ނުބައިކަމެވެ.\n"މި ހާދިސާއިން އިން އަހަރެމެންނަށް ހިތަށް ގެނުވައިދޭ އިބުރަތުގެ ނަސޭހަތަކީ ކުޑަކުޑަ ހިނދުކޮޅެއްގެ ތެރޭގައި އަންނަ ރުޅިވެރިކަމުން އުފެދޭ ނަތީޖާއަކީ އިއާދަނުކުރެވޭފަދަ ކަމަކަށް ވެގެން ހިނގައިދާނެ އޭ،".\nކާޅަކަށްވީ މިންވަރުވެސް ގާބިލްއަކަށް ނުވި!\nގާބިލް އޭނާގެ އަޚް މަރާލުމަށްފަހު އެ ކުރެވުނު އަމަލާއި މެދު ވިސްނި ހިތާމަ ކުރިނަމަވެސް އޭރު ވަގުތު ފައިތުވެއްޖެއެވެ. ލިބުނު ގެއްލުން އިއާދަ ކުރެވޭނެ އެއްވެސް ގޮތެއް ނެތެވެ.\nއެއާއެކު އޭނާގެ އަޚާ މަރުވުމުން ކަންތައްތައް ކުރަންވީ ގޮތުގެވެސް އެއްވެސް ޚިޔާލެއް ފިކުރެއް ނެތް އިރު އެކަން އަންގަވައިދެއްވީ މާތް ﷲ ގެ އިރާދަފުޅާއިއެކު އެވަގުތު އެތަނަށް ފޮނުއްވި ކާޅެއްގެ ފަރާތުންނެވެ.\nއެއްކާޅު އަނެއްކާޅާއި ތޮޅުމަށް ފަހު އެކަކު މަރުވުމުން، އަނެއް ކާޅުގެ ތުނބުން ބިމުގައި ވަޅެއް ކޮނެ ވަޅުލި މަންޒަރު ފެނުނެވެ. އެތަންފެނި އެގޮތަށް އަމަލުކުރިއިރު ގާބިލްގެ ހިތަށް އެރިކަމަށްވެއެވެ.\n"ކާޅަކަށްވީ މިންވަރުވެސް ތިމަންނައަކަށް ނުވިއެވެ."\nއިންސާނިއްޔަތުގެ ކަރާމާތާއި ހުރުމަތުން އެކަހެރިވެ ހަމަ ބުއްދިވެސް ފިލައިގެން ދާން މެދުވެރިވި މި ނުބައި ސިފަ ކަމުގައިވާ ހަސަދަވެރިކަަމަކީ އަހަރެމެން ކޮންމެ މީހެއްވެސް ކޮންމެހެން ދުރުވާންޖެހޭ ކަމެކެވެ. ނޫނީ ކުޑަކުޑަ ހިނދުކޮޅެއްތެރޭ މުޅި ދިރިއުޅުން ބަދަލުވެގެން ހިނގައިދާނެ އެވެ.


ތިމާއަށް ވުރެ ބޮޑެތި މީހުންނަށް އިހްތިރާމު ކުރަން ދަސްކުރަމާ | Jazeera\tތިމާއަށް ވުރެ ބޮޑެތި މީހުންނަށް އިހްތިރާމު ކުރަން ދަސްކުރަމާ - Jazeera\nތިމާއަށް ވުރެ ބޮޑެތި މީހުންނަށް އިހްތިރާމު ކުރަން ދަސްކުރަމާ\nއީމާ މުހައްމަދު ވަހީދު April 19, 2019 80 views0\nދިވެހިންނަކީ ޒަމާނުއްސުރެ ރިވެތި އާދަކާދައެެއް ގެންގުޅުނު ރައްޔިތަކު ދިރިއުޅުނު ގައުމެކެވެ. އަޅުގަނޑުމެންގެ ކާބަފައިންނަކީ ހަމަގައިމުވެސް ވަރަށް ލާމަސީލު ދިރިއުޅުމެއް އުޅުނު ބައެކެވެ. އަޅުގަނޑުމެންގެ ތެރެއިން މިއަދު ކުރީ ޒަމާނުގައި ދިވެހިންގެ ތެރޭގައި އޮތް ބައެއް ރިވެތި އާދަކާދަތައް ވަނީ ނެތިގެން ގޮސްފައެވެ. ޒަމާން މިވަނީ ބަދަލުވެފައެވެ. ހިތާމައަކީ މިއަދު ދިވެހިންގެ ތެރޭގައި މީހުންނަށް އިހްތިރާމު ކުރުން ފަދަ ރީތި އާދަތައް ނެތިގެން ދާތީއެވެ.\nމުޖުތަމައުގައި ދިރިއުޅޭ ކޮންމެ މީހަކަށްވެސް އިހްތިރާމު ކުރަން ޖެހެއެވެ. އެއީ ކޮންމެ ފަންތިއެއްގެ ކޮންމެ ކުލައެއްގެ މީހެއްކަމުގައި ވީނަމަވެސް މެއެވެ. ތިބާއަށް ވުރެ ބޮޑެތި މީހުންނަށް އިިހްތިރާމު ކުރަން ޖެހޭނީ އެމީހެއްގެ ކުލައަށް ނުވަތަ ފަންތިއަކަށް ބެލުމަށް ފަހުގައެއް ނޫނެވެ. އެންމެ މުއްސަނދި މީހާއަށް އިހްތިރާމު ކުރާ، ފަދައިން އެންމެ ފަގީރު މީހާއަށް ވެސް އިހްތިރާމު ކުރަން ޖެހެއެވެ. ތިބާއަށް ވުރެ ބޮޑު މީހާއަށް އިހްތިރާމު ކުރާ ބީދައިން، ތިބާއަށް ވުރެ ކުޑަކުދިންނަށް ވެސް އިހްތިރާމުކޮށް ލޯބި ދޭން ޖެހެއެވެ.\nހިތާމައިގެ ކޮޅެެއްވެސް ނެތެވެ. ޒަމާނަށް އަންނަމުންމިދާ ބަދަލާއި އެކު އަޅުގަނޑުމެން ދިވެހިންގެ އުޅުމަށާއި ވިސްނުމަށް ވެސް ދަނީ ވަރަށް ބޮޑެތި ބަދަލުތަކެއް އަންނަމުންނެވެ. ހިތާމައަކީ، ދިވެހިންގެ އުޅުމަށާއި ވިސްނުމަށް އަންނަ މިބަދަލަކީ ހެޔޮ ބަދަލަކަށް ނުވާތީއެވެ. ތަހްޒީބު ވަމުން ދިޔަވަރަކަށް ދިވެހި ގައުމުގެ އިޖްތިމާއީ ފޭރާން ދަނީ ވީދި ބާގަނޑުތައް ހެދެމުންނެވެ. މިއަދު މިއުޅޭ ބައެއް ދިވެހިންނަށް އެމީހުންނަށް ވުރެ އުމުރުން ދޮށީ މީހުންނަށް އިހްތިރާމު ކުރާކަށް ނޭނގެއެވެ. ގައުމުގެ އިސްވެރިންނަށް އިހްތިރާމުކޮށް ކަމޭހިތާކަށް ނޭނގެއެވެ.\nމިއަދު ފެންނަ ހިތާމަ ކުރަންޖެހޭ އެއް މަންޒަރަކީ ދަރިން މައިންބަފައިންނަށް ހިތު ހުރިހާ ގޮތެއް ހަދާ މަންޒަރެވެ. މިއަދު މިއުޅޭ ގިނަ ދިވެހިންގެ އަޑު އެމީހުންގެ މައިންބަފައިންގެ އަޑަށް ވުރެ ބާރު ވާނެއެވެ. ގިނަ މީހުންނަށް މައިންބަފައިންނަށް އިހްތިރާމު ކުރުމަކީ ކޮބައި ކަން ވެސް ނޭނގޭނެއެވެ. ރުޅި އަންނަ ފަހަރަކު، އެއްޗެހި ގޮވާލާއިރު މައިމީހާ ކަން ވެސް ހަނދާން ނުހުންނާނެއެވެ.\nކިތަންމެ ފެޝަން ވެލައިގެން ހުރި ކަމުގައި ވިޔަސް މީހުންނަށް އިހްތިރާމު ކުރަން ނޭނގޭ ކަމަށް ވަނީ ނަމަ އެމީހަކީ އެއްވެސް މީހަކަށް ނުވާނެއެވެ.


Nuhahgu mussandhikan hoadhaafaivaathee Jihad ah dhauvaakohfi\nކުރީގެ ނައިބު ރައީސް އަބްދުﷲ ޖިހާދު -- ފޮޓޯ: އަވަސް\nއަދި ބުނީ ރައީސް ޔާމީންގެ ރިޔާސީ ދައުރު ހަމަވުމުން އެތަން ހުސްކުރަން ދައުލަތުން ޖިހާދަށް އެންގުމުން ވެސް އެތަން ހުސް ނުކޮށް، ގާނޫނީ ހައިސިއްޔަތެއް ނެތި އެއް އަހަރާއި ތިން މަސް ވަންދެން ޖިހާދު އެތަން ބޭނުން ކުރެއްވި ކަމަށެވެ.\nޖިހާދު އެތަން ދޫކޮށްލެއްވީ ފެބްރުއަރީ 17، 2020 ގައެވެ.\nގަވަރުނަރު ކަމާއި ފިނޭންސް މިނިސްޓަރުކަން ވެސް ކުރެއްވެވި ޖިހާދަކީ ރައީސް އަބްދުﷲ ޔާމީންގެ ތިން ވަނަ ނައިބު ރައީސެވެ. ރައީސް ޔާމީންގެ ވެރިކަން ނިމުމުން ޖިހާދު ވަނީ ގާސިމް އިބްރާހިމްގެ ޖުމްހޫރީ ޕާޓީއާ ގުޅި ވަޑައިގެން ސިޔާސީ މަސައްކަތް ފައްޓަވާފަ އެވެ.\nއަބްދުﷲ ޖިހާދު އެޓާނީ ޖެނެރަލް ހިޔާނާތް\nނުހައްގު މުއްސަނދިކަމަށް 15 އަހަރުގެ ޖަލު ހުކުމެއް


Mi Sarahaddhun Current Ge Agu Emme Bodu Gaumu Thakuge Therey Gai Raajje - Vaguthu\nޖޫން 16, 2020 02:52\nރައްޔިތުން ފެލާ ސަރުކާރެއް މީ\nޖޫން 16, 2020 04:14\nއިޔާދަކުރަނިވި ހަކަތަ ފުރަތަމަ އައީ މައުމޫނުގެ ވެރިކަމުގައެވެ. ނަމަވެސް ޔާމީނުގެ ސަރުކާރާހަމައަށް އެއްވެސް ސަރުކާރަކުން ސްޕީޑެއްގައި ކުރިއަށްނުދެއެވެ. ދެން ތަރައްގީގެ ބާނީ ޔާމީނު ވަޑައިގެން މުޅިރާއްޖޭގައި އިޔާދަކުރަނިވި ހަކަތަޕެނަލްތައް ބަހައްޓައި އިގްތިޞާދު ނަގަހައްޓާ އެމްއެމްއޭ ރިޒާމް މީންދުވަހަކުނުދާވަރަށް ބޮޑުކޮށް ސިއްހީ،އިޖްތިމާއީ، އުމްރާނީ، މިހެންގޮސް ހުރިހައިދިމާލަކުން ތަރައްގީފެނި ރައްޔަތުން ތަނަވަސްވެގެން ދިޔަތަންފެނުނެވެ. ދެން މިއޮތީ އަނެއްކާވެސް ފަނާކުރަނިވި ރީދޫއަހަރުތަކެވެ.ވިސްނާބަޔަކު ވޭހެއްޔެވެ.\nޖޫން 16, 2020 04:55\nލަދުގަންނަން ޖެހޭ. ފެނާއި ކަރަންޓާއި އިންޓަނެޓް ޒަރޫރީ ބޭނުންތައް އެންމެ އަގު ބޮޑީ ރާއްޖޭގަ\nޖޫން 16, 2020 05:44\nކޯޗެއްމިތާ އަގު ހެވީ މިގައުމުވަނީ ކޮރަޕްޝަނާ ވައްކަންކުރުމާ ދޮގުހެކިދިނުމާ އަދުލުއިންސާފުބޮއްސުންލުމާ ފަނޑިޔާރުން ފައިސާއެއް ބޫތުކެއުމާ ކުރުމާ ނިކަމެތި ޔަތީމުންގެ މުދާ ފޭރުމާ އިސްލާމްދިނުގަ މަނާކުރެވިގެން ވާހާ ނުބައިކަމަކުން ހަލާކުވެފަ.\nޖޫން 16, 2020 07:13\nދުނިޔޭގަ ނޯންނާނެ ރައްޔިތުން ފެލާގެން ގައުމު ހިންގާ ގައުމެއް މިނޫނި ބަލަގަ ބެންކް އޮފް މޯލްޑިސް އިން ހަރާން ގޮތުގަ ނަގާ ޕަސަންޓޭޖް %12 އެންމެ ކުޑަ އިންޓްރަސްޓް ހެޔޮވަނީކިހިނެއް ދިރާގު އުރީދޫ މީ މިސަރަހައްދުގަ އެންމެ އިންޓަނެޓް އަގުބޮޑު ގައުމު އިހަަށްދުވަހު ދިރާގުގެ ފައިބަ ކޮޅެއް ގެއަށް ވައްދައިފިން ކުރިން ބޭނުން ކުރަމުން އައި އޭޑީއެސް އެލް ސުލޯކަމުން މިއާލާތުން ރައްޔިތުން އަތުން ލާރިފެލުން ނޫންކަކެއް ހަރާން ބާބުޖީ ހަމަ ލޯަޑިން ރައްޔިތުން ނިކުމެ މިތަން ތަން ތަަޅުއަޅުވަންވީ ހެވެއްނު ބަރަށް އަތްޖަހާ ދެން\nސޯލާ ޖަހާ އިރައް ފަހަތުން އައިސް ޑިއުޓީ އެބަ ނަގާ އެކަން ނުކުރެވޭ ވަރައް އެކަން ވެސް އަގުބޮޑު ކަމުން އާނމު މީހާ އާ ނުބައްދަލު.\nޖޫން 16, 2020 07:46\nމިސަރަހައްދަކަށް ނޫން ! މުޅިދުނިޔެ އަށް ބެލިކަމުގައިވިއަސް މިރާއްޖެއަކީ ހުރިހާ ކަމެއްވެސް އެންމެ އަގުބޮޑު ޤައުމު !\nޖޫން 16, 2020 09:00\nމި ރާއްޖޭގަ އަގު ހެވީ ކޯންޗެއް ؟\nމާޝާ ﷲ. ކޮންފަދަ ނިއުމަތެއް\nޖޫން 16, 2020 10:37\nސޯލިބެޔަށް ހަދާންނެތުނީ........ ހުރެ އަންނަ މަހު ކަރަންޓް ބިލު ކުޑަކޮށްދޭނެ! ކޮންމެ މީހަކުވެސް ބޮޑުކުރާ ބިއްލޫރިގަނޑެއް ހޯދާތި! ކަރަންޓް ބިލު ކުޑަކަމުން އޭގައި އޮންނަ އެއްޗެއް ކިޔަން ދަތިވެދާނެ!\nޖޫން 16, 2020 11:17\nކޮންމެ ގޮތަކަށް ކޮންމެ އެއްޗެއް ބުންޏަސް ހަމަ ރައްޔިތުން ފެލައިގެން އުޅޭނީ.އެހެންނަމަ އިންޓަރނެޓްގެ އަގުހެޔޮވީސް.ފޮނިވާހަކަ ދައްކާނެކަމެއްނެތް.ރައްޔިތުންނަށް ހެޔޮއެދޭނަމަ ކުދި ވިޔަފާރިތަކުގެ ކަރަންޓްވެސް އަގުހެޔޮކުރާނެ.ޔުނިޓަކަށް -/7 ރުފިޔާ އެބަނަގާ.ފައިދާއަށް ލިބޭ ރުފިޔާ ކަރަންޓްބިލަށް.\nޖޫން 16, 2020 11:27\nވެރިކަމައް އަރަން ރައްޔިތުންނައް އެތައް ވައުދެއްވާނެ މިހާރު ވެރިކަމައް އެރި މީހުނައް މިއުޅެނީ އެބުނެގެން އުޅޭ 100 ދުވަހެއް ނުވެގެން އަދި 100 އެސަތޭކަ ހަމަވެގެންނު އެހެން ކަމަކާ ވިސްނޭނީވެސް ، މިސަރުކާރަކީ ރައްޔިތުންނައް އޮޅުވާލުމާ ވައްކަމުގަ އެއްމެ ކުރީގަ އުޅޭ ސަރުކާރަކީ.\nޖޫން 16, 2020 13:35\nކަރަން އެކަނިތަ އިންޓަނެޓް ގެ ވާހަކަ އިތުރުކޮއްލާ


ބަންދުގައި ހުރި އަންހެނަކަށް ފުލުހުން އަނިޔާކުރި ކަމުގެ ތުހުމަތު – Dhen.mv\nޢާއިޝަތު ނުޒުހާ April 18, 2021 - 10:38 am\nއިދިކޮޅުން މާލޭގައި ބޭއްވި މުޒާހަރާއެއްގެ ތެރެއިން - ދެން އިމޭޖްސް/ އިބްރާހިމް ޝަމްވީލް\nފުލުހުންގެ ބެލުމުގައި ދަށުގައި ހުރިހާ އަންހެނަކަށް ފުލުހުން އަނިޔާ ކުރިކަމަށް ރައްޔިތުންގެ މަޖިލީހުގެ މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ތުހުމަތު ކުރައްވައިފިއެވެ.\nއާދަމް ޝަރީފް އުމަރު ކުރެއްވި ޓްވީޓެއްގައި ވިދާޅުވީ ފުލުހުންގެ ބެލުމުގެ ދަށުގައި ހުރި އަންހެނަކަށް ފުލުހުން ރޭ ވަރަށް ބޮޑަށް އަނިޔާ ކޮށްފައިވާތީ ކަންބޮޑުވާ ކަމަށެވެ.\nއަދި އެ އަންހެން މީހާއާ ދެކޮޅަށް ހާލަތާ ނުބައްދަލު ބާރުގެ ބޭނުން ކުރުމާ ގުޅިގެން އަންހެން މީހާގެ އެތައް އަނިޔާއެއް ލިބިފައިވާކަމަށް އާދަމް ޝަރީފް ވިދާޅުވިއެވެ. އާދަމް ޝަރީފް ވަނީ އެ އަންހެން މީހާއަށް ލިބިފައިވާ ކަމަށް ބުނާ އަނިޔާގެ އެކްސްރޭއެއް ވެސް ހިއްސާ ކޮށްފައެވެ.\nDeeply concerned that @PoliceMv has used excessive abusive force toafemale in their custody last night. Damage to the hands and arms are evident. This is not acceptable and will be reported to @mvpeoplesmajlis and other authorities. pic.twitter.com/92FPtC3OC3\n— Adam Shareef Umar (@Adamshareefz) April 17, 2021\nއިދިކޮޅު ޕީއެންސީގެ ނައިބު ރައީސްކަން ވެސް ކުރައްވާ އާދަމް ޝަރީފް އިތުރަށް ވިދާޅުވީ މިފަދަ ކަންކަން ބަލައިނުގަނެވޭނެ ކަމަށާއި އެ މައްސަލަ ރައްޔިތުންގެ މަޖިލީހަށް ހުށަހަޅުއްވާނެ ކަމަށެވެ.\nމި މައްސަލަ އާދަމް ޝަރީފް ފެންމަތި ކޮށްފައިވާއިރު ޓެރަރިސްޓް ހަމަލާއެއް ދޭން އުޅުނު ކަމަށް ތުހުމަތުކޮށް ހައްޔަރު ކޮށްފައިވާ ތ. ތިމަރަފުށި/އަސްރަފީވިލާ، އަޙްސަން މުހައްމަދަށް ފުލުހުން އަނިޔާ ކޮށްފައިވާ ކަމަށް ބުނާ މައްސަލައެއް ވެސް ވަނީ ފެންމަތިވެފައެވެ.\nއަހްސަންގެ މައްސަަލަ އެޗްއާރްސީއެމުން ވެސް އަންނަނީ ބަލަމުންނެވެ.\nތަރާވީހު ނަމާދުކުރަންސަޖިދައިއޮއްވަހޭހާނެޠްކަ ކުރީ\nޖިންސީ ގޯނާ ކުރުމާއި ރޭޕްކުރުގެ މައްސަލަތައް އިތުރުވާތީ މަޖިލީހަށް ގަރާރެއް\nކޮވިޑް ފެތުރިފައިވާ ރަށްރަށަށް އިތުރަށް ސަމާލުކަން ދިނުމަށް ގޮވާލައިފި\n14 އަހަރުގެ އަންހެން ކުއްޖާގެ ރޭޕްގެ މައްސަލަ މަޖިލީހުން ބަލައިދިނުމަށް އެދިއްޖެ\nވައުދު ނުފުއްދޭތީ ހުރިހާ ކަމެއް އަޅުއްވަނީ ރައީސް މައުމޫންގެ އިސްތަށިފުޅުގައި: އާދަމް ޝަރީފް ޢުމަރު\nރޭގަ ރައީސް ނަޝީދަށް އަމާޒުކޮށް ދިނީ ޓެރަރިސްޓް ހަމަލާއެއް: ފުލުހުން\nރައީސް ނަޝީދު އައިސީޔޫއަށް\nރައީސް ނަޝީދުގެ އޮޕަރޭޝަންތައް ކާމިޔާބު، އަދި އޮޕަރޭޝަނެއް ކުރަން ޖެހޭ: އޭޑީކޭ\nކޮވިޑަށް ފަރުވާ ހޯދަމުން ދިޔަ 37 އަހަރުގެ މީހަކު ނިޔާވެއްޖެ


Fuluhunge hagguthah dhifaaukuran idhikolhun thibee thayyaarah: Adhurey | Mihaaru\nއިދިކޮޅުން މިއަދު ކުރިއަށް ގެންދިޔަ ނޫސްވެރިންގެ ބައްދަލުވުމެއްގައި ޕީއެންސީގެ ރައީސް އަބްދުލް ރަހީމް އަބްދުﷲ ވާހަކަދައްކަވަނީ -- ފޮޓޯ: ޕީޕީއެމް/ޕީއެންސީ\nފުލުހުންގެ ހައްގުތައް ދިފާއުކުރަން އިދިކޮޅުން ތިބީ ތައްޔާރަށް: އަދުރޭ\n16 ޖޫން 2020 - 19:44 40 comments\nފުލުހުންގެ ހައްގުތައް ދިފާއުކުރަން އިދިކޮޅުން އޮތީ ތައްޔާރަށް ކަމަށް ޕީޕަލްސް ނެޝަނަލް ކޮންގްރެސް (ޕީއެންސީ)ގެ ރައީސް އަބްދުއްރަހީމް އަބްދުﷲ މިއަދު ވިދާޅުވެއްޖެ އެވެ.\nޕީޕީއެމް އާއި ޕީއެންސީ ގުޅިގެން ކުރިއަށް ގެންދިޔަ ނޫސްވެރިންގެ ބައްދަލުުވުމެއްގައި އަބްދުއްރަހީމް ވިދާޅުވީ ދިވެހި ފުލުހުންނަކީ ދިވެހިންނަށްޓަކައި ގިނަ ގުރުބާނީތަކެއް ވަމުން އަންނަ ބައެއް ކަމަށެވެ. އަދި އެ މީހުންގެ އަގު ވެއްޓޭ ގޮތަށް ރައްޔިތުންގެ މަޖިލީހުގެ އެމްޑީޕީ މެމްބަރުން ވާހަކަ ދައްކަވަމުން އަންނަ ކަމަށް ވިދާޅުވެ، އެކަމާ މެދު ކަންބޮޑުވާ ކަމަށް ވިދާޅުވި އެވެ.\n"އެއްވެސް ސަބަބެއް ނެތި، އެއްވެސް ކަހަލަ އަސްލެއްގެ މައްޗަށް ބިނާކުރުމެއް ނެތި އެމްޑީޕީ ވެރިިކަމަށް އަންނަ ކޮންމެ ފަހަރަކު ދިވެހި ފުލުހުންގެ މުއައްސަސާގެ އަގުވައްޓާލާ ދިވެހި ފުލުހުންނަށް މަލާމާތްކޮށް ފުރައްސާރަކޮށް އެ މީހުންނަށް މަގުމަތީގައި އުޅެން ދަތިވާ ގޮތަށް ކަންތައްތައް އެބަ ގެންދޭ،" އޭނާ ވިދާޅުވި އެވެ.\nއަބްދުއްރަހީމް އެހެން ވިދާޅުވީ، ސަރުކާރުގެ ފަރާތުން ހެންވޭރު ހުޅަނގު ދާއިރާގެ މެމްބަރު އަދި މަޖިލީހުގެ ސުޕަ މެޖޯރިޓީ އޮންނަ އެމްޑީޕީގެ ޗެއާޕާސަން ހަސަން ލަތީފް ހުށަހެޅުއްވި "ދިވެހި ފުލުހުންގެ ހިދުމަތުގެ ބިލް" މަޝްވަރާކުރައްވަމުން އެމްޑީޕީގެ މެމްބަރުން، ފުލުހުންނަކީ އެއްވެސް އަހުލާގެއް ނެތް ބައެއް ކަމަށް އިއްޔެ ވިދާޅުވެފައި ވަނިކޮށެވެ. މިފަދަ އަމަލުތައް އިދިކޮޅުން ހަރުކަށި އިބާރާތުން ކުށްވެރި ކުރާ ކަމަށާއި މިއީ ދިވެހިން ބަލައިގަންނާނެ ފަދަ ކަމެއް ނޫން ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެންގެ ކޯލިޝަން، ޕީޕީއެމް/ޕީއެންސީ ކޯލިޝަން އޮންނާނީ ދިވެހި ފުލުހުންގެ ހައްގުގައި މަސައްކަތްކުރަން ތައްޔާރަށް، ތިބޭފުޅުންގެ ހިދުމަތުގެ އަގު އަޅުގަނޑުމެން އަބަދު ވެސް ވަޒަންކުރާނަން،" އަބްދުއްރަހީމް ވިދާޅުވި އެވެ.\nއެ ބިލްގައިވާ ގޮތުން މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ) އަށް ފުލުހުންނާ ގުޅޭ ބޮޑެތި ބާރުތަކެއް ލިބެ އެވެ. މިކަމަށް އިޝާރާތް ކުރައްވަމުން އަބްދުއްރަހީމް ވިދާޅުވީ ގައުމެއްގެ ސަލާމަތީ ކަންތައްތައް ދަމަހައްޓަން ގާއިމްކޮށްފައިވާ މުއައްސަސާތަކަށް ބަދަލުގެނައުމަކީ ކޮށްގެން ވާނެ ކަމެއް ނޫން ކަމަށެވެ. އަދި އެ މުއައްސަސާއެއްގެ މުވައްޒަފުން ގޯސްކޮށް އަމަލުކުރާ ނަމަ އެ ކަމެއް އިސްލާހުކުރަން ވާނީ އެ މުއައްސަސާގެ އަގުނުވެއްޓޭނެ ފަދަ ގޮތަކަށް ކަމަށް ވިދާޅުވި އެވެ.\n"އަޅުގަނޑުމެންނަށް މިއަދު މި ފެންނަ މަންޒަރަކީ އަޅުގަނޑުމެންގެ ފުލުހުންގެ މުއައްސަސާ ވަކި ގޮތަކަށް ބައްޓަން ކުރުމަށް ކުރެވެމުންދާ ކަމެއް،" އަބްދުއްރަހީމް ވިދާޅުވި އެވެ.\nFuluhun ge bill gai 241 committee ah bodethi baaruthakeh\nމީގެ އިތުރުން ފުލުހުންގެ ހުވާއާ ގުޅޭގޮތުން މަޝްވަރާކުރަމުން އަންނަ ބަދަލުތަކާ މެދު ހިތްހަމަޖެހިވަޑައިނުގަންނަވާ ކަމަށް ވެސް އަބްދުއްރަހީމް ވިދާޅުވި އެވެ.\nއިތުރު ލިޔުންތައް އެމްޑީޕީ ފުލުހުން ރައްޔިތުންގެ މަޖިލިސް މަޖިލިސް 241 ކޮމެޓީ ޕީޕީއެމް/ޕީއެންސީ އިއްތިހާދު ކުރީގެ މެމްބަރު އަބްދުއްރަހީމް އަބްދުﷲ އިދިކޮޅު ފަރާތްތައް ޕީޕަލްސް ނެޝަނަލް ކޮންގްރެސް ޕީޕީއެމް


އެފް.އެޗް.ޓީ.އެސް ގެ މެނޭޖްމެންޓަށް ފަށްފަށުން ޝުކުރު – MNUSU\nއެފް.އެޗް.ޓީ.އެސް ގެ މެނޭޖްމެންޓަށް ފަށްފަށުން ޝުކުރު\nފޯރިގަދަކަމާއިއެކު ކުރިއަށް ހިނގަމުންދާ އެމްޑަބްލިއުއެސްސީ. އެމްއެންޔޫއެސްޔޫ ފުޓްސަލް ފިއެސްޓާގައި ފެކަލްޓީ އޮފް ހޮސްޕިޓާލިޓީ އެންޑް ޓޫރިޒަމް ސްޓަޑީސްއިން މިފަހަރުވަނީ ހިތްވަރުގަދަ ކުޅުމެއް ދައްކާލި ދެޓީމެއް ނެރެފައެވެ. ގްރޫޕް ސްޓޭޖްއިން ވަކިވާން ޖެހުނު ކަމުގައިވިޔަސް އެފްއެޗްޓީއެސްގެ ދަރިވަރުންނަކީ ޖޯޝާއި ފޯރިއަށް ބަދަލެއް އަންނަ ދަރިވަރުންތަކެއް ނޫންކަން ޔަގީނެވެ. އަދި ހަމަ އެހެންމެ މިފަދަ ފޯރިގަދަ ދަރިވަރުންތަކެއް ކުރާ ކޮންމެ ކަމެއްގައި ގުޑުމެއްނެތި ހިތްވަރު ދެއްވާ ބޭފުޅުންނަށް ޝުކުރު އަދާކުރުން ޙައްގެވެ.\nއެފްއެޗްޓީއެސްގެ މެނޭޖްމަންޓަކީ އެފްއެޗްޓީއެސްގެ ދަރިވަރުންގެ ކުރިއެރުމަށްޓަކައި ކުރެވެންއޮތް ހުރިހާ މަސައްކަތްތަކެއް ކުރައްވަމުން ގެންދަވާ ހިތްވަރުގަދަ ޓީމެކެވެ. މިއަހަރުގެ ފުޓްސަލް ފިއެސްޓާގައިވެސް އެފްއެޗްޓީއެސްގެ މެނޭޖްމެންޓްއިންވަނީ ފުރިހަމަ އެއްބާރުލުން ދެއްވާފައެވެ. މިގޮތުން އަޅުގަނޑުމެންގެ އަންހެން ޓީމްގެ ޖާޒީބައި ހޯދުމުގެ ހުރިހާ މަސައްކަތެއް ކޮށްދެއްވާފައިވާއިރު،ކޮންމެ ވަގުތެއްގައިވެސް ޓީމަށް ބޭނުންވާ ހުރިހާ ސާމާނެއް އެއްވެސް ފަސްޖެހުމެއް ޝަކުވާއެއްނެތި މެނޭޖްމެންޓްގެ ބޭފުޅުން ވަނީ ހޯއްދަވާދެއްވާފައެވެ.\nއެފްއެޗްޓީއެސްގެ ޓީމުތަކަށް ސަޕޯޓްކުރުމުގައި ފެކަލްޓީގެ މެނޭޖްމެންޓްގެ ބޭފުޅުން އަމަލީ ގޮތުން ބައިވެރި ވެފައިވާކަން އުފަލާއިއެކު ފާހަގަ ކޮށްލެވެއެވެ. މީގެ އިތުރުން، އެފްއެޗްޓީއެސްގެ ހީވާގި ޑީޏްވަނީ ބުރަކޮށް އުޅުއްވަމުންވެސް ވަގުތު ހޯއްދަވައިގެން ފުރަތަމަ ދެމެޗަށް ސަޕޯޓްކުރަން ވަޑައިގަންނަވާ، މެހެމާނުންގެ ގޮނޑިކޮޅު ދޫކޮށް ފެކަލްޓީގެ ދަރިވަރުންނާއިއެކު ސަޕޯޓްކުރެއްވުމުގައި ޖޯޝާއި ފޯރީގައި ބައިވެރިވެ ވަޑައިގަންނަވާފައެވެ. މިއީ އަޅުގަނޑުމެން ހުރިހާ ދަރިވަރުންވެސް އުފަލާއިއެކު ބަލައިގަނެ، ހިތުގެ އެންމެ ފުންމިނުން ޝުކުރު އަދާކުރާ ކަމެކެވެ.\nއެހެންކަމުން އެފްއެޗްޓީއެސްގެ ޑީންއަށާއި، އެފްއެޗްޓީއެސް ހިންގަވާ ހުރިހާ ބޭފުޅުންނަށް އަޅުގަނޑުމެން ހުރިހާ ދަރިވަރުންގެ ފަރާތުން ޝުކުރު އަދާ ކުރަމެވެ.\nލިޔުނީ: ފާތިމަތު ރިފްޤާ


Covid-19 ge sababun condom libun dhathivedhaane | Kuhli Habaru\n28 ޑިސެމްބަރ 2020\nހާޓް އެޓޭކެއް ޖެހިގެން ބުރުންޑީގެ ރައީސް އަވަހާރަވެއްޖެ\n6 އޮކްޓޯބަރ 2020\nމަންޑޭގެ ދީލަތި އެހީ އަތޮޅުތަކަށް\nއުރީދޫގެ ބްރޭންޑް އެމްބެސެޑަރަކަށް ޒުވާން މަސްވެރިޔާ ހަމަޖައްސައިފި\n13 މެއި 2020\nކޮވިޑް-19 ގެ ސަބަބުން ކޮންޑަމް ލިބުން ދަތިވެދާނެ\n8 އޭޕްރިލް 2020\nދުނިޔޭގެ އެކި ހިސާބުތަކުގައި ހަލުވިކަމާއެކު ފެތުރެމުންދާ ކޮވިޑް-19 ގެ ސަބަބުން ކޮންޑަމް ލިބުން ދަތިވެދާނެކަމަށް ކޮންޑަމް އުފައްދާ ކުންފުންޏަކުން ބުނެފިއެވެ.\nއަލްޖަޒީރާއިން ކަރެކްސް ނަމަކަށް ކިޔާ މެލޭޝިއާގެ ކޮންޑަމް އުފައްދާ ކުންފުންޏަކާ ހަވާލާދީ ބުނެފައިވަނީ، ކޮވިޑް-19 އާއި ގުޅިގެން ސަޕްލައި ޗެއިންތައް ހުއްޓުމަކަށް އައިސް ކޮންޑަމް އުފައްދާ ކާރުޚާނާތައް ބަންދުކޮއްފައިވާ ކަމަށެވެ.\nއަހަރެއްގެ މައްޗަށް އެވްރެޖްކޮށް5ބިލިއަން ކޮންޑަމް އުފައްދަމުން އަންނަ މެލޭޝިއާއަކީ، މުޅި ދުނިޔެއިން އެންމެ ގިނަ އަދަދަކަށް ކޮންޑަމް އުފެއްދުމުގެ މަސައްކަތް ކުރަމުން އަންނަ ޤައުމެކެވެ. ނަމަވެސް، ކޮވިޑް-19 އެޤައުމުގައި ފެތުރިފައިވުމާ ގުޅިގެން މެލޭޝިއާގައިވެސް ވަނީ ހަރުކަށި ފިޔަވަޅުތަކެއް އަޅާ، މާރޗު މަހު 18 ވަނަ ދުވަހު ލޮކްޑައުން ކޮއްފައެވެ.\nއެއާއެކު ކޮންޑަމް އުފައްދަމުންދާ ކާރުޚާނާތަކަށް އޭގެ އަސަރު ވަނީ ވަރަށް ބޮޑަށް ކޮށް، ކަރެކްސް އަވެސް އޭގެ ނޭދެވޭ އަސަރު ކޮށްފައެވެ. އެގޮތުން މިއަހަރު ތެރޭގައި ކޮންޑަމް އުފެއްދޭނެ ކަމަށް ލަފާ ކުރެވޭ އަދަދަށް ވުރެ އެތަށް ގުނައެއް މަދުވާނެކަމަށް ކަރެކްސް އިން ބުނެފައިވެއެވެ.\n26 ޑިސެމްބަރ 2020\n10 ޖޫން 2020\nCopyright 2020 – Kuhlihabaru.com | All Rights Reserved\nRannaruge, Nooraanee Magu – Kaafu Dhiffushi, Maldives


Hava eruvumaaeku Chinese aa aharu Maafusheegai faahaga kuranee\nހަވާ އެރުވުމާއެކު ޗައިނީސް އާ އަހަރު ފާހަގަ ކުރުން މާފުށީގައި\nމާފުށީ އަތިރި މަތީގައި ހުރި ގާޑިއާއަކުން ޓޫރިސްޓަކު ވިޔަފާރިކުރަނީ.--ފޮޓޯ: ޓްރިޕް އެޑްވައިޒާ\nހަވާ އެރުވުމާއެކު ޗައިނީޒް އާ އަހަރު މާފުށީގައި ފާހަގަ ކުރަން ޓޫރިޒަމް މިނިސްޓްރީން ތައްޔާރުވަމުން އެބަދެ އެވެ.\nޗައިނީޒް އާ އަހަރު ނުވަތަ ޗައިނާ މީހުންނަށް އަންނަ އެންމެ ބޮޑު ޗުއްޓީ ފެށެނީ އަންނަ މަހުގެ އަށްވަނަ ދުވަހު އެވެ. މި ދުވަސް ރާއްޖޭގައި ކުލަ ގަދަކޮށް ފާހަގަ ކުރުމުގެ ގޮތުން މޯލްޑިވްސް މާކެޓިން އެންޑް ޕީއާރް ކޯޕަރޭޝަން (އެމްއެމްޕީއާރު) އިން އިސް ނަގައިގެން މާފުށީގައި ވަނީ ގިނަ ހަރަކާތްތަކެއް ހިންގުމަށް ނިންމާފަ އެވެ.\nއެމްއެމްޕީއާރުސީން ބުނި ގޮތުގައި "ޗައިނީޒް އާ އަހަރު" ފާހަގަ ކުރުމުގެ ގޮތުން އަންނަ މަހުގެ އަށްވަނަ ދުވަހާއި، އެ ރޭ ގިނަ ހަރަކާތްތަކެއް ހިންގާނެ އެވެ. އެގޮތުން ހިންގާ ހަރަކާތްތަކުގެ ތެރޭގައި ކެނޯ ރޭހެއް ބޭއްވުމާއި ވޯޓާ ޕޯލޯ ކުޅުން އަދި ޖެޓް ސްކީ ދުއްވުމާއި ބަނާނާ ދުއްވުން ހިމެނެ އެވެ. މީގެ އިތުރުން އަށްވަނަ ދުވަހުގެ ރޭ ދައުވަތު ދީފައިވާ ފަރާތްތަކާއެކު ބާއްވާ ހާއްސަ ޑިނާއަކާއި ޗައިނާ އާއި ރާއްޖޭގެ ސަގާފީ ކުޅިވަރުތައް ދައްކާލުން ވެސް އޮންނާނެ ކަމަށެވެ. މީގެ އިތުން ބޮޑު ބެރު ޖެހުމާއި ހަވާ އެރުވުމުގެ އިތުރުން ހާއްސަ ލަކީ ޑްރޯއެއް ނެގުންވެސް މާފުށީގައި ބާއްވާނެ ކަމަށް އެމްއެމްޕީއާރުސީން ބުނެ އެވެ.\nޓޫރިޒަމް މިނިސްޓްރީން ވަނީ ޗައިނާ މާކެޓުން އަންނަ ޓޫރިސްޓުން އިތުރު ކުރަން ގިނަ ހަރަކާތްތަކެއް ހިންގުމަށް ރާވަމުންނެވެ. ޗައިނާއަކީ ރާއްޖެއަށް އެންމެ ގިނައިން ޓޫރިސްޓުން ޒިޔާރަތް ކުރާ އެއް ގައުމެވެ. އެ ގައުމުން މިދިޔަ އަހަރު 441،017 ޓޫރިސްޓުން ޒިޔާރަތް ކޮށްފައިވެ އެވެ.\nޓޫރިޒަމް މާފުށި ޗައިނާ\nޗައިނާ ޓޫރިސްޓުން އާދެވޭ މަގު ހުޅުވެނީ


ޔޮޓް ޓުއާސް އަށް 22.78 މިލިއަން ޑޮލަރު ދައްކަން އެލައިޑްގެ މައްޗަށް ހުކުމްކޮށްފި | Sandhaanu\nޔޮޓް ޓުއާސް އަށް 22.78 މިލިއަން ޑޮލަރު ދައްކަން އެލައިޑްގެ މައްޗަށް ހުކުމްކޮށްފި\nރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރުގެ މަސްލަހަތު އޮންނަ ޔޮޓް ޓުއާސް އަށް 22.78 މިލިއަން ޑޮލަރު (351 މިލިއަން ރުފިޔާ) ދައްކަން އެލައިޑް އިންޝުއަރެންސްގެ މައްޗަށް ސިވިލް ކޯޓުން ހުކުމްކޮށްފި އެވެ.\nސިވިލް ކޯޓުން މިއަދު ކުރި ހުކުމުގައި ބުނީ ހއ. އަލިދޫ ރިސޯޓް، އެލައިޑް އިންޝުއަރެންސުގައި 2014ގައި އިންޝުއާކޮށްފައި ވަނިކޮށް އެ އަހަރު މޫސުން ގޯސްވެ، އެ ރިސޯޓްގެ މޫދު ކޮޓަރިތަކަކަށް ބޮޑެތި ގެއްލުންތަކެއްވި ކަމަށެވެ. އަދި އެއީ އެ ރިސޯޓުން ނަގާފައިފައިވާ ފަޔާ ޕޮލިސީގެ ދަށުން އެލައިޑް އިންޝުއަރެންސުގެ މައްޗަށް ކްލައިމް ކުރެވޭނެ ކަމެއް ކަމަށާއި އެއީ ބަދަލު ދޭން ޖެހޭނެ ކަމެއް ކަމަށެވެ.\n“އަދި ބަޔާންވެ ދިޔަ ހާދިޝާ އާ ގުޅިގެން ހއ. އަލިދޫ ރިސޯޓަށް ލިބިފައިވާ ގެއްލުމުގެ ބަދަލުގެ ގޮތުގައި، ޔޮޓް ޓުއާސް މޯލްޑިވްސް ޕްރައިވެޓް ލިމިޓެޑްގެ ފަރާތުން ހޯދުމަށް އެދިފައިވާ 22،784.59 ޑޮލަރަކީ” އެލައިޑްގެ ފަރާތުން ޔޮޓް ޓުވާސް އަށް ދައްކަން ޖެހޭ ފައިސާ އެއް ކަމަށެވެ.\nސިވިލް ކޯޓުގެ ގާޒީ އަލީ ނަސީރު ސޮއި ކުރައްވާފައިވާ ހުކުމުގައި ބުނީ އެ ފައިސާ މިއަދުން ފެށިގެން ހަމަސް ދުވަހުގެ ތެރޭގައި ދައްކައި ހަލާސް ކުރުމަށް ހުކުމް ކުރާ ކަމަށެވެ.\nޔޮޓް ޓުއާސް އިން ކުރިން އެ މައްސަލާގައި ދައުވާ ކުރުމުން ސިވިލް ކޯޓުން އޭރު ނިންމީ އެ މައްސަލަ ނުބެލޭނެ ކަމަށެވެ. ނަމަވެސް ޔޮޓް ޓުއާސް އިން ހައި ކޯޓުގައި އެ މައްސަލަ އިސްތިއުނާފް ކުރުމުން، އެ ކޯޓުން ސިވިލް ކޯޓަށް އެންގީ އެ މައްސަލަ ބެލުމަށެވެ. އެ ހުކުމް އެލައިޑްގެ ފަރާތުން އިސްތިއުނާފް ކުރުމުން ސުޕްރީމް ކޯޓުން ނިންމީ ހައި ކޯޓުން ނިންމި ގޮތް ރަނގަޅު ކަމަށެވެ.


ޅ.ނައިފަރު މެޖިސްޓްރޭޓް ކޯޓުގެ އައު އިމާރާތުގެ ފައިނަލް އިންސްޕެކްޝަން ހެދުމަށް ޑީ.ޖޭ.އޭ ގެ ޓީމެއް ޅ.ނައިފަރުގައި\nހޮނިހިރު, 10 އޮކްޓޯބަރ 2015\nޅ.ނައިފަރު މެޖިސްޓްރޭޓް ކޯޓުގެ ހިންގުން އައު އިމާރާތަށް ބަދަލުކުރުމުގެ ކުރިން އިމާރާތުގެ ފައިނަލް އިންސްޕެކްޝަން ހެދުމަށްޓަކައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުގެ ޓީމެއް ޅ.ނައިފަރުގައި މިހާރު ދަނީ ޙަރަކާތްތެރިވަމުންނެވެ. މި ޓީމުގައި ހިމެނިވަޑައިގަންނަވަނީ ޅ.ނައިފަރު މެޖިސްޓްރޭޓް ކޯޓުގެ އައު އިމާރާތުގެ ޕްރޮޖެކްޓް އޮފިސަރު ކަމަށްވާ އެޑްމިނިސްޓްރޭޓިވް އޮފިސަރ ޢަބްދުލްވާޙިދު އިބްރާހީމް އާއި ޑިޕާޓްމަންޓުގެ ސީނިއަރ ނެޓްވޯރކް އިންޖިނިއަރ ހުސައިން ވަޙީދު އާއި ސީނއަރ ކޮމްޕިއުޓަރ ޕްރޮގްރާމަރ ޢަލީ އާދަމް އެވެ.\nމި ޓީމުގައި ހިމެނިވަޑައިގަންނަވާ ބޭފުޅުންގެ ތެރެއިން ޕްރޮޖެކްޓް އޮފިސަރ ގެ މައިގަނޑު މަސައްކަތަކީ ޅ.ނައިފަރު މެޖިސްޓްރޭޓް ކޯޓުގެ ހިންގުން އައު އިމާރާތަށް ބަދަލުކުރުމުގެ ކުރިން އިމާރާތުގެ އިންސްޕެކްޝަނެއް ހަދައި، އިމާރާތަށް އިތުރަށް ބޭނުންވާ ކަންކަން ފާހަގަކުރުމެވެ. މި ޓީމުގައި ހިމެނިވަޑައިގަންނަވާ ސީނިއަރ ނެޓްވޯރކް އިންޖިނިއަރ ހުސައިން ވަޙީދު އަދި ސީނއަރ ކޮމްޕިއުޓަރ ޕްރޮގްރާމަރ ޢަލީ އާދަމް ކުރައްވާނީ އައު އިމާރާތުގެ ނެޓްވޯރކާއި ޕީ.އޭ.ބީ.އެކްސް ޗެކްކުރުމުގެ މަސައްކަތެވެ.\nޅ.ނައިފަރު މެޖިސްޓްރޭޓް ކޯޓުގެ އައު އިމާރާތަކީ ދެ ބުރިއަށް ހަދާފައިވާ އިމާރާތެކެވެ. މި ކޯޓު އިމާރާތް ޑިޒައިން ކޮށްފައިވަނީ ޝަރީޢަތްކުރާ2ކޮޓަރިއާއި، މެޖިސްޓްރޭޓުން މަސައްކަތް ކުރައްވާ2ކޮޓަރިކޮޅާއި ކޯޓު އެޑްމިނިސްޓްރޭޓަރ ކޮޓަރިއަކާއި މުވައްޒަފުން މަސައްކަތް ކުރާ އޭރިއާއަކާއި ވަކީލުން މަޑުކުރެއްވުމަށް ޚާއްޞަކޮށްފައިވާ އޭރިއާއެއް ހިމެނޭގޮތަށެވެ. އަދި ބަންދުގައި ބައިތިއްބައިގެން ކޯޓަށް ޙާޟިރުކުރާ ފަރާތްތައް ތިބުމަށް ޕްރިޒަން ސެލް އޭރިއާއަކާއި އެފަރާތްތައް ކޯޓަށް ޙާޟިރުކުރާ ޕޮލިސް އޮފިސަރުން މަޑުކުރެއްވުމަށް ޚާއްޞަކޮށްފައިވާ އޭރިއާއަކާއި ކޮންފަރެންސް ހޯލެއްވެސް ހިމެނޭ ގޮތަށެވެ.\nޅ.ނައިފަރު މެޖިސްޓްރޭޓް ކޯޓުގެ ހިންގުން އައު ބަދަލުކޮށް، އައު އިމާރާތުގައި ވަރަށް އަވަހަށް މަސައްކަތް ފެށުމަށް ވަނީ ހަމަޖެހިފައެވެ.